(3 އެޕްރިލް 2019 އާ ގުޅޭ)\nއޭނަ ވިސްނަމުންދިޔައީ ދާއިންގެ މަސައްކަތުގައި އޭނައަށް އެހީ ފޯރުކޮއްދެވޭނެ ގޮތަކާއިމެދުއެވެ. ކުރިއަށްއޮތް ތިންދުވަހަށް ދާއިންގެ ޝެޑިއުލް ރާވާލުމަށްފަހު މަންހާ ދާއިންގެ ކެބިންއަށް ގޮސްވަނެވެ.\n"ސަރ، އަޅުގަނޑު ވާހަކައެއް ބުނަންވެގެން" މަންހާ ދާއިންގެ ޝެޑިއުލް ރާވާލާފައިވާގޮތުގެ ގަނޑެއް ދާއިންއަށް ދިއްކޮއްލަމުން ބުނެލިއެވެ.\n"ބުނެބަލަ" ދާއިން މަންހާއަށް ބަލާލަމުން ބުނެލިއެވެ.\n"އަޅުގަނޑު ސަރގެ ޕްރޮޖެކްޓު ކުރެހުމުގައި އެހީތެރިވެދެންތޯ" މަންހާ ބޭނުންވިގޮތް ދާއިންއަށް ހުށައެޅިއެވެ.\n"މަންހާއަށް....." ދާއިން ފުންނަޒަރަކުން މަންހާއަށް ބަލަންއިނދެ އެއްޗެއް ބުނަން އުޅެފަވެސް ހުއްޓާލިއެވެ.\n"ސަރ، އަޅުގަނޑު ޕްރޮމޯޝަނަކަށް ނޫން މިހެންބުނީ، އައި ޖަސްޓް ވޯންޓު ހެލްޕު ޔޫ" މަންހާ ވަރަށް ބޭނުންވެގެން ބުނާފަދަ ގޮތަކަށް ބުނެލިއެވެ. އެކަން ދާއިންއަށް ފާހަގަކުރެވުނީވެސް ކަންނޭގެއެވެ. އޭނަ އިރުކޮޅަކު ވިސްނާލުމަށްފަހު މަންހާގެ އެދުމަށް އެއްބަސްވިއެވެ. އެކަމަކު އޮފީހުގެ ވަގުތުގެ އިތުރުން ގިނަ ވަގުތުތަކެއްގައި އޮފީހުގައި އުޅެން ޖެހިދާނެކަން ދާއިން މަންހާއަށް ވިސްނާދިނެވެ. އެކަމާއި ގަބޫލުނަމަ ޕްރޮޖެކްޓު ނިމެންދެން ރޭގަނޑު އަށެއްޖަހާއިރަށް އޮފީހަށް އައުމަށް ދާއިން ބުންޏެވެ.\nވިޝާލް އާއި މަންހާ ކާރުގައި އިންއިރު ފަހަތު ސީޓުގައި ޖެނީއިނެވެ. އޭނަ ވިޝާލްގެ ފަހަތުން މަންހާ ބަލާދާއިރު ދާންބޭނުންވީ ސަބަބަކާއި ނުލައެއްނޫނެވެ. އެފުރުޞަތުގައިވެސް މަންހާއާއިއެކު އެގެއަށް ވަދެވޭނެތީއެވެ. ޝަރަފް އާއި ބައްދަލުވެވޭނެތީއެވެ. ވިޝާލް މަންހާ އާއި ވާހަކަ ދައްކައްލާން ބޭނުންވިފަދަ ގޮތަކަށް ވާހަކައެއްނުދެއްކުނެވެ. އެހެންނަމަވެސް އޭނަގެ ނަޒަރިއްޔާތު އަދިވެސް މަންހާއާއިމެދު ދެގޮތެއްނުވެއެވެ.\n"ދަރިފުޅު ހާދަ ބުރަކޮށޭ ތިއުޅެނީ، ދުވާލު އެހާގިނައިރު އޮފީހުގަ އުޅެފަ، އަނެއްކާ ތިއުޅެނީ ރޭގަނޑުވެސް ދާން، މިހާރު މަންމަ މެންނާއިއެކު ހޭދަކޮއްލާނެ ވަގުތެއްނުވޭ، މަންމަ ހީކުރީ ޝަރަފްކަމަށް އޮފީހާހެދި އުޅެނީ، އެކަމަކު ދަރިފުޅުވެސް އޮފީހާހެދި އެހާވަރު އެބަހުރި" ގެއަށް ވަތްގޮތަށް ކާމޭޒުކައިރީ މަންހާ އިށީނުމުން ވަސީމާ އާއި ޖޫން އޭނަ އަށް ސައިހަދައިދިނުމަށް އަވަސްވެގަތެވެ.\n"އާން މަންމާ، މަންކޮއާއި ޝަރަފްކޮއްކޮގެ ކެއުމާ ނިދުންވެސް ދުވަސްކޮޅަކުން އޮފީހަށް ބަދަލު ކުރާނެކަންނޭގެ، ހެ ހެ ހެ" ޖޫންވެސް ވަސީމާ އާއި އެއްބައިވެ މަންހާ އާއި ސަމާސާކޮއްލިއެވެ. އެވަގުތު ކާމޭޒުކައިރީ ތިބި ވިޝާލް އާއި ޖެނީވެސް މަންހާއާއިއެކު ހޭންފެށިއެވެ.\n"ނޫނޭ، ދޮންބެދައްތާ، އަޅުގަނޑު މިދެތިންދުވަހު އެކަނި ރޭގަނޑު އޮފީހަށް ދާން ޖެހިގެން މިއުޅެނީ، ހަމަގައިމުވެސް ތިއްތޭވަރެއް ނުވާނެ، އެހެންއުޅެފަ ތިއްތޭ ކައިވެނިވެސް ކުރާނީ އޮފީހާކަންނޭގެ، ކޮބާތަ ދޮންބެ، ނޫޅެނީތަ........" މަންހާއަށް ޝިމާދު ގޭތެރެއިން ނުފެނުމުން އަހާލެވުނެވެ. މަންހާ ބުނިއެއްޗަކުން ސައިތަށި ތުނބުގައި ޖަހާލި ޖެނީ ކޮށިއެރިއެވެ. ވަސީމާ އަވަސް އަވަހަށް ޖެނީގެ ގާތަށް ޖެހިލަމުން އޭނަގެ ބުރަކަށީގައި ފިރުމަންފެށިއެވެ.\n"ޖެނީ، ކިހިނެތް ތިހެދީ، މަންކޮ ކަންތައްދޯ، އަސްލު އެހެން ނުބުނާވަރެއްނޫންތާ" ވަސީމާ ޖެނީގެ ގާތުގައި ހެވިފައިހުރެ ބުނެލިއެވެ.\nކޮޓަރިއަށްވަތް މަންހާ ރީތިގޮތަކަށް މައްޗަށް ނަގާފައިވާ އޭނަގެ ދިގު އިސްތަށިގަނޑު ނިއުޅާލިއެވެ. އަދި ވަރުބަލި ކަމާއިއެކު އެނދުމައްޗަށް އުއްޑުން ވެއްޓިގަތެވެ. އެރީތި ތުނުތުނި ދެތުންފަތުން ދާއިންގެ ނަން ނުކުތެވެ. ކައިރީގައި އޮތް ސްޕޮންޖު ބޮބް ބާލީސް ގެނެސް މޭގައި ޖައްސާ ބާރުކޮއްލިއެވެ. އަދި މެޔާއި ދުރުކޮއްލަމުން އެއަށް ބާލާލީވެސް ލޯބިން ފުރިގެންވި ގޮތަކަށެވެ. މަންހާ ދާއިންގެ މޫނު ސިފަކުރަން މަސައްކަތްކުރަނީއެވެ. ދިގު އިންތިޒާރަކަށްފަހު އޭނަގެ އުއްމީދުތައް އަލުން އާލާވާން އުޅޭފަދައެވެ. އެކަމަކު ހިތުގައި ނުފިލާ ރިހުމެއްވެސް އެކުލެވިފައިވެއެވެ. ދާއިން ފެންނަ ކޮންމެ ވަގުތަކު އެކުރެވޭ އިޙްސާސްއަކީ މިހާރު މަންހާގެ ހިތަށް ހަމަޖެހުންގެނުވާ ހަމައެކަނި އިޙްސާސްއެވެ. ކޮންމެ ދުވަހަކު ދާއިންގެ އެރީތި މޫނު ފެނިލުމުގެ ފުރުޞަތު ލިބޭކަމީ އޭނަ އެކަމަށް ޝުކުރުވެރިވާކަމެކެވެ.\nރޭގަނޑުއަށެއްޖަހައިފިއެވެ. ކާރުންފައިބަން އެނބުރިލި މަންހާގެ އަތުގައި ވިޝާލް ހިފިއެވެ.\n"ދެން ދަނީތަ، އަހަރެން މިރޭ ހާދަ ފޫހިވާނެޔޭ" ވިޝާލް ދެރަވެލައިފާ ބުނެލިއެވެ. މަންހާ ލުއިހިނިތުންވުމަކާއިއެކު ދެފަރާތަށް މަޑުމަޑުން ބޯހޫރުވާލަމުން ވިޝާލްގެ އަތުގެ ތެރެއިން އަތްނެގިއެވެ. އަދި އޮފީހުގެ އިމާރާތުގެ ތެރެއަށް ވަދެގެންދިޔައެވެ.\nއަތުގައި އޮތް ތަޅުދަނޑިން އޮފީހުގެ ދޮރުހުޅުވާލަން މަންހާއުޅުނެވެ. އެކަމަކު ދޮރުހުރީ ތަޅުނުލާކަމުން އިސާހިތަކު ދޮރުހުޅުވިގެން ދިޔައެވެ. މަންހާއަށް ދާއިން އޮފީހުގައި އުޅޭކަން އެނގުނީ އެހެންވެއެވެ. އިޙްތިޔާރަކާއިނުލާ ދެފަޔަށް ބާރުލާފައި ހިނގުންއަވަސް ކޮއްލެވުނީ ދާއިންގެ ކައިރިއަށް ދިއުމަށެވެ. މަންހާއަށް ދާއިންގެ ކެބިން ފެންނަން ވާއިރަށް މަންހާގެ ހިތުގެ ހިނގުން އަވަސްވިއެވެ.\n"ތިއައީ ދޯ" ދާއިންއަށް ކެބިންގެ ދޮރުހުޅުވާލި މަންހާ ފެނުމުން ބުނެލިއެވެ. އޭނައަށް މަންހާއަށް އިރުކޮޅަކު ބަލަހައްޓައިގެން ހުރެވުނެވެ. އެރީތި އަންހެން ކުއްޖާގެ ފަރާތުން އާދަޔާއި ހިލާފު ގާތްކަމެއް ދާއިންއަށް އިޙްސާސްކުރެވެމުންދަނީ ކީއްވެބާއޭ އޭނަގެ ހިތަށްއަރައެވެ. މީގެ ކުރިން އޭނަގެ އެއްވެސް ކަމަކަށް މީހަކު ފާޑެއްނުކިޔައެވެ. އަދި އެއްވެސް ކަމެއް ބަދަލުކުރާކަށްވެސް ނޫޅެއެވެ. އެހެންނަމަވެސް އެހުރިހާ އެންމެނާއި މަންހާ ތަފާތުކަން، އެންމެ ފުރަތަމަ މަންހާ އާއި ދިމާވި ދުވަހުވެސް ދާއިންއަށް އެނގުނެވެ. އޭނަގެ ކެބިންއަށް ގެނައި ބަދަލުގެ ސަބަބުން މަންހާ އޭނަ އާއި ދޭތެރޭ ވިސްނާހެން ދާއިންއަށް ހީވިއެވެ. ނަމަވެސް އެކަން އެނގެން އޭނަ ބޭނުންނުވީއެވެ. އެހެނީ ދާއިން އޭނަގެ ސަމާލުކަން އެހެން އަންހެން ކުއްޖަކަށް ދޭކަށް ބޭނުމެއްނުވެއެވެ. ނަމަވެސް ބައެއްފަހަރަށް ހިތް އޭނައަށް އޮޅުވާލަން މަސައްކަތްކުރަނީއެވެ. މަންހާ ފަދަ ރީތި ޅަނދޮޅުއަންހެން ކުއްޖެއް އެފަދަ ގާތްގޮތަކަށް ފެންނަމުންދާތީ ކަމަށްވެސް ވެދާނެއެވެ.\nދާއިން ހުއްޓިލައިގެން ހުރި މީޓިން ޓޭބަލްގެ އަނެއްފަރާތުން ދާއިން އާއި ކުރިމަތިވާގޮތަށް މަންހާ ހުއްޓިލިއެވެ. އަދި ކުރަން ހުރި މަސައްކަތާއިމެދު ވާހަކަދައްކަން ފެށިއެވެ. ދާއިން އޭނައަށް ހުރިހާ ކަމެއްކިޔާދެމުންދިޔައެވެ. މަންހާގެ ހުރިހާ ސަމާލުކަމެއް މޭޒުމަތީގައި ހުރި ކުރަހަންފަށާފައިވާ ކަރުދާސްތަކަށް ހުއްޓިގެންދިޔައެވެ. ދާއިން އާއިއެކު މަސައްކަތް ކުރުން އުނދަގޫކަމަށްނުވިއެވެ. މަންހާ ހުރީ ވަރަށް ހިތްހަމަޖެހިލައިގެންނެވެ. ކުއްލިއަކަށް ދާއިން އޭނައަށް ފޯނެއް އައުމާއިއެކު މަންހާ އާއި ދުރަށް އެއްފަރާތަކަށް ޖެހިލިއެވެ. އޭގެ ވިއްސަކަށް މިނެޓުފަހުން ދެން ފެނުނީ ޒައުލް އައިސް އެކެބިންނަށް ވަތްތަނެވެ.\n"ތަޅުނުލާ އޮފީހުގަ އުޅެނިކޮށް ވަގަކު މިތަނަށް ވަތްނަމަ ކިހިނެތް ހަދާނީ، އަހަރެން މިއައީ ދޮރު ތަޅުލާފަ" ޒައުލް ވަތްގޮތަށް މީޓިން ޓޭބަލްގެ ކައިރިއަށް ޖެހިލަމުން އެތަނުގައި ހުރި ގޮނޑިތަކުން ގޮނޑިއެއްގައި އިށީނެވެ. އެވެސް މަންހާ ހުރި ފަރާތުގައެވެ.\n"މިއޮފީހަށް އަދި ވަގަކު ނުވަދޭ، މިގެއަށްވެސް އަދި ވަގަކު ނުވަދޭ" ދާއިން ހިނިއައިސްފައި އެއްޗެއް ބުނެލިއެވެ.\n"ހަމަ ވަދެދާނެއެއްނު، އަހަރެންވެސް މިއޮފީހުން ވައްކަން ކޮއްފާނެއެއްނު" ޒައުލް މަންހާއަށް ބަލަހައްޓައިގެން އިންގޮތަށް ގޮނޑީގައި އިނދެ ބުނެލިއެވެ. އެއާއިއެކު ދާއިން ހީގަތް އަޑުއިވުމާއިއެކު މަންހާއަށް ބަލާލެވުނީ ދާއިންއަށެވެ. އެފަދަ ގޮތަކަށް ދާއިން ހޭތަނެއް މަންހާ އަދި ނުދެކެއެވެ. ޔަގީނުންވެސް ޒައުލްއަކީ ދާއިން ވަރަށް އިތުބާރުކުރާ ގާތްމީހެއްކަން މަންހާއަށް އެހީލުމުންވެސް އެނގިގެންދިޔައެވެ. މަންހާގެ ތުންފަތުގައި ލުއި ހިނިތުންވުމެއް ދުވެލިއެވެ.\n"މިތާނގަ ޒައްލޭ ވަގަށް ގެންދާނެ އެއްޗެއް އެބަހުރިތަ، ޒައްލޭ ވަގަށްނުގެންދިޔަކަސް އަހަރެން އެ އެއްޗެއް ދީފާނަމޭ" ދާއިން މަންހާގެ ކުރިމަތީ ހުރި ގޮނޑީގައި އިށިންނަމުން ބުނެލިއެވެ.\n"އަހަރެން މިއޮފީހުން ވަގަށް ނަގަން ބޭނުންވަނީ މިހިރަ އަންހެން ކުއްޖާ، ހެލޯ، އައިމް ޒައުލް، ދާން'ސް ބެސްޓު ފުރެންޑު، އަހަންނާ އިންނަންވީނު" ޒައުލް މަންހާއަށް އަތްދިއްކޮއްލަމުން ބުނެލިއެވެ. މަންހާ ހައިރާންކަމާއިއެކު ޒައުލްއަށް ބަލާލިއެވެ. އަދި ދެވަނަ ނަޒަރަކުން ދާއިންއަށް ބަލާލިއެވެ.\n"ހީސް ޖޯކިންގ، ޒައްލޭ، ޔޫ މަސްޓު ރެސްޕެކްޓް ހާރ" ދާއިން މަންހާއަށް ބަލާލަމުންނާއިއެކު ޒައުލްއަށް އެކަންހުއްޓުމަށް ބުންޏެވެ.\nޒައުލް އައުމުގެ ސަބަބުން މަންހާއަށް އުނދަގޫވިއެވެ. އޭނަ ދާއިން އާއިއެކު ހޭދަކޮއްލަން ލިބުނު ވަގުތުކޮޅުވެސް ގެއްލުނީތީއެވެ. ޒައުލް އާއި ދާއިންގެ ވާހަކަތަކުގައި މަންހާއަށްވެސް ބައިވެރިވާން ޖެހުނީއެވެ. ދާއިންއަށްޓަކައެވެ. މަންހާއަށް ޒައުލްގެ މިޒާޖެއް އެހާ ކަމަކު ނުދެއެވެ. އަންހެނުންނާއި ދޭތެރޭ އޭނަ ދެކޭގޮތް މަންހާއަށް ކަމުނުދަނީއެވެ. ދާއިން އޭނަގެ އެއްވެސް ކަމެއް މަންހާ އާއި އަމާޒުވިޔަނުދީ އެކަމެއްހުއްޓުވައެވެ.\nގެއަށް ދިއުމުގެ ކުރިން ވިޝާލް ބޭނުންވީ މާލޭގެ މަގުތަކުގައި މަންހާ ގޮވައިގެން ދުއްވާލަންދާށެވެ. އެކަމާ މަންހާ ދެކޮޅެއް ނުހެދިއެވެ. ވިޝާލް މަންހާގެ ދުވަސް ދިޔަގޮތާއި ގުޅިގެން ސުވާލުކުރިއެވެ. އެހެންނަމަވެސް އެކަމާއި މަންހާ ވާހަކަދައްކާކަށް ބޭނުމެއްނުވިއެވެ. ވިޝާލް މަޢުލޫ ބަދަލުކޮއްލިއެވެ. ގެއަށް އާދެވުމާއިއެކު ގޭތެރެއަށް ވަންނަން މަންހާ އަވަސްވެ ގަތެއްކަމަކު ވިޝާލްއިނީ މަންހާ އެހާ އަވަހަށް ފޮނުވާލާ ހިތަކުން ނޫނެވެ. އޭނަގެ ހިތް މަންހާއަށް އެދޭވަރު ބަޔާންކުރަން ކޮންމެ ފަހަރަކު އެދެއެވެ. ދިއުމުގެ ކުރިން އެއަތުގެ ތެރެއަށް މަންހާ ގެނެސްލުމަށް އެހިތްއެދެއެވެ. އެރީތި ދެލޮލުގައި ބޮސްދޭން ބޭނުންވެއެވެ. އެހެނީ ނިދީގަވެސް ހުވަފެނެއްކަމުގައި އޭނަގެ ހިޔާލުތައް ވުމަށެވެ. އެހެންނަމަވެސް ވިޝާލް ބަލަބަލާ އިންދާ މަންހާ ގޭތެރެއަށްވަދެ ދޮރުލައްޕައިފިއެވެ.\nހަފްތާ ނިމެންވިއިރު މަންހާ ދާއިންގެ މަސައްކަތް އެއްކޮށް ނިންމާލިއެވެ. އޭނަގެ އަމިއްލަ ހިޔާލަށް ކުރެހިކުރެހުންތަކާއި ދާއިން އާއި ކާއިލް ކުރަހަންފަށާފައިވާ ކުރެހުންތައްވެސް އޭނަ ނިންމިއެވެ. ރޭގަނޑު ހޭލާ ހުރެގެން އޭނަ ދާއިންގެ މަސައްކަތް ކޮއްދިނީ އޭނަގެ އަމިއްލަ ކަމެއްގެ ގޮތުގައި ދެކެގެންނެވެ. ހެނދުނު އޮފީހަށް އައިއިރު އޭނަގެ ލޮލުންވެސް ނިދިނުލިބިފައިވާކަން ހާމަވަމުންދިޔައެވެ. އޮފީހަށް އައިގޮތަށް އޭނަ ދާއިންއަށް ގުޅާފައި އެއުފާވެރި ހަބަރު ދިނެވެ.\n"މަންހާ ބަލީތަ؟" ދާއިންއަށް މަންހާ ފެނުމާއިއެކު އަހާލެވުނެވެ.\n"ނޫން ސަރ، އަޅުގަނޑު އެއްޗެއް ސަރއަށް ދައްކާލަން ބޭނުން" މަންހާ ބުނެލިއެވެ.\n"ކޮންއެއްޗެއް؟ މި އާއި ގުޅޭ އެއްޗެއްތަ؟" ދާއިން އިމާރާތްތަކުގެ ފައިނަލް ކުރެހުންތަކަށް ބަލަންހުރެ ބުނެލިއެވެ. އޭނަ ވަނީ ހިތްހަމަ ޖެހިފައެވެ. ހީކުރިވަރަށްވުރެ ފަސޭހަ ކަމާއިއެކު ރާވާފައިވާ އެއްވެސް ކަމަކަށް ބުރުލެއް ނާރާ އެކަންނިމުނީތީއެވެ.\n"ސަރ....މީ.....މީ އަޅުގަނޑުހެދި މެއިން ފްރޭމް، އަޅުގަނޑަށް ބައެއްކަންތައްތައް ބަދަލުކޮއްލުމުން އަދިވެސް ފުރިހަމަވާނެ ކަމަށް ފެންނާތީ މިކުރެހުން ހެދީ.... އިފް ޔޫ ޑޯންޓް މައިންޑް..." މަންހާ ޖެހުލުންވާގޮތްވިއެވެ. ދާއިން އޭނަގެ ގާތުގައި އިތުރުބަދަލުތަކެއް ގެނައުމަކަށް ނުބުނެއެވެ. އޭނަ ހަދަންބޭނުންވިގޮތް މަންހާއަށް ކިޔާދީފައި އެކަމުގައި އެހީތެރިވުމަށް އެދުނީއެވެ.\n"ލެޓް މީ ސީ" ދާއިން މަންހާގެ ކުރެހުންތައް ބެލުމަށް ޝައުގުވެރިވިއެވެ.\nމަންހާ ހީކުރި ގޮތާއި ހިލާފަށް ދާއިންއަށް މަންހާގެ މަސައްކަތް ވަރަށް ކަމުދިޔައެވެ. އޭނައަށް މަންހާގެ ކުރެހުންތަކުން މީގެކުރިން ފާހަގަނުކެރިފައިވާ ކުދިކުދި މައްސަލަތައް އޭނަގެ އަމިއްލަ ކުރެހުމުން ފާހަގަވިއެވެ. އޭނަގެ މޫނުމައްޗަށް އާދަޔާއި ހިލާފު ހިނިތުންވުމެއް ވެރިވެގެންދިޔައެވެ. މަންހާއަށް ދާއިންގެ ދުލުން ފުރަތަމަ ފަހަރަށް ތަޢުރީފުގެ ބަހެއް ބުނެލިއެވެ. މަންހާގެ ހުނަރާއިމެދު އޭނަ ހުރީ އަޖައިބުވެފައެވެ. ހަމައެކަނި މޮޅެތި ސެޓްފިކެޓްތަކެއް ހިފައިގެން އުޅޭ އަންހެން ކުއްޖެއް ނޫންކަން މިއަދު ދާއިންއަށް އެނގުނެވެ. އޭނަ އަވަސް އަވަހަށް ކޮމްޕެނީގެ އަހަރީ ޕާޓީ ލަސްނުވާނެކަމަށް ހުރިހާ ސްޓާފުންނަށް އެންގުމަށް ބުނެލިއެވެ.\n"ސޮރީ ސަރ، އަދި އެއްވެސް މުވައްޒަފަކަށް ނޭގޭނެ އަހަރީ ޕާޓީ ލަސްކުރަން ޖެހުނުކަމެއް، އެންމެންވެސް ހީކުރާނީ މާދަމާ ރޭ ޕާޓީ އޮތްކަމަށް، އައި އެމް ސޮރީ، އެކްޓުއަލީ އައި ހޭވް ފައިތް އިން ޔޫ........އޭރުވެސް އެނގޭ މިކަން ސަރއަށް ވާނެކަން، އާފްޓަރއޯލް އައިމް ޔޯ ޕީއޭ، އަޅުގަނޑު ސަރއަށް ކޮންމެކަމެއްގަވެސް އެހީތެރިވާނެ އެއްނު" މަންހާގެ ބަހުގެ ޔަގީންކަން މިއަދު ދާއިންއަށް އެނގިއްޖެއެވެ. ހަގީގަތުގައި އޭނައަށް މަންހާފަދަ ކިޔަވައިގެން ހުރި ތަނަވަސްހިޔާލުތަކެއް ލިބިފައިވާ ފަރާތެއް ބޭނުންވެއެވެ. އޭނަގެ ކޮމްޕެނީގެ ކުރިއެރުންކަމުގައި އެފަދަ ޒުވާނުން އޭނަ އާއިއެކު މަސައްކަތް ކުރުންވާނޭކަން ޔަގީނެވެ. ހުދު އޭނައަށްވުރެވެސް މަންހާގެ ހިޔާލުތައް ތަނަވަހެވެ. އޭނަގެ މަސައްކަތް އެހާވެސް ފުރިހަމައީއެވެ.\n"ތެންކްޔޫ، އައި ރިއަލީ އެޕްރިޝޭޓެޑް، ތެންކިޔު........." ދާއިންއަށް މަންހާއަށް އެތަށްފަހަރަކު ޝުކުރުއަދާކުރެވުނެވެ. މަންހާއަށް ލިބިފައިވާ ވަރުބަލިކަންވެސް ފިލައިގެން ދިޔަކަހަލައެވެ. ދާއިންގެ ދުލުން އޭނައަށް ތައުރީފު ހައްގުވާވަރުގެ ކަމެއް ކުރެވުނީތީ އޭނަގެ ހުރީ އުފަލުންނެވެ.\nއަރިއަތޮޅު ޕްރޮޖެކްޓުގެ ނަމުގައި ނަންދީފައިވާ ޕްރޮޖެކްޓު ހުށައަޅާދިނުން އޮތީ ހަފްތާގެ ބުރާސްފަތި ދުވަހުއެވެ. އެކިތަންތަނުގެ ވެރިންތިބި އިރު އެދުވަހުގެ މީޓީންގައި ކާއިލްއަށްވެސް ބައިވެރިވެވޭގޮތްވިއެވެ. މަންހާ އިނީ ދާއިންގެ ފަހަތުގައި ޔައުމިއްޔާގައި ހިމަނާ ނޯޓްސްތައް ލިޔުމުގައެވެ. ދާއިން ޕްރޮޖެކްޓާރގެ އެހީގައި ކުރެހުންތައް ދައްކަމުންދިޔައެވެ.\nމީޓިން ނިމިގެން ދިޔައީ ވަރަށްވެސް ކާމިޔާބުކަމާއިއެކުއެވެ. މަސައްކަތް ހަވާލުކުރި ފަރާތުން ދާއިންގެ ކުރެހުމާއި ދޭތެރޭ ވަރަށްވެސް ހިތްހަމަޖެހުނެވެ. އެކި ބޭފުޅުންނާއި ސަލާމް ކުރަމުން ދިޔައިރުވެސް ދާއިން ދޭތެރެއަކުން މަންހާއަށް ބަލާލައެވެ. އެހުރިހާ ވަގުތަކުވެސް މަންހާގެ ނަޒަރު ހުއްޓިފައިވަނީ ދާއިންއަށެވެ. ހީވާގޮތުން ދާއިން މަންހާ އާއި ވާހަކަދައްކަން ބޭނުންވެފައިހުރި ކަހަލައެވެ. އެހެންނަމަވެސް ކާއިލްއަށް އެދެމެދަށް ހުރަސްއެޅުނީ އެކަން އެނގިހުރެއެއްނޫނެވެ. އޭނަ މަންހާގެ ގާތަށް އައިސް ވާހަކަދައްކަންފެށިއެވެ.\n"ވާވު، ވަޓް އަ މީޓިން، ކިރިޔާދޯ މިސަލާމަތްވީ، އަހަރެން ހީވެސް ނުކުރަން ދާއިން އެކަނިމާއެކަނި އެހުރިހާ ކުރެހުންތައް ކުރަހާ ނިންމާލެވޭނެކަމަށް، އިޓްސް އޯލް މައި ފޯލްޓް، ދާއިން ހަމަނިދި ނިދާލިހެންވެސް ހީނުވޭ، އެހެންނޫންމަ މިޕްރޮޖެކްޓް ފެއިލްވާނެ، ބަހުގެ އިތުބާރު ގެއްލުނީސް" ކާއިލް އެހެން ބުނެލުމާއިއެކު މަންހާ ހިނިތުންވެލިއެވެ. އަދި ކޮންމެ މީހަކުވެސް ބަލިވެދާނެކަމުގައި ބުންޏެވެ.\nކޮންސްޓްރަކްޝަން ކޮމްޕެނީގެ ފަރާތުން އައިސްތިބި އިސްވެރިން ކޮންފަރެންސް ރޫމުން ނުކުންނަން ފެށުމުން ކާއިލް ދާއިންގެ ގާތަށް ޖެހިލިއެވެ. މަންހާ އޭނަގެ ޒިންމާތަކަށް އަވަސްވެގަތެވެ. މީޓިން ނިމުމާއިއެކު އޭނަ މޭޒުތަކުގައި އަތުރާފައި ހުރި ބިއްލޫރި ތަށިތަކާއި ފެންފުޅިތަށް ނެގުމަށް އޮފީހުގައި މަސައްކަތް ކުރަން އުޅޭ ބިދޭސީ މީހާއަށް އެންގިއެވެ. އޭނަ ދާއިން އާއި ކާއިލްއަށް ފުރުޞަތު ދެމުން އޭނަގެ ވޯކް ސްޓޭޝަންގައި މަޑުކޮއްލައިގެން އިނެވެ. ދާއިން އާއި ކާއިލް އައިސް ދާއިންގެ ކެބިންއަށްވަނީވެސް މަންހާ އިންދައެވެ. އެހިނދު މަންހާ އާއި ދާއިންގެ މެދުގައި ވަރަށްވެސް ތަފާތު މާނަފުން ބަލާލުމެއް ބަދަލުކޮއްލެވުނެވެ. ދާއިން ހިނިތުންވެލަން ބޭނުންވިއެވެ. އެކަމަކު އޭނަގެ ތުންފަތް ހަރަކާތެއް ނުކުރިއެވެ. ކީއްވެ ކަމެއް ނޭގެއެވެ. މިއަދުވެސް އޭނައަށް މަންހާއަށް ބަލާލެވުނީ ކިތަށް ފަހަރު ކަމެއްވެސް ނޭގެއެވެ. މަންހާ އިނީ ދާއިންގެ އިޝާރާތަކަށް ކެތްތެރިކަން ކުޑަވެފައެވެ. އެކަމަކު އޭނަ ބޭނުންވާފަދަ އިޝާރާތެއް އަންނާނީ ކޮންދުވަހަކުން ކަމެއް ނޭގެއެވެ.\nއަހަރީ ދުވަހާއި ގުޅިގެން ބާއްވަން ހަމަޖެހިފައިވާ ހަފްލާ އޮތީ ރިސޯޓެއްގައެވެ. އެކަމުގެ ހުރިހާ ކަމެއް ރޭވީ މަންހާ އާއި ދާއިން ގުޅިގެންނެވެ. ދެމީހުންގެ ހިޔާލުގެ މައްޗަށް ދާއިންގެ ތަޖުރިބާ އާއިއެކުއެވެ. ލޯންޗު ހަމަޖެހިފައި އޮތީ އިރުއޮއްސި ހަގަޑި ފަނަރައަށެވެ. މަންހާ އޮފީސް ފަރާތުން ރިސޯޓަކަށް ދާން އުޅޭތީ ވިޝާލް ހުރީ ކޮންމެވެސް ވަރަކަށް ހިތްހަމަ ނުޖެހިފައެވެ. އޭނައަށް މަންހާގެ ގާތުގައި ނުދާށޭ ބުނަން ނުކެރުނު ކަމުގައިވިޔަސް ވަރަށް ގިނަ ޝަކުވާތަށް ކުރިއެވެ. އަދި އެހާމެ ގިނަ ބަހަނާދެއްކިއެވެ. ވިޝާލްއަށް މަންހާ އޭނަދެކެ ލޯބި ނުވިއެއްކަމަކު އޭނަ އާއި މަންހާ އާއި އޮންނަ ގާތްކަމެއްގެ ސަބަބުން އޭނައަށް ބައެއްފަހަރު މަންހާގެ މައްޗަށް ބަސްބުނެވޭގޮތްވެއެވެ. އޭނަގެ ހަޔާތުގެ އެއްބައިކަމުގައި މާބޮޑަށްވެސް އިޙްސާސްކުރެވެނީއެވެ. އަނެއްކޮޅުން މަންހާގެ އޮފީހުގައި ކާއިލްފަދަ ރީތި ޒުވާނުން އުޅުމަކީވެސް އެކަމަކާ ވިޝާލް ކަންބޮޑުވާކަމެކެވެ. މަންހާގެ ހިޔާލު ބަދަލުވާ ދުވަހަކުންވެސް އޭނަ ބެނުންވަނީ މަންހާގެ ދިރިއުޅުމަށް އައުމުގެ ފުރުޞަތު ހަމައެކަނި އޭނައަށް ލިބުމެވެ. ކާއިލްފަދަ ޒުވާނަކަށް އެފުރުޞަތު ލިބިދާނެތީ އޭނަ ބިރުގަނެއެވެ.\nނުރުހުނުކަމުގައި ވިޔަސް ކާރުގައި މަންހާ ގެންގޮސް ފާލަން ކައިރިއަށް މަޑުކުރީ ވިޝާލްއެވެ. ވިޝާލް އެތަށް ފަހަރެއްގެ މަތިން އޭނައަށް ގުޅުމަށް އެދުނެވެ.


Maadhamaa Kuraa Charter Dhathurakee Faidhaaeh Nethi Kuraa Dhathureh - ACE Travel\nމާދަމާ ކުރާ ޗާޓަރ ދަތުރަކީ ފައިދާއެއް ނެތި ކުރާ ދަތުރެއް – އޭސް ޓްރެވެލް\n7 މަސް ކުރިން • ލިޔުނީ: މަރިޔަމް ޝާނީ\nއައްޑޫ ސިޓީ އަށާއި ފުވައްމުލައް ސިޓީއަށް މާދަމާ ކުރުމަށް ހަމަޖެހިފައިވާ ޗަރޓަރ ދަތުރުތަކަކީ ފައިދާއަށްވުރެ ބޮޑަށް އިޖުތިމާއީ ޒިންމާގެ ދަށުން ކުރާ ދަތުރެއް ކަމަށް އޭސް ޓްރެވަލްސްއިން ވިދާޅުވެއްޖެއެވެ.\nފުވައްމުލަކު ޓައިމްސް އަށް މައުލޫމާތު ދެއްވަމުން އޭސް ޓްރެވަލްސްގެ އޮފިޝަލަކު ވިދާޅުވީ މާދަމާ އެކުންފުނިން ފުވައްމުލަކަށާއި އައްޑޫއަށް ކުރާ ޗާޓަރ ދަތުރު ކުރުމުގައި ބަލާފައިވަނީ ވިޔަފާރި އުސޫލަށްވުރެ ބޮޑަށް އިޖުތިމާއީ ޒިންމާއަށް ކަމަށެވެ.\nއޭސް ޓްރެވެލްސްއިން މިހެން ވިދާޅުވެފައި މިވަނީ މާދަމާ އަައްޑުއަށާއި ފުވައްމުލަކަށް ކުރާ ދަތުރުގެ މާލެ ފުވައްމުލައް އަދި މާލެ އައްޑޫ ފްލައިޓުގެ ޓިކެޓުގެ އަގު ބޮޑުވުމުން އާންމުންގެ ޝަކުވާ ބޮޑުވެފައިވާ ދަނޑިވަޅެއްގައެވެ.\nމާދަމާ ފްލައިމީގެ ބޯޓެއް ޗާޓަރ ކޮށްގެން މާލެއިން ފުވައްމުލަކަށް އަދި މާލެއިން އައްޑޫއަށް ކުރާ ދަތުރުގެ ޓިކެޓުގެ އަގަކީ 2100 ރުފިޔާއެވެ. އަދި ފުވައްމުލަކުން މާލެ އަށް ނުވަތަ އައްޑޫއިން މާލެއަށް އައުމަށް ނަގަނީ 555 ރުފިޔާ ކަމަށް އޭސް ޓްރެވެލް އިން ވިދާޅުވިއެވެ.\nއައްޑުއަށާއި ފުވައްމުލަކަށް ޝެޑިއުލް ދަތުރުތަށް ކުރަނީ ގައުމީ އެއާލައިން މޯލްޑިވިއަނުންނެވެ. އެހެން ނަމަވެސް ފުވައްމުލަކަށާއި އައްޑުއަށް ދަތުރުކުރުމަށް ގިނަ ބަޔަކު ތިބެ ޓިކެޓުގެ ޑިމާންޑު ބޮޑުވެފައިވާ ދަނޑިވަޅެއްގައި މޯލްޑިވިއަނުން ފުވައްމުލަކަށް ދުވާލަކު ފްލައިޓެއް އަޅާތީ ދަތުރު ކުރަން ބޭނުންވާ ފަރާތްތަކަށް ޓިކެޓު ލިބުމުގައި ބޮޑެތި ދަތިތަކެއް ވަނީ ދިމާވެފައެވެ.\nއޭސް ޓްރެވަލްސްއިން ވިދާޅުވި ގޮތުގައި އެކުންފުނިން މާދަމާ އަޅާ ފްލައިޓަކީ ފްލައިޓަކީ ރިސޯޓުތަކުގައި ތިބި އެކުންފުނީގެ ރެގިއުލާ ކަސްޓަމަރުންނަށް ޚާއްސަކޮށްގެން ޗާޓަރ ކޮށްފައިވާ ފްލައިޓެއް ކަމަށެވެ.\n“ހަގީގަތުގައި މާދަމާގެ ދަތުރަކީ އަޅުގަނޑުމެންނަށް އެއްވެސް ފައިދާއެއް އޮވެގެން ކުރާ ދަތުރެއް ނޫން. އެހެން ނަމަވެސް ރިސޯޓުތަކުގައި ތިބި އަޅުގަނޑުމެންގެ ކަސްޓަމަރުން އެދޭތީ ކުރާ ދަތުރެއް. އެއްކޮޅަށް ޓިކެޓު ފުލްކޮށް ވިއްކިއަސް އަނެއް ކޮޅަށް ހުސްކޮށް އަންނަން ޖެހުމަކީ ހަގީގަތުގައި ލިބޭނެ ވަރަށް ބޮޑު ގެއްލުމަކަށް ވާނެ” އޭސް ޓްރެވެލްގެ އޮފިޝަލް ވިދާޅުވިއެވެ.\nމާދަމާ ފުވައްމުލަކަށް ކުރާ ދަތުރުގެ ޓިކެޓު އަދިވެސް ލިބެން އެބަހުރި ކަމަށާއި އައްޑޫގެ ޓިކެޓު ވިކި ހުސްވެފައިވާ ކަމަށް އޭސް ޓްރެވެލްއިން ވިދާޅުވިއެވެ.\nއެހެން ނަމަވެސް އައްޑޫއިންނާއި ފުވައްމުލަކުން މާލެ އައުމަށް ބޭނުންވާ ފަރާތްތަކަށް 555 އަށް ޓިކެޓު އަދިވެސް ލިބެން އެބަހުރި ކަމަށް އޭސް ޓްރެވެލް އިން ވިދާޅުވިއެވެ.


“އެސް ސީ އޭ ގެ ޝިކާރަވެރިޔާ 5” – Esfiya\n“މާހިންގެ ކޮއްކޮ ނުލައި މާހިންގެ މަންމަ އެއް ނުދާނެ އެއްނު. އެންވީމަ……” އަމިއްލަ ނަފްސާ ވާހަކަ ދެއްކުން ހުއްޓާލާފައި އަހަރެން މަޑުމަޑުން ޔާލް ފަހަތުން ދިޔައީމެވެ.\n“މަންމާ! އަހަރެން ބޭނުމެއްނޫން ސަނާއަށް އަހަރެންގެ ބަލި ޙާލަތު އިނގޭކަށް! އަހަރެން ބޭނުމެއްނޫން ސަނާ ދެރަވާކަށް. އެކަމަކު އަބަދު ދޮގުހަދައިގެން ކިހިނެއް އުޅޭނީ. ދެން ސްކޫލަކަށް ވެސް ނުދެވޭނެ އެއްނު. ސަނާ އަހަރެން ހޯދާނެއޭ އަހަރެން ނުފެންނަންޏާ. އައިސްފާނެ ހޮސްޕިޓަލަށްވެސް. މިހާރުވެސް ޝައްކުކުރޭހެން ހީވަނީ.” މާހިންގެ ލޮލުގައިވާ ކަރުނަތައް ފޮހެލާފައި މަންމަ ކައިރީ ވާހަކަދައްކަމުން ދިޔައެވެ. “އެކްސްކިޔުޒްމީ” އަހަރެން، މާހިން އޮތް ރޫމް ގެ ދޮރުގައިވާ ބިއްލޫރިގަނޑުތެރެއިން މާހިން އާދިމާއަށް ބަލަހައްޓައިގެން ހުއްޓައި ނަރުހަކު އައިސް ޒިޔާރަތްކުރާ ގަޑި ހަމަވެއްޖެއޭ ކިޔާފައި އަހަރެން ހޮސްޕިޓަލުން ނެރުނެވެ.\n“މަންމާ… މަންމާ.. ބައްޕަގެ ސްޓަޑީރޫމް ދޮރު ހުޅުވަދީބަލަ. ސްކޫލްއިން އެސައިންމެންޓެއް ހަދަން ހަވާލުކޮށްފިޔޭ…! އަޅުގަނޑު އެބަ ބޭނުންވޭ ބައްޕަގެ ޑަކުޓަރީ ފޮތެއް” އަހަރެންގެ މަންމަ ކައިރީ ބުނީމެވެ. އަދި ދޮރު ހުޅުވައިދިނުމުން ބައްޕަގެ މޭޒުމަތީގައި ބަހައްޓައިފައި ހުރިތަނުން ފޮތެއް ނަގައި ކިޔަން ފެށީމެވެ. “ދަރިފުޅާ! ގެއިން ބޭރަށް ނުދައްޗޭ. މަންމަ އަންނާނަން ބޮޑު ދައިތައަށް ފަތް ނޮޅާދީފަ. އަވަހަށް ނިދާތި ދޮރު ތަޅުލާފަ.” މަންމަ ކޮޓަރިން ނިކުންނަމުން ބުންޏެވެ. މިޔޮތީ ފައްކާ ގަޑިއެކެވެ. ގެޔަކު އެކަކުވެސް ނެތެވެ. ބައްޕަވެސް މިރޭ ނާދެވޭނެ ވާހަކަ ބުންޏެވެ. މަންމަވެސް ދިޔައީއެވެ. އަހަންނަށް ބޭނުންކަމެއް މިރޭ ކުރެވޭނެއެވެ. މަދުފަހަރަކު ނޫނީ މިކަހަލަ ރެޔެއް ނުލިބޭނެއެވެ. އަވަހަށް އަހަރެން ކުރަން ބޭނުންވާ ކަންތަކައިގެން އުޅުނީމެވެ.\nފުރަތަމަވެސް އަހަރެން ބޭނުންވީ މާހިންއަށް ވީ ކިހިނެއްތޯބަލާށެވެ. ބައްޕަގެ ލެޕްޓޮޕު ހުޅުވާލިއިރަށް ކޯޑެއް ޖަހަން އަރާފައި އިނެވެ. “02061973” މަންމަގެ އުފަންދުވަސް ޖެހީމެވެ. ނުބައެވެ. ބައްޕަގެ އުފަންދުވަސް ޖަހައިފީމެވެ. ނުހުޅުވުނެވެ. ވަރަށް ގިނައިރު އެކި އެއްޗެހި ޖަހައިގެން އެންމެ ފަހުން މޭޒުމަތީ ހުރި ގަނޑުއަޅާ ފޮއްޓެއްގެ އަރިމަތީގައި އިން4އަކުރު ޖަހައިފީމެވެ. ހުޅުވެއްޖެއެވެ. އަހަންނަށް ބޭއިޚްރިޔާރުގައި ހެވުނެވެ. ކުރިމަތީ ޕާސްވޯޑު ފެންނަން ހުއްޓައި އަހަރެން އެކި އެއްޗެހި ޖަހައިގެން ނުހުޅުވިގެން އުޅުނީމައެވެ. ޑެސްކްޓޮޕުގައި އިން ފޯލްޑާ އެއް ހުޅުވައިފީމެވެ. އޭގައި ބައިވަރު މީހުންގެ ކޭސްތަކެއް ހުއްޓެވެ. ނަމަވެސް މާހިންއާއި ބެހޭ އެއްވެސް އެއްޗެއް ނެތެވެ. އެގަޑީ އަހަރެންގެ ހިތަށް އެރިއެވެ.” އެއްކަލަ ދުވަހު ބައްޕައަށް ކާން ގޮވަން އަހަރެން އައި އިރު ގެންގުޅުނު ފައިލުތައް އެޅީ ކޮންތާކަށްބާ؟” އަހަރެން ކަބަޑުތައް ހާވަން ފެށީމެވެ.\nއިރުގަނޑެއްފަހެވެ. ހާވަމުން ދިޔަ ކަބަޑެއްގެ ތެރެއިން ނޫކުލައިގެ ފައިލެއް ލޮލުގައި އަޅައިގަތެވެ. ފައިލުގެ ބޭރުގައި އެހެން ފައިލުތަކާއި ޚިލާފަށް ރަތް ކުލައިން “ސޮޕައިނޮސެރެބެއްލާ އެޓެކްސިޔާ (އެސް ސީ އޭ ) ކޭސެސް އެންޑް ސްޓަޑީސް” ޖަހާފައިވެއެވެ. އަހަރެން އަވަހަށް ކަބަޑުތެރެ ރީތި ކޮށްލާފައި މަންމައަންނަން ވާއިރަށް ކޮޓަރިން ނުކުމެ ތަޅުލާފައި އަހަރެންގެ ކޮޓަރިއަށް އެ ފައިލު ހިފައިގެން ވަނީމެވެ.\nWhn nxtt …\nalready out. sorry for the late reply. just not getting enough time these days


Vagah theyo beyru kuri tanker eh Iran in hifahattaifi | Mihaaru\nވަގަށް ތެޔޮ ބޭރުކުރި ޓޭންކަރެއް އީރާނުން ހިފަހައްޓައިފި\nއީރާނުގެ އިންގިލާބީ ލަޝްކަރުގައި ހިމެނޭ ކަނޑުގެ ސިފައިންގެ އުޅަނދެއް، ތެޔޮ ޓޭންކަރެއްގެ ކައިރީގައި ހަރަކާތްތެރިވަނީ. --އޭއެފްޕީ\n21 ނޮވެމްބަރ 2021 - 12:13\nއީރާނުން ޑީސަލްތަކެއް ވަގަށް ބޭރުކުރަން އުޅުނު، އެހެން ގައުމެއްގެ ތެޔޮ ޓޭންކަރެއް އީރާންގެ ކަނޑުގެ ސިފައިން ހުއްޓުވާފައިވާ ކަމަށް އެ ގައުމުން އިއްޔެ ބުނެފި އެވެ.\nއީރާންގެ ކަނޑުގެ ސިފައިންގެ މަނަވަރު ޒުލްފިގާރުގެ ކޮމާންޑަރު ކާނަލް އަހްމަދު ހަޖިއާންއާ ހަވާލާދީ އީރާންގެ ރަސްމީ ނޫސް އޭޖެންސީން ބުނި ގޮތުގައި، ވަގަށް ތެޔޮ ބޭރުކުރާ ކަމަށް ޝައްކުރެވިގެން ބަލައި ފާސްކުރި ޓޭންކަރުގައި 150،000 ލިޓަރުގެ ޑީސަލް ހުއްޓެވެ. އަދި އެއީ އެ ގައުމުގެ ރަސްމީ އެއްވެސް ވިޔަފާރިއެއްގައި ނުހިމެނޭ ގޮތަށް ވަގަށް ބޭރުކުރަން އުޅުނު ޑީސަލްތަކެއް ކަމަށް އީރާނުން ބުނެ އެވެ.\nއީރާނުގެ އިންގިލާބީ ލަޝްކަރުގައި ހިމެނޭ ކަނޑުގެ ސިފައިންގެ ފައުޖުން ބުނި ގޮތުގައި، ވަގަށް ތެޔޮ ބޭރުކުރާކަން އެނގުނީ، އެހެން ގައުމުތަކާ އެކުގައި ބަދަލުކުރެވުނު ސިއްރު މައުލޫމާތުތަކުންނެވެ. އަދި އެ ޓޭންކަރު އޮތް ތަން ދެނެގަނެ، އެ ޓޭންކަރު ހިފަހައްޓައި އޭގައި ތިބި 11 ފަޅުވެރިން މިހާރު ވަނީ އީރާން ސިފައިންގެ ބެލުމުގެ ދަށުން ހައްޔަރުކޮށްފައި ކަމަށް އީރާން ސަރުކާރުން ބުނެ އެވެ.\nއީރާނުގެ ކަނޑުގެ ސިފައިން ބުނި ގޮތުގައި ބޯޓުގެ ފަޅުވެރިން މިހާރު ވަނީ، އެ ގައުމުގެ ޝަރުއީ ނިޒާމުގެ ތެރެއިން އެމީހުންގެ މައްސަލަ ބަލައި ތަހުގީގު ކުރުމަށް، އީރާންގެ ކަމާ ބެހޭ އިދާރާއާ ހަވާލުކޮށްފަ އެވެ.\nތެޔޮ ޓޭންކަރެއް އަތުލައިގަތް ކަން ބުނުން ފިޔަވައި، އެއީ ކޮން ގައުމެއްގެ ޓޭންކަރެއް ކަމެއް، އަދި އެ ޓޭންކަރުގެ ނަމެއް ވެސް އަދި ޓޭންކަރުގައި ތިބި ފަޅުވެރިންގެ ގައުމެއް ވެސް އީރާނުން މިހާތަނަށް ނުބުނެ އެވެ. އަދި އެ ޓޭންކަރު އަތުލައިގަތީ ކޮން ދުވަހަކު ކަމެއް ވެސް އީރާނުން ނުބުނެ އެވެ.\nއީރާނުން ބުނި ގޮތުގައި ކަނޑުމަގުން ވަގަށް ތެޔޮ ބޭރުކުރަން ކުރާ ހުރިހާ މަސައްކަތެއް އީރާނުން ބާރުގެ ބޭނުންކޮށްގެން ހުއްޓުވާނެ އެވެ. އަދި އެކަން ކުރަނީ އީރާންގެ އިގްތިސާދު ހިމާޔަތް ކުރުމުގެ ގޮތުން ކަމަށް ވެސް އީރާނުން ބުނެ އެވެ.\nބޭރު ގައުމެއްގެ ތެޔޮ ޓޭންކަރެއް އީރާނުން މި އަތުލައިގަތީ، އޮމާން ކަނޑުގެ ސަރަހައްދުން، ވިއެޓްނާމުގެ ތެޔޮ ޓޭންކަރެއް، މިމަހު ކުރީކޮޅު އީރާނު ސިފައިން އަތުލައިގަތް މައްސަލައިގައި، އެމެރިކާ އާއި އީރާނާ ދެމެދު މަސްރަހު ވަރަށް ބޮޑަށް ގޯސްވެފައި ވަނިކޮށެވެ. އީރާނުން އެ ޓޭންކަރު އަތުލައިގަތީ، އެމެރިކާގެ ކަނޑުގެ ސިފައިންނާ ދެމެދު ކުރިމަތިލުންތަކެއް ވެސް ހިންގުމަށް ފަހު އެވެ.\nއީރާނުގެ އިންގިލާބީ ލަޝްކަރުން ބުނި ގޮތުގައި، ވިއެޓްނާމުގެ އެ ޓޭންކަރަކީ އީރާނުގެ ތެޔޮ އެމެރިކާ އިން ވަގަށް ނެގުމަށް ބޭނުންކުރި ޓޭންކަރެކެވެ. އަދި އެމެރިކާގެ އެ އަމަލަކީ، އެ ގައުމުން އީރާނާ ދެކޮޅަށް 2018 ވަނަ އަހަރު އަޅާފައިވާ ދަތިކުރުމުގެ ފިޔަވަޅުތަކާ ހިލާފަށް، އީރާނުގެ ތެޔޮ ބޭރުކުރުމަށް އެމެރިކާ އިން ކުރި މަސައްކަތެއް ކަމަށް ވެސް އީރާނުގެ އިންގިލާބީ ލަޝްކަރުން ބުނެ އެވެ.\nއީރާން ތެޔޮ އެމެރިކާ އޮއިލް ޓޭންކަރު (އީރާން) އީރާން ރިވޮލިއުޝަނަރީ ގާޑްސް


Mishkaa ge maraai gulhigen Raees baheh nubunumun Saeedh ge faadu kiyun - vNews.mv\nމިޝްކާގެ މަރާއި ގުޅިގެން، ރައީސް ބަހެއް ނުބުނުމުން ސައީދުގެ ފާޑުކިޔުން\nމަރްޔަމް ލީން 04 June 2021, 18:06\nއެމްބިއުލެންސް އައުން ލަސްވެ ފަރުވާ ނުދެވި، 10 އަހަރުގެ ފާތިމަތު މިޝްކާ މުހައްމަދު މަރުވި މައްސަލާގައި ރައީސުލްޖުމްހޫރިއްޔާ އިމްބާހީމް މުހައްމަދު ސޯލިހު ބަހެއް ނުުބުނުމުން، ރައްޔިތުންގެ މަޖިލީހުގެ މާވަށު ދާއިރާގެ މެންބަރު މުހައްމަދު ސައީދު ފާޑުވިދާޅުވިއެވެ.\nކޮވިޑް-19 ބަލި ތަހައްމަލްކުރަމުންދިޔަ މިޝްކާ މަރުވީ، ނޭވާލާން އުނދަގޫވެގެން އެޗްޕީއޭއަށް ގުޅައި، މިޝްކާ ބަލައި އައި އެމްބިއުލެންސް ލަސްވުމުންކަމަށް އާއިލާއިން ވަނީ ތުހުމަތުކޮށްފައެވެ. މިކަމާއި ގުޅިގެން، ރާއްޖޭގެ ސިއްހީ ދާއިރާ ފެއިލްވެފައިވަކަމަށްބުނެ ގިނަ ބަޔަކު ދަނީ ސަރުކާރަށް ފާޑުވިދާޅުވަމުންނެވެ. އަދި ހެލްތް މިިނިސްޓަރު އަހްމަދު ނަސީމްގެ އިސްތިއުފާއަށްވެސް ގޮވާލަމުންނެވެ.\nމިޝްކާގެ މަރާއި ގުޅިގެން ހެލްތް މިނިސްޓްރީން ބުނީ، މިޝްކާގެ މަރުގެ ތަހުގީގުކުރުމަށްފަހު، މިކަމުގައި އިހުމާލުވާ މީހުންނަށް ފިޔަވަޅުއަޅާނެކަމަށެެވެ.\nމިޝްކާގެ މަރާއި ގުޅިގެން ބައެއް ނޫސްތަކުގައި ލިޔެފައިވާ ހަބަރުތަކެއްގެ ފޮޓޮއާއެކު، ސައީދު ކުރެއްވި ޓުވީޓެއްގައި ވިދާޅުވީ، ހެލްތް މިނިސްޓަރު ނަސީމްގެ މައްޗަށް މުޅި މައްސަލަ ޖަހާފައި، ރައީސް އާއި އެހެން ވަޒީރުން ގެއްލުނީމަ މިކަން ހައްލު ނުވާނެކަމަށެވެ.\nއާއިލާއާއި، މުޅި ގައުމު ރޮއްވާލާފައި ތުއްތު ދަރިފުޅު ވަނީ މުޅި ދުނިޔެއާއި އަލްވަދާއު ކިޔާފައިކަަމަށް މެމްބަރު ސައީދު ވިދާޅުވިއެވެ.\nދިމާވެފައި މިއޮތް ބޮޑު ހިތާމައިގައި އެންމެ ކުޑަ މިނުން ރައީސްއަށް އެއްޗެއް ބުނެލަން ނުކުރުންތޯ ރައީސް ވަނީ ސުވާލުކުރައްވާފައެވެ.\nއާއިލާއިން ބުނީ، މިމަހުގެ އެއް ވަނަ ދުވަހުގެ ރޭގަނޑު9ޖެހީން ސުރެން، އާއިލާއިން ކުއްޖާ ހޮސްޕިޓަލަށް ގެންދިއުމަށް އެމްބިއުލެންސަށް ގުޅިނަމަވެސް އެމްބިއުލެންސް އައީ އެރޭ 11:40 ވީ ފަހުންކަމަށެވެ.\nއެމްބިއުލެންސްގެ އިންތިޒާރުގައި ކުއްޖާ ބާއްވައިގެން ތިއްބާ ނޭފަތުން ލޭ އައިސް ވަނީ ހޭނެތިފައިކަމަށްވެސް އާއިލާއިން ވަނީ ބުނެފައެވެ.\nމިޝްކާ މަރުވީ އައިޖީއެމްއެޗްގެ އިމަޖެންސީގައި ފަރުވާ ދެމުން ދަނިކޮށް އެރޭ 12:10 ހާއިރުއެވެ.\nރާއްޖެ ސިޔާސީ ރައީސުލް ޖުމްހޫރިއްޔާ


SunOnline: Aarushu mahsala: Ziyathge laptop ge forensic report thahyaarukuri meehaage hekibas nagaifi\nއާރަށު މައްސަލަ: ޒިޔަތުގެ ލެޕްޓޮޕްގެ ފޮރެންސިކް ރިޕޯޓް ތައްޔާރުކުރި މީހާގެ ހެކިބަސް ނަގައިފި\nމުއާވިޔަތު އަންވަރު 19 Jun 2022, 16:33\nރައީސް ޔާމީންގެ މައްސަލައިގައި މިއަދު ކުރިއަށް ގެންދިޔަ ޝަރީއަތުގެ އަޑުއެހުމުގެ ތެރެއިން ----\nޓުއަރިސްޓް ރިޒޯޓް ތަރައްގީ ކުރުމަށްޓަކައި ވ. އާރަށް ކުއްޔަށް ދޫކުރުމުގެ މުއާމަލާތާ ގުޅިގެން ކުރީގެ އެމްއެމްޕީއާރުސީގެ މެނޭޖިން ޑިރެކްޓަރު ޢަބްދުالله ޒިޔަތުގެ ލެޕްޓޮޕްގެ ފޮރެންސިކް ރިޕޯޓް ތައްޔާރުކުރި ފުލުސް މީހާގެ ހެކިބަސް ނަގައިފިއެވެ.\nއާރަށު މައްސަލައިގައި ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމްގެ މައްޗަށް އުފުލައިފައިވަނީ މަނީލޯންޑަރިންގެ ދައުވާއާއި ރިޝްވަތު ގަބޫލުކުރުމުގެ ދައުވާއެވެ. އެ މައްސާލަގައި ރައްޔިތުންގެ މަޖިލީހުގެ ފެލިދޫ ދާއިރާގެ ކުރީގެ މެންބަރު ޔޫސުފް ނައީމްގެ މައްޗަށް ވަނީ ރިޝްވަތު ދިނުމުގެ ދައުވާ އުފުލާފައެވެ.\nއެ މައްސަލައިގައި މިހާރު ކުރިއަށް ދަނީ ދައުލަތުން ހުށަހަޅާފައިވާ ހެކިންގެ ހެކިބަސް ނެގުމުގެ މަރުހަލާއެވެ. މީގެ ކުރިން ދައުލަތުގެ އެއް ހެކިވެރިއެއްގެ ހެކިބަސް ނަގާފައިވާއިރު މިއަދު ހާޒިރު ކޮށްފައިވަނީ ޒިޔަތުގެ ލެޕްޓޮޕެއްގެ ފޮރެންސިކް ރިޕޯޓް ތައްޔާރުކުރި ފުލުހެކެވެ.\nމެންދުރު 12 ޖަހަން ވެފައި ވަނިކޮށް ފެށި އެ އަޑުއެހުން އެއް ގަޑިއިރުގެ ހުސްވަގުތުކޮޅަކަށް ފަހު އަލުން ފަށައި ނިންމާލާފައިވަނީ ހަތަރެއް ޖެހި ފަހުންނެވެ. ދިފާއުން، ރައީސް ޔާމީން އަދި ޔޫސުފް ނައީމްގެ ފަރާތުން ވަނީ ހެކިވެރިޔާއަށް ޓެކްނިކަލް ގިނަ ސުވާލުތަކެއް އަމާޒުކޮށްފައެވެ.\nފުލުހުންގެ ފޮރެންސިކް ލެބޯޓްރީގައި މަސައްކަތްކުރާ އިބްރާހިމް ޒުހައިރުއަކީ ޒިޔަތުގެ ލެޕްޓޮޕެއްގެ ފޮރިންސިކް ރިޕޯޓް ތައްޔާރުކުރި މީހާއެވެ. އަދި އެ ރިޕޯޓްގައި ވަނީ ޒިޔަތުގެ ވައިބާ ނަންބަރުން އެހެން ތިން މީހަކާ ކޮށްފައިވާ މުއާމަލާތްތައް ހިމަނާފައެވެ.\nއެ މުއާމަލާތްތަކުގެ ތަފްސީލަށް ގޮސްފައި ނުވާއިރު އޭގެ ތެރޭގައި ހިމެނެނީ, ޔޫސުފް ނައީމްގެ އިތުރުން ކުރީގެ ނައިބް ރައީސް އަޙްމަދު އަދީބު އަދި އިތުރު އަންހެނަކާ ކޮށްފައިވާ މެސެޖުތަކެއް ކަން ވަނީ ހާމަވެފައެވެ.\nއެ މައްސަލައިގައި ދައުލަތުން ހުށަހަޅާފައިވާ ހެކިންގެ ތެރޭގައި އަދީބާއި ޒިޔަތު ވެސް ހިމެނެއެވެ.\nޓޫރިސްޓް ރިސޯޓެއް ތަރައްގީކުރުމަށް ބޭރުގެ ކުންފުންޏަކަށް ކުއްޔަށް ދޫކުރުމުގެ މުއާމަލާތުގެ ތެރެއިން މަގާމުގެ ނުފޫޒު ބޭނުންކޮށްގެން ރިޝްވަތުގެ ގޮތުގައި އެއް މިލިއަން ޔޫއެސް ޑޮލަރު ނަގައި ރައީސް ޔާމީން ލޯންޑާ ކޮށްފައިވާ ކަމަށް ދައުލަތުން ވަނީ ތުހުމަތުކޮށްފައެވެ.


ކޮވިޑް ޖެހިގެން މިއަދު ދެވަނަ މީހަކު ނިޔާވެއްޖެ – Dhen.mv\nރައުފާ ރަޝީދު May 10, 2021 - 12:13 pm\nކޮވިޑް-19 ޖެހިގެން ރާއްޖެއިން މިއަދު އިތުރު މީހަކު ނިޔާވެއްޖެއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ވިދާޅުވީ ނިޔާވެފައި ވަނީ އުމުރުން 85 އަހަރުގެ ދިވެހި ފިރިހެނެއް ކަމަށެވެ. އޭނާ ބ.އޭދަފުށީ ހޮސްޕިޓަލަށް ގެންދެވުނުއިރު ވެސް ނިޔާވެފައިވާ ކަމަށާއި އޭނާ ނިޔާވެއްޖެ ކަމަށް ކަނޑައެޅީ ހެނދުނު 8:30 ގައި ކަމަށް އެޗްޕީއޭއިން ވިދާޅުވިއެވެ.\nފަހަކަށް އައިސް ކޮވިޑް ބަލީގައި ނިޔާވާ މީހުންގެ އަދަދު ވަނީ އިތުރުވެފައެވެ. އަދި ކޮވިޑަށް ފައްސިވާމީހުން ވެސް އެތައް ގުނައަކުން އިތުރެވެ. ކޮވިޑް-19 އަށް އިއްޔެ އެކަނި ވެސް 1091 މީހަކު ފައްސިވެފައިއެވެ.\nމާތް ﷲ އެމައްޔިތާގެ ފުރާނައަށް ހެޔޮ ރަޙްމަތް ލައްވަވައި، ފާފަ ފުއްސަވައި ސުވަރުގޭގެ މަތިވެރި ނިޢުމަތް މިންވަރު ކޮށްދެއްވާށިއެވެ. އާމީން! އަދި މިފަދަ ހިތްދަތި ވަގުތެއްގައި ޢާއިލާއަށް ކެތްތެރިކަން ދެއްވާށިއެވެ. އާމީން!\nކޮވިޑް މަރު ކޮވިޑް-19\nހަސީން ދިލްރުބާގެ” ފުލުހެއްގެ ރޯލަށް އިންސްޕެކްޓަރ އަބީޖީތު"


vnews - Bodufinolhu\n(04 ޖެނުއަރީ 2017 އާ ގުޅޭ)\nގައްޔޫމު އެއްގަމަށް ގެނެސް ބޮޑު ސަތިރި މަތީ ބާއްވާ ހުރިހާ ފިރިހެނުން އޭނާ ވަށާލައި ހިފަހައްޓައިގެން ތިއްބެވެ. އޭރު ވެސް ގައްޔޫމު ވަރު އަރުވައެވެ. އޭނާ ދޫކޮށްލުމަށް ގޮވަމުންދިޔައެވެ. އެ ގޮވުމާއެކު އޭނާގެ ގަޔަށް ބާރުގަނޑެއް ވެސް އަރާކަން އެނގެއެވެ. ހީވާހީވުމުން ގޮތް ނޭނގޭ ކަންތައްތަކެއް އޭނާގެ ހަށިގަނޑު ތެރޭގައި ހިނގަނީއެވެ.\nއެންމެފަހުން ނުހުރެވިގެން އަހަރެން ވެސް އަޑުގައި ނެތްތަނަށް ހަޅޭއްލަވައިގަތީމެވެ. އެ ހަޅޭކާއެކު އަހަރެންނަށް ކޮޅަށް ތެދުވެވުނެވެ. ފެނުނީ ހުވަފެނެއްކަން އެނގުނީ ސަތަރިމަތީ ތިބި މީހުންތަކަށް ލިބުނު ސިހުމާއެކު އެ މީހުން ވެސް ހަޅޭއްލަވައި ގަތުމުންނެވެ. ނިދީގައި ކުރެވުނު ކަންތައް އެނގުމުން ކުޑަކޮށް ލަދުވެސް ގަތެވެ. ނުވާކަމަށް ހަދާފައި އަވަހަށް އޮށޯތީމެވެ.\n"އޭތް ކިހިނެއްވީ؟ ހުވަފެނެއް ފެނުނީތަ؟ ތެދުވެ ބަލަ" ކައިރީގައި އިން މީހަކު މަޑުމަޑުން އަހަރެންނާ ވާހަކަދެއްކިއެވެ.\n"ބިރުގަތީ ދޯ؟ އަދިވެސް އަހަރެމެން ބިރުގަންނުވަން އުޅޭތި" ތަންކޮޅެއް ދުރުގައި އިން ކުއްޖަކު ގާބުރިއެއް އެއްލީ އަހަރެންނަށެވެ. އަހަރެން އަޅައެއް ނުލަމެވެ. ރައްދެއް ނުދެމެވެ. އިވޭކަމަކަށް ވެސް ނުހަދަމެވެ. ހަމަ އޮތީއެވެ. ވީ ކަމެއް ނުވާކަމަކަށް ނުވާނެއެވެ. ހިނގި ކަމެއް ނުހިނގާ ކަމަކަށް ނުހެދޭނެއެވެ.\n"ކޮބާ ތެދުވަން ވީނު ދެން ކާން. މިހާރު ހުންނާނީ ހުވަފެން ބެލިފައެއްނު. ހުރިހާ ކުދީން އާދޭ ކާން. އެކޮޅުގައި ތިބި ކުދީންނަށް ވެސް ގޮވާ ބަލަ" ކެއުން ތައްޔާރުވުމާއެކު ކާން އައުމަށް އަހަރެންނަށް ވެސް ގޮވިއެވެ. އަހަރެން ތެދުވެ އެތާ ތިބި އެހެން ކުދީންނަށް ވެސް ގޮވުމަށްފަހު ކެއުމަށް ހިނގައި ގަތީމެވެ.\nކެއުމަށް ހުރީ މަސްބަތާއި ރިހާކުރެވެ. އެއީ އަހަރެންނަށް ވެސް ވަރަށް މީރުކެއުމެވެ. ހުރިހާ ކުދީން ކަހަލަ ގޮތަކަށް ކާން ތިބިކަން ޔަގީންކުރުމަށް ފަހު އަހަރެން ވެސް ކާން ފެށީމެވެ. ތަށި ފުރެންދެން ބަތް އަޅައި ކޯކްތަށްޓެއް ހިފައިގެން ސަތަރިމައްޗަށް ދިއުމަށް ހިނގައި ގަތީމެވެ.\nއެ ތަނަށް ދިޔައިރު ހުރިހާ ކުދިން ކަހަލަ ގޮތަކަށް ތިބީ އެ ތަނުގައެވެ. ސަތަރިމަތީ ޖައްސާ ނުލެވެނީސް އެއްކުއްޖަކު އަހަރެންނާ ސުވާލުކޮށްލިއެވެ.\n"ނިދަން އޮވެފައި ކިހިނެއްތަ ހެދީ؟ ހަޅޭއްލަވައި ގަތީ؟"\n"ތި ކުދިން ބިރު ގަންނަ ވަރެއް ބަލައިލީ؟" ސުވާލު ނިމުމާއެކު ވަގުތުން އަހަރެން ޖަވާބު ދިނީމެވެ.\n"އަސްލު އަހަރެން ހިކުރީ ކަމެއް ވީހެން. އަހަރެން ވަރަށް ބިރުގަން" އެއްކުއްޖަކަށް ވީގޮތް އޭނާގެ ދުލުން ކިޔައި ދިނެވެ.\n"ކޮބާ ގައްޔޫމު؟" އެކި ކުދިންނަށް ނަޒަރު ހިންގާލަމުން ވާހަކަ ބަދަލުކޮށްލުމަށް އަހަރެން ސުވާލު ކޮށްލީމެވެ.\n"އެ ބުނާހެން ކޮބާ ގައްޔޫމު؟" އަހަރެންނާ ޖެހިގެން އިން މީހަކު ވެސް ހަމަ އެ ސުވާލު ތަކުރާރުކޮށްލިއެވެ.\n"ގައްޔޫމު ދިޔައީ އަތިރި މަތީ ހިނގާލަން. އެކޮޅަށް ދިޔައީ؟" ރީނދޫ ހަމެއްގެ މަތީ ކާންއިން ކުއްޖަކު އިރުމަތީ ފަރާތަށް އަތް ދިއްކޮށްލަމުން އެ ސުވާލަށް ޖަވާބުދިނެވެ.\n"ކީއްވެ އެކަނި ދިޔައީ؟ އެހެން މީހަކު ނުދޭތަ؟" އަހަރެންނަށް އަހައިލެވުނެވެ.\n"ހިއެއް ނުވެ ދިޔަހެންނެއް. އަހަރެންގާތުގައި ވެސް ބުނި. އަހަރެން ބުނިން މި ރަށުގައި ހިނގަން އަހަރެން ބިރުގަނޭ. ބޮޑުމީހަކާ އެކީއޭ ދާނީ. ގައްޔޫމު ބުނީ އެއީ އަހަރެމެން ބިރުގަންނުވަން ވެގެން ދައްކާ ވާހަކައޭ. އެހެން ކިޔާފައި ދިޔައީ" ކަން ހިނގި ގޮތް އެ ކުއްޖާ ކިޔައި ދިނެވެ. އެ ވާހަކަދައްކަނިކޮށް ދުވެފައި ކަހަލަ ގޮތަކަށް ހެމުން ހެމުން ތިން މީހަކު އައެވެ.\n"ކޮބާ ގައްޔޫމު؟" އަހަރެން ސުވާލު ކުރީމެވެ.\n"ނޭނގެ. އަހަރެމެންނަކަށް. އަހަރެމެން ނުދެކެން ދޯ؟" ވާހަކަދެއްކި މީހާ ދެން ހުރި މީހާއަށް ދޯ އަޅާލީ ވެސް ހެމުންކަހަލަ ގޮތަކަށެވެ.\n"އަހަރެމެން މިއައީ ސީދާ ކާންތައްޔާރު ވެގެން. ބަނޑު ހުސްކޮށްލައިގެން" އެ މީހުން އެހެން ދިމާލަކަށް ދިޔަ ސަބަބު ދެން ހުރި މީހާ އޮޅުން ފިލުވައި ދިނެވެ. އެހެން ބުނުމަށް ފަހު ތިން މީހުންވެސް ކާތަކެތި އެޅުމަށް ހިނގައިގަތީއެވެ. އޭރު ބައެއް މީހުން ކައި ނިމިގެން ދުފަނީއެވެ.\n"އޭތް ކަލޭމެން ދެ މީހުން ދޭ ބަލަ ގައްޔޫމު ގޮވައިގެން އަންނަން. ދެ މީހުން ރަށުގެ ދެފަރާތުން ދޭ. އޭރުން ގައިމު ވެސް ދިމާވާނެއްނު." އަހަރެން މުޚާތަބުކުރީ ދުފަން ތިބި މީހުންނާއެވެ. އެ ބުނުމަށް ދެ މީހުން ރަށުގެ ދެ ފަރާތުން ހިނގައިގަތެވެ.\nފަނަރަ ވަރަކަށް މިނެޓުވީ އިރުވެސް ގައްޔޫމުގެ ޚަބަރެއް ނުވިއެވެ. އޭނާ ހޯދަން ދިޔަ މީހުންގެ ހިލަމެއް ވެސް ނުވިއެވެ. އެންމެފަހުން ގައްޔޫމު ހޯދުމަށް އަހަރެންނާއި ދެން ތިބި ފިރިހެނުން ވެސް އިރުމަތީ ފަރާތަށް ހިނގައި ގަތީމެވެ.\nއެކި މީހުން އެކި މަގުން ގައްޔޫމަށް ގޮވަމުން ކުރިއަށް ދިޔައީމެވެ. އަހަރެންގެ ހާސްކަން އިތުރުވީ ކުރިން ފޮނުވި މީހުންނާ ބައްދަލުވުމުން ގައްޔޫމު ނުފެނުނު ކަމަށް ބުނުމުންނެވެ. އެ ހިސާބުން އަހަރެންގެ ހިތް ތެޅެން ފެށިއެވެ.\nއެންމެންގެ މޫނު މަތިން ހާސްކަމާއި ނުތަނަވަސްކަން ފެންނަން ފެށިއެވެ. އޭނާ ނުފެންނަންވީ ކީއްވެ ހެއްޔެވެ؟ މި ކުޑަކުޑަ ރަށުގައި އޭނާ ގެއްލެންވީ ކީއްވެ ހެއްޔެވެ؟ މި ރަށުގައި ބިރުވެރި ކަންތައްތަކެއް ހިނގަނީ ހެއްޔެވެ؟\nއަމިއްލަ ނަފުސާ އަހަރެން ސުވާލު ކުރަން ފެށީމެވެ.\n"ގައްޔޫމު އެކަނި މޫދަށް އެރެފާނެތަ؟" އަހަރެން ސުވާލު ކުރީމެވެ.\n"ހިއެއް ނުވޭ. އެކަނި މޫދަށް އެރޭނެ ހެނެއް. އޭނާ އަކަށް ފަތާކަށް ނޭނގޭނެ. އެހެންވީމާ އެކަނިމާއެކަނި މޫދަކަށް ނުދާނެ" ކުރެވުނު ސުވާލަށް ޖަވާބު ދިނީ ގައްޔޫމުގެ ހަގީގަތް އެނގޭ މީހެކެވެ.\n"ކުރިން މިކޮޅަށް އައި ތިން މީހުންނަށް ގައްޔޫމު ފެނުނުތަ؟" އަހަރެން ސުވާލުކޮށްލީމެވެ.\n"އާނ.. އާނ.. އޭނާ ދުށިން. މި ހިސާބުން.." ޖެހިލުންވެފައި ހުރެ އެ ތިން މީހުންގެ ތެރެއިން އެކަކު ޖަވާބު ދިނެވެ.\n"އަހަރެމެން މިފަރާތަށް އައިއިރު އޭނާ މިކޮޅަށް އަންނަނިކޮށް ފެނުނު. އޭނާ ފެނުމުން އަހަރެމެން އޭނާ ބިރު ގަންނުވާލިން. އަޑުތަކެއް ލައްވާފައި އަހަރެމެން ފިލައިގެން ދިޔައީ." އެހެން މީހަކު އިތުރު ތަފުސީލު ދިނެވެ. އެހިސާބުން ގައްޔޫމަށް ވާނެ ގޮތް އަހަރެންގެ ހިތަށް ވަނެވެ. އޭނާ ބިރު ގަންނާނެވަރު އިހުސާސް ކުރެވުނެވެ.\n"ކަލޭމެންވާ ރަނގަޅު. އޭނާއަކީ ބިރު ގަންނަ ކުއްޖެއްކަން އެނގެން ވާނެއްނު. ބިރު ގެންފިނަމަ ދެންވާނެ ގޮތާ މެދު ވިސްނަންވާނެއްނު" ތިން މީހުން ކަންތައް ކުރި ގޮތާ މެދު ހިތްހަމަ ނުޖެހިގެން ހަރު މީހަކު ބުނެލިއެވެ. ގައޔޫމު ހޯދުމަށް ކުރަމުން އައި މަސައްކަތް އިތުރަށް ހަލުއިކުރިއެވެ. މުޅި ރަށުގައި އަތް ފުނާ އަޅަންފެށިއެވެ.\nމާގިނައިރުތަކެއް ނުވެ މީހަކު ހަޅޭއްލަވާގަތް އަޑު އިވުނެވެ. އެ އަޑު އައި ދިމާއަށް އަހަރެން ވެސް ދުއްވައި ގަތީމެވެ. އެހެން މީހުން ވެސް އެދިމާއަށް ދިޔައެވެ. އޭރު ވެއްޓިފައި އޮތް ގައްޔޫމު ނެގުމުގެ މަސައްކަތް އެއްބަޔަކު ކުރަނީއެވެ. އޭނާގެ ވިންދު ޖަހާތޯ އެއްބަޔަކު ބަލަނީއެވެ.\n"އަވަހަށް ހިނގާ ދޯންޏާ ދިމާއަށް ގެންދަމާ! އޭނާގެ ހެޔެއް ނެތް. ހަރަކާތް އެ ވަނީ ހުއްޓިފައި" އައްޔޫބު އުފުލަމުން އެކަކު ވާހަކަދެއްކިއެވެ. ހާސްވެފައިވާ މީހުންތައް އައްޔޫބު ގެންދިއުމުގެ މަސައްކަތް ފެށިއެވެ.\nމުޅި ދަތުރުގެ އުފާވެރިކަން ގެއްލުނެވެ. ކުދިވެރީން ބިރުގަތެވެ. އަންހެންވެރީންގެ ބަސްހުއްޓި މޫނުތަކުގެ އުފާވެރިކަން ގެއްލުނެވެ. އެހާސްކަމުގައި އެންމެން އަވަސް އަރުވާލައިގެން ދޯންޏަށް އެރީއެވެ. އެކަކުވެސް ރަށުގައި މަޑުކުރާކަށް ބޭނުމެއް ނުވިއެވެ. އޯވަނައިޓަކަށް ކުރި ދަތުރު ނިންމާލުމަށްފަހު ހަވީރު ނުވަނީސް ރަށަށް ދާން ޖެހުނީއެވެ.\nލައްކަ މަސައްކަތުން ގައްޔޫމު ހޭއެރީ ދޯނިމަތީގައެވެ. ދެ ލޯ ހުޅުވާލުމަށްފަހު ހާސްވެފައިވާ ހާލު މިއީ ކޮންތަނެއްތޯ ގައްޔޫމު ސުވާލުކުރިއެވެ. ދެ ލޯ ބޮޑުކޮށްގެން އިރުކޮޅަކު އޮތުމަށްފަހު އެ ދެ ލޯ މަރާލިއެވެ. ހަމަޖެހިލުމަށް ވަގުތު ކޮޅެއް ދިނުމަށް ފަހު އަހަރެން އޭނާއާ ވާހަކަ ދެއްކީމެވެ. ވީގޮތް އޮޅުން ފިލުވީމެވެ. ހުރިހާ ވެސް މައްސަލައަކީ ބިރު ގަތުމެވެ. ބަޔަކު އޭނާ ބިރު ގެންނެވުމެވެ. ކުރެވުނު ސަމާސާއެއް ވިހަވުމެވެ.\n"ދެން ވެސް ސަމާސާއަކަށް އެފަދަ ކަމެއް ނުކުރާތި. ބިރުގެންނެވުން ވެސް އޮންނަންވާނީ ހުދޫދެއްގެ ތެރޭގައި. މި ދަތުރުގެ އުފާވެރިކަން ބަދަލު މިވީ ތިޔަ ސަމާސާއަކާ ހެދި." ގައްޔޫމު ބިރު ގެންނެވި ތިން މީހުންނާ އަހަރެން ވާހަކަދެއްކީމެވެ. އެ ކުރެވުނު ކަންތައް ރަނގަޅު ނޫންކަމަށް ބުނީމެވެ. ދަތުރުގެ އެންމެހާ ބައިވެރީންނަށް ވެސް އެކަން އެނގެން ޖެހޭކަންވެސް ހާމަކުރީމެވެ. ކުދީންނާ ދިމާކުރުމާއި ބުލީކުރުމާއި ބިރު ގެންނެވުމަކީ ބައެއް ފަހަރު ހީނުކުރާ ކަހަލަ ނަތީޖާތަކެއް ނުކުމެދާނެ ކަމެއްކަން ވެސް އަންގައިދިނީމެވެ.\nދަތުރުގައި ދިމާވި ކަންތައްތަކުން ސަލާމަތްވެ ހަމަޖެހުމުގެ ނޭވާއެއް ލެވުނީ ރަށާ ހަމައަށް އާދެވެނިކޮށެވެ. ހިތަށް އެރިއެވެ. މި ކުރެވުނީ ވެސް ދަތުރެކެވެ. ބޮޑުފިނޮޅަށް ލައްކަ ފަހަރު ދެވިއްޖެއެވެ. އެކަމަކު އޯވަނައިޓެއް ހަދަން ގަސްދުކުރީ އެންމެ ފަހަރަކުއެވެ. އެ ފަހަރަށް ވުރެ ބިރުގެން ފަހަރެއް ނެތެވެ. އެފަދަ ތަޖުރިބާއެއް ކުރެވުނު އެހެން ފަހަރެއް ދިމައެއް ނުވެއެވެ. އަހަރެންނަށް ބަލައިލެވުނީ ބޮޑުފިނޮޅާ ދިމާއަށެވެ. އެއަށްފަހު ދޯނިން ފައިބާ ގެއާދިމާއަށް ހިނގައިތީމެވެ.\nމަޖިލީހުގެ 20 އިންސައްތަ ގޮނޑި އަންހެނުންނަށް ހާއްސަކުރަން ގޮވާލައްވައިފި\nގައުމީ އަންހެން ޓީމުގެ މެނޭޖަރު ކަމުން އައްޅޯ ދުރުކޮށްފި


Eydhafushi kolhah 13 landu jahai TC semi ah\nއެފްއޭކަޕުގައި މިއަދު ޓީސީއާއި އޭދަފުށު ބައްދަލު ކުރި މެޗުގެ ތެރެއިން: މެޗު 13-0 އިން ކާމިޔާބު ކުރީ ޓީސީއިން — ފޮޓޯ: އެފްއޭއެމް\nއެފްއޭ ކަޕްގެ ކުއާޓާ ފައިނަލް ފުރަތަމަ މެޗުގައި ކްލަބު އޭދަފުށި ބޮޑު ތަފާތަކުން ބަލިކޮށް، ސެމީ ފައިނަލަށް ޓީސީ ސްޕޯޓްސް ކްލަބު ދަތުރުކޮށްފި އެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ކުޅުނު މެޗުން ޓީސީ މޮޅުވީ 13-0 އިންނެވެ.\nމި މެޗު ފަށައިގެން 13 ވަނަ މިނެޓުގައި ޓީސީގެ އޭދަފުއްޓަށް އުފަން އިޝާން އިބްރާހީމް (ސައްޓު) ވަނީ ހެޓްރިކް ހަދާފައެވެ. އޭނާ ފުރަތަމަ ލަނޑު ޖެހީ މެޗު ފަށައިގެން 10 ވަނަ ސިކުންތުގައެވެ.\nދެން މި މެޗުގައި ޓީސީގެ ފޯވާޑް އަލީ އަޝްފާގު (ދަގަނޑޭ) ހަތަރު ލަނޑު ޖެހިއިރު، އެޓީމުގެ ބިދޭސީ ފޯވާޑް މެލްކަމް ކެސިއަސް ސްޓެވާޓްވެސް ވަނީ ހެޓްރިކެއް ހަދާފައެވެ. ދެން މި މެޗުގައި ޓީސީގެ ލަނޑުތައް ޖަހައިދިނީ ދެ ލަނޑު ޖެހި އިސްމާއިލް އީސަ (މެސީ) އާއި އަހުމަދު ފައްރާހެވެ.\nމެޗަށްފަހު ޓީސީގެ ކޯޗު މުހައްމަދު ޝާޒްލީ (ޝާޒް) ބުނީ މެޗާ ކުރިމަތިލީ ތަފާތު ބޮޑު ނަތީޖާއަކުން މޮޅެއް ހޯދުމަށް ނޫން ކަމަށާއި، ނަމަވެސް މެޗުން ލިބުނު މޮޅާ ދޭތެރޭ ހިތްހަމަޖެހޭ ކަމަށެވެ. އަދި މި މެޗުގެ ސަބަބުން ކުރިއަށް އޮތް އޭއެފްސީ ކަޕް މެޗަށް ފައިދާތަކެއް ކުރާނެ ކަމަށްވެސް ބުންނެވެ.\nއޭދަފުށީގެ އެސިސްޓަންޓް ކޯޗު އަބްދުލް މަޖީދު ހަސަން ބުނީ މި މުބާރާތުގައި މުޅިން އަލަށް އޭދަފުށި ވާދަކުރިއިރު، މި މެޗުގައި އެޓީމުގެ ކުޅުންތެރިން ރަނގަޅު ކުޅުމެއް ދެއްކި ކަމަށެވެ. އަދި މި މެޗުގައި އެހާ ތަފާތު ބޮޑު ނަތީޖާއެއް ނުކުތީ މެޗުގެ ވަރަށް ކުރީކޮޅު ލަނޑެއް ވަނުމުން ކަމަށާއި، އަދި ގައުމީ ފުޓްބޯޅަ ދަނޑަށް ކުޅުންތެރިން އާވުމުގެ ސަބަބުން އެކަމުގެ އަސަރުވެސް ކުރި ކަމަށެވެ.\n“ފަހު ހާފުގައި ރަނގަޅަށް މަސައްކަތްކުރި. އެކަމަކު އެކަކު މަދުވުމުން ތަފާތު ބޮޑުވީ،” މަޖީދު ބުންޏެވެ.\nމިފަހަރުގެ އެފްއޭ ކަޕްގައި މުޅިން އަލަށް ކްލަބު އޭދަފުށި ވާދަކުރިއިރު، މުބާރާތާ ކުރިމަތިލި އޭދަފުށި ޓީމުގެ ސްކޮޑުގައި ހިމަނާފައިވަނީ މުޅިންވެސް އޭދަފުށީގެ ކުޅުންތެރިންނެވެ. އޭގެ ތެރޭގައި ގިނައީ 23 އަހަރުން ދަށުގެ ކުޅުންތެރިންނެވެ.


(7)!….އަހަންނަށް މާފްކުރޭ | arippe's blog\nFiled under: ވާހަކަ, ލިޔުންތައް —2Comments\tSeptember 27, 2010\nލިޔުނީ އަހުމަދު އަރީފް / ފ.ނިލަންދޫ\nހަތްވަނަ ބައި (ފަހުބައި)\nއަހަރެން އަންނަންދެން ނުވިހައި މަޑުކޮށްލައްޗޭ… ވަރަށް އަވަސްވާނެ!..”\nތެދެކެވެ. ހޮޕިޓަލުގައި އޮތް ހާލުބޮޑު ބަލިމީހަކަށް އޭ-ޕޮޒިޓިވް ލޭ ބޭނުންވެގެން މިހާރު އިއުލާނެއް ގޮވަތާ ގާތްގަނޑަކަށް ތިން ގަޑިއިރުވަނީއެވެ. ލިބުން ދަތި ލެޔަކަށްވާތީ އަދި ބޭނުނަވާވަރަށް ލޭ ނުލިބެނީއެވެ. ބްލަޑް ބެންކުގެ އެނދެއްގައި އޮށޯވެލައިގެން އޮތްއިރުވެސް ޔޫސުފްއަކަށް އެހެން ޚިޔާލެއް ނުކުރެވެއެވެ. ރީޝާގެ ބަނޑުގައިއެވާ ދަރިފުޅު ދުށުމަށް އެދެވެނީއެވެ. އޭރު ލޭނަގާ ނިމުނުފަހުން ކުޑައިރުކޮޅެއް ވެއްޖެއެވެ. އަރާމުކޮށްލުމަށް ޑޮކްޓަރު ބުނެފައިވާތީ އަދި މަޑުކޮށްލައިގެން އޮތީއެވެ. “ޑޮކްޓަރު އަހަރެން ބޭނުން ތި ބަލިމީހާ ދެކިލަން… އަހަރެންގެ ލޭ އެމީހަކަށްޓަކައި ހަދިޔާކުރެވެނީ ކާކަށްތޯ ބަލައިލާން އަހަރެން ބޭނުން” ޔޫސުފް އޭނާ ބެއްލެވި ޑޮކްޓަރު ދިއުމުގެ ކުރިން ޑޮކްޓަރަށް ގޮވައިލިއެވެ. އެވަގުތު ޑޮކްޓަރުގެ އިޝާރާތަކަށް ޔޫސުފް އޭނާ އޮތް އެނދުން ތެދުވެ ޑޮކްޓަރާއެކު އެކޮޓަރިން ބޭރަށް ނުކުތުމަށް ހިނގައިގަތެވެ. ބަލިމީހާ ދެކިލުމަށެވެ.\n“އެއީ މިއަދު ވަރަށް ހާލުބޮޑުވެގެން ގެނައި މީހެއް.” އަންހެނުންގެ ވޯޑުގެ ބެޑް ނަންބަރު 12އަށް އިޝާރާތްކޮށްލަމުން ޑޮކްޓަރު ވޯޑަށް ވަނެވެ. ޔޫސުފްވެސް ހިނގައިގަތީ އެބަލިމިހާ ދެކިލުމަށެވެ. އެރު އޭނާގެއޮތް އެނދު ކައިރީގައި ބަހައްޓާފައި ހުރިގޮނޑިއެއްގައި އިށީނދެލައިގެން މުސްކުޅިވަރެއްގެ ފިރިހެނަކު އިނެވެ. އެނދުގައި އޮތް ބަލިމީހާގެ އަތުގައި ހިފާލައިގެންނެވެ. ހީވަނީ ގިސްލާ ރޯހެންނެވެ. ބާއްވާފައިއޮތް ބަލިމީހަކީ އަންހެނެކެވެ. އަރިއަކަށް އޮތުމުން އޭނާގެ މޫނެއް ނުފެނެއެވެ. އެހެން ނަމަވެސް ބަލީމީހާ ފެނިއްޖެ ކަމުގެ އިހުސާސް ކުރެވުމާއެކު ޔޫސުފް އޭނާގެ އަންހެނުން އޮތް ކޮޓަރިއާ ދިމާއަށް ދާން ހިނގައިގަތެވެ. ކެތްމަދުވެފައިވާ ހާލުގައެވެ.\n“ޑޮކްޓަރ… ކި..ކިހިނެތްތޯ… އަޅުގަނޑުގެ އަންހެނުން ކިހިނެތްތޯ..” އެނދުގައި ބައްވާފައިއޮތް ބަލިމީހާގެ އެހީތެރިޔާ ޑޮކްޓަރާ ވާހަކަދެއްކިއެވެ. އެއަޑު ކަންފަތުގައި ޖެހުމާއެކު ވޯޑުން ނިކުންނަށް އެޅިފިޔަވަޅުމަތީގައި ޔޫސުފްއަށް ހުރެވުނީއެވެ. ކުޑަ ހިނދުކޮޅަކަށް މުޅި ދުނިޔެވެސް ހުއްޓުނުކަހަލައެވެ. ދެއަތް ތުރު ތުރު އަޅަމުންދިޔައިރު ޔޫސުފްގެ ހިތް ނޭގިނެގިފައި ޖެހެމުންދިޔަ ކަހަލައެވެ. “މިހާރު ލޭ ލިބުނީތޯ..؟” އަނެއްކާވެސް އެ މުސްކުޅި މީހާގެ އަޑު ޔޫސުފްގެ ކަންފަތުގައި ޖެހުނެވެ. މިފަހަރު އެއަޑު ކަންފަތުގައި ޖެހުމާއެކު ޔޫސުފްގެ ލޮލުން ކަރުނަ ފޭދިގެން ދިޔައެވެ. ތެޅެމުންދިޔަ މޭގައި ބާރަށް އަތްޖަހާލެވުނެވެ. އޭރުވެސް އޭނާގެ ދެތައް ތުރުތުރުލަމުން ދިޔައެވެ. “ބާއްޕާ..!” ޔޫސުފްއަށް ހިތާ ހިތުން ބުނެލެވުނެވެ. އެވަގުތު އޭނާގެ ހިތަށް އަރާ ފައިބަމުންދިޔަ އެއްޗިހިތައް ބުނެދޭންވެސް ނޭނގޭހާ ގިނައެވެ. ކުޑައިރުކޮޅަކު މަޑުކޮށްލުމަށްފަހު ޔޫސުފް މަޑުމަޑުން އަނެއް ފަރާތަށް އެނބުރި އޭނާގެ ބައްޕައާ ދިމާއަށް ބަލައިލިއެވެ. އަނެއްކާވެސް އޭނާގެ ލޮލުން ކަރުނަތައް ފޫދިގެން ދިޔައެވެ. ބައްޕަގެ ނިކަމެތިކަން ފެނިފައެވެ. ހަށިގަނޑު ދޫވެލާފައިވާވަރު ފެނިފައެވެ. މަޑު ހިނގުމުގައި ޔޫސުފް ގޮސް އެނާގެ ބައްޕައާ އަރާ ހަމަވިއެވެ. އަދި ރޮމުން ގިސްލަމުން ކަހަލަގޮތަކަށް މަޑުމަޑުން އޭނާގެ ބައްޕައަށް ގޮވައިލިއެވެ. “ބަ…އް..ޕާ…!”\nކަންފަތުޖައި އެޖެހުނީ މީގެ ސައުވީސް އަހަރު ކުރީން ތަކުރާރުވި އަޑެއްކަން ޒާހިދުއަށް އެނގުނެވެ. ހީވީ ޅަދުވަސްވަރުވަރު އައިސް ބައްދަލުކޮށްލިހެންނެވެ. އަނެއްކާވެސް ޔޫސުފް މަޑުމަޑުން ބައްޕައަށް ގޮވައިލިއެވެ. ޒާހިދު ޔޫސުފް އާ ވީ ފަރާތައް އެނބުރި އޭނާގެ މޫނަށް ބަލައިލިއެވެ. ރޫޖެހި ހަންގަނޑު ދޫވެފައިވާ އަތްތިލައިން ޔޫސުފްގެ މޫނުގައި ފިރުމާލިއެވެ. މީގެ ސައުވީސް އަހަރުކުރިން ޔޫސުފްގެ މޫނުގައި ފިރުމާލާ ގޮތަށެވެ. “ދަރިފުޅާ…” ތުރުތުރުލަމުން ދިޔަ އަޑުގައިވަނީ ލޯތްބާއި ކުލުންފުރިގެންވާ ރާގެކެވެ. އޭރު ދެބަފައިންގެ ލޮލުން ހިފެހެއްޓުމެއް ނެތި ކަރުނަތައް އޮހޮރެމުން ދިޔައެވެ. ގަސްދަކާނުލައި ޔޫސުފްއަށް އޭނާގެ ލޯބިވާ ބައްޕައާ ބައްދައިލެވުނެވެ. ބާރަށް ބައްދާލެވުނެވެ. ހީވީ ކުޑަކުއްޖަކު އޭނާގެ ބައްޕައާ އޮޅުލައިގަން ހެންނެވެ.\nކުޑައިރުކޮލަކު އެގޮތުގައި ދެބަފައިން ތިބެލުމަށްފަހު ޒާހިދު މަޑުމަޑުން ޔޫސުފްގެ އަތުގައި ހިފާލިއެވެ. އަދި އެނދުގައި އޮތް ބަލިމީހާއަށް އިޝާރާތްކޮށްލިއެވެ. “ދަރިފުޅާ… މަންމަ..” ޔޫސުފްގެ ހިތް ބާރުބާރަށް ތެޅެންފެށި ކަހަލައެވެ. ލޭ ދެވުނީ މަންމައަށްކަން އެނގުމުން ދެލޮލުން ކަރުނަތައް އޮހޮރިގެން ދިޔައެވެ. އުފާވިއެވެ. އެހެންނަމަވެސް ލަސްވީތީ ދެރަވިއެވެ. މަންމަގެ ނިކަމެތި ހަށިގަނޑުފެނިފައި ޔޫސުފްއަށް އޭނާގެ ނަފްސު ކުއްވެރިކުރެވުނެވެ، އަދި މަންމަގެ ބަލިހާލާމެދު ފިކުރުކުރެވުނެވެ. މަޑުމަޑުން ޔޫސުފް ގޮސް އޭނާގެ މަންމަ ބާއްވާފައިއޮތް އެނދުގެ ކޮޅުގައި އިށީނެވެ. އަދި މަންމަގެ އަތުގައި ހިފާލިއެވެ. އެވަގުތު ނިދިފައިއޮތް އާސިމާއަށް އޭނާގެ ހިތްބުނާތީ އަޑުއިވުނެވެ، ދަރިފުޅުގެ މޫނުދެކިލަން ތެދުވާށެވެ. މަންމަގެ މޫނަށް ބަލަން އިންއިރު ޔޫސުފްގެ ލޮލަކުން ކަރުނައެއް ނުހިނދެއެވެ. މަޑުމަޑުން އާސިމާ އޭނާގެ ލޮ ހުލުވާލިއެވެ. ހައެއާއެކު ޔޫސުފް އޭނާގެ މަންމައާ ގާތްވެލިއެވެ. “މަންމާ…! މި…މީ މަންމަގެ ޔޫސުފް.. ބަލާލަބަލަ މަންމާ.. މީ ޔޫސުފް!”މަޑުމަޑުން ދަރިފުޅުގެ މުނަށް ބަލާލިއެވެ. އާނއެކެވެ. އެއީ އޭނާގެ ދެލޮލުގެ ކޮއިހެން ބަލައި ބޮޑުކުރި އޭނާގެ ދަރިފުޅެވެ. ލޮލުން އޮހޮރުގެންދިޔައީ އުފާވެރިކަމުގެ ކަރުނަ ތިކިތަކެކެވެ. “މަންމާ.. އަހަންނަށް މާފްކުރޭ…!” ޔޫސުފް އޭނާގެ ބަލި މަންމައާ ބައްދާލިއެވެ. އަދި ރޮމުން ގިސްލަމުންކަހަލަ ގޮތަކަށް އެމަންމައާ ވާހަކަ ދެއްކިއެވެ. “އަހަންނަށް މާފްކުރޭ މަންމާ..!”\n“ދަރިފުޅު ކީއްވެ މަންމަ ދޫކޮށްފަ ދިޔައީ…” އާސިމާ އޭނާގެ ދަރިފުޅުގެ މޫނަށް ބަލަން ހުރެ ވާހަކަދެއްކިއެވެ. ” މަންމަ މެންނަކާ ވަކިން ނޫޅެވޭނެޔޭ ބުނެ……. އިންކާރު ނުކުރީ ކީއްވެ؟”\nމަންމަގެ ލޮލުން އޮހޮރިގެންދާ ކަރުނަތަކަކީ ޔޫސުފްދެކެ ވާލޯބީގެ ދިރިހުރި ނިޝާނެއްކަން އޭނާއަށް އެނގުނެވެ. “މިއީ ތިޔަ މަންމަގެ ދަރިއެކޭ ބުނެ… އެއްމެ ފަހަރަކުވެސް އަހަރެން މަޑުކުރުވިނަމަ… ދުވަހަކުވެސް މަންމަ އާއި ބައްޕަ ދޫކޮށްފައެއް ނުދިޔައިމުސް…. މިދުނިޔޭގައި ތިޔަ މަންމައާއި ބައްޕައާ ނުލައި އަހރެން ކިހިނެތް ދިރިއުޅޭނީ…. އަހަރެންގެ ހުރިހައިވެސް ބަޔަކީ…” ޔޫސުފްގެ ވާހަކަ މިހާހިސަބަށް ދިޔަތަނާ އާސިމާ އޭނާގެ ދަރިފުޅުގެ އަތުގައި ކުރިއަށްވުރެ ބާރަށް ހިފާލިއެވެ. “މަންމައަށް މާފްކުރޭ ދަރިފުޅާ..! ދެން ދުވަހަކުވެސް….. ދުވަހަކުވެސް ދަރިފުޅު ދޫކޮށެއް ނުލާނަން…”\n“ދަރިފުޅާ…. ކޮބާ ރީޝާ..” ޒާހިދު ޔޫސުފްގެ ކޮނޑުގައި އަތްޖަހައިލަމުން ވާހަކަދެއްކިއެވެ. “އެމަންޖެ ރަނގަޅުތަ؟” ކުއްލިއަކަށް ޔޫސުފްވެސް އޭނާގެ އަންހެނުން މަތިން ހަދާންވިއެވެ. މަންމައާއި ބައްޕަ ލިބުމުން ވޯޑުގައިއޮތް އަންހެނުންގެ މަތީން ކުޑަވަގުތުކޮޅަކަށް ނަމަވެސް ހަނދާން ނެތުނުކަހަލައެވެ. “ބައްޕާ.. ބައްޕަ ކާފައަކަށްވަނީ.. އަދި މަންމަ މާމައަކަށް ވަނީ..” އާސިމާއާއި ޒާހިދުއަށް އެއުފާވެރި ޚަބަރު ދިނުމަށްފަހު ޔޫސުފް އޭނާގެ އަންހެނުން ބާއްވާފައި އޮތް ވޯޑާ ދިމައަށް ބާރުހިނގުމުގައި ހިނގައިގަތެވެ. ކުދައިރުކޮޅަކުން ކުޑައިރުކޮޅަކުން މަންމައާއި ބައްޕައާ ބައްދަލުކުރާނެ ކަމަށް ބުނެފައެވެ. ޔޫސުފްއަށް އާދެވުނީ ތަންކޮޅެއް ލަހުންވެ. އޭރު އޭނަގެ އަންހެނުން ވިއްސަންވެގެން ވިއްސާކޮޓަރިއަށް ވައްދައިފިއެވެ. ނަރުހުންގެ ޖަގަހައިގައި ތިބި ކުދިންގެ އެހީގައި ޔޫސުފް އޭނާގެ އަންހެނުންނާ ބައްދަލުކުރުމަށް ވިއްސާކޮތަރިއަށް ވަނެވެ. މުޅިތަނަށްވަނީ ހިތްހަމަޖެހުންމާ އުފާވެރިކަން ގެނުވާފައެވެ. އެތެރެގައި ތިބި ނަރުހުންތައް އުފާފާޅުކުރަމުންދެއެވެ. މަޑުމަޑުން ޔޫސުފްގޮސް ރީޝާގެ އެނދުކައިރީ ހުއްޓިލިއެވެ. އަދި ކައިރީގައި އޮތް އޭނާގެ ލޯބިލޯބި ދަރިފުޅަށް ބަލައިލިއެވެ. މޫނުމައްޗަށް ވެރިވެގެންދިޔައީ އުފާވެރިކަމުގެ ހިނިތުންވުމެކެވެ. ލޮލަށް ޖަމާވަމުންދިޔައީ އުފާވެރިކަމުގެ ކަރުނަތިކިތަކެވެ. ޔޫސުފް އޭނާގެ އަންހެނުންގެ އަތުގައި ހިފައިލިއެވެ. “ތެންކްސް…”\nޔޫސުފް ރީޝާއާ ގާތްވެލިއެވެ. އަދި މަންމަމެންނާ ބައްދަލުވިކަމުގެ އުފާވެރި ޚަބަރު ރީޝާއަށް ދިނެވެ. ލިބުނު އުފާވެރި ޚަބަރަކުން ރީޝާއަށްވެސް ރޮވުނެވެ. އުފަލުންނެވެ. މިއަދު ޔޫސުފްގެ ދިރިއުޅުންމިވަނީ އުފަލާ ހިތްހަމަޖެހުމުން ފުރިފައެވެ. ލޯބިވާ މަންމައާ ބައްޕައާ އެކު އޭނާގެ ކުޑަކުޑަ އާއިލާ މިއަދު މިވަނީ ފުރިހަމަވެފައެވެ.\n“މިހައިހިސާބުން މިވާހަކަ ލިޔަން ގަސްދުކުރި ހިސާބަށް ލިޔެނިމުނީއެވެ. ފުރިހަމަކަމާއެކު މިވާހަކަ ނިންމައިލެވުނީތީ ކަލާންގެ ހަޟްރަތައް ޝުކުރު އަދާކުރަމެވެ. ؤلحمد لله”\n2 Comments: jixaal\nSeptember 30, 2010 at 2:21 PM\tvarah sali…………..heskiyaafa salhi. heekuran adhi myge 1 vaahaka fennaanekama\nSeptember 30, 2010 at 4:05 PM\tiraadhakureviyya liyelaanan\n« (6) އަހަންނަށް މާފްކުރޭ\n…އަށެއް ޕީގެ ދަރިވަރުން ދެކޭގޮތް »


އަމީނިއްޔާ ސްކޫލްގެ އަލިމަސް ޔޫބީލް ޕެރޭޑް ނިންމުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nއަމީނިއްޔާ ސްކޫލްގެ އަލިމަސް ޔޫބީލް ޕެރޭޑް ނިންމުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n19 އޮކްޓޫބަރު 2019، ރިފަރެންސް: SA/NRFN/2019/44\nއެޑިޔުކޭޝަން މިނިސްޓަރ ޑޮކްޓަރ ޢާއިޝަތު ޢަލީ، އަމީނިއްޔާ ސްކޫލްގެ ޕްރިންސިޕަލް ނާޒްލީން ވާފިރު، ދައުލަތުގެ ވަޒީރުން، އަމީނިއްޔާ ސްކޫލްގެ ހީވާގި ޓީޗަރުންނާއި މުދައްރިސުން، އަމީނިއްޔާ ސްކޫލަށް އެކިގޮތްގޮތުން ޚިދުމަތްކޮށްދެއްވި އެންމެހައި ބޭފުޅުން، އަދި ވަކިން ޚާއްޞަކޮށް، ވޭތުވެދިޔަތަނުގައި އަމީނިއްޔާ ސްކޫލްގެ ޕްރިންސިޕަލްކަން ކޮށްދެއްވި އެންމެހައި ބޭފުޅުން، އަމީނިއްޔާ ސްކޫލްގެ ލޮބުވެތި ދަރިވަރުންނާއި، ދަރިވަރުންގެ ބެލެނިވެރިން، އަދި އަމީނިއްޔާ ސްކޫލް ކުރީގެ އެންމެހައި ދަރިވަރުން؛\nއާދެ، އެންމެ ފުރަތަމަވެސް އަޅުގަނޑުގެ ވާޖިބެއް ކަމުގައި ދެކެނީ މި އަލިމަސް ޔޫބީލް ފާހަގަކުރަމުންދާއިރު، އަމީނިއްޔާ ސްކޫލުން ތަޢުލީމް ހާސިލު ކުރެއްވި އެންމެހައި ފަރާތްތަކާއި އަދި އަމީނިއްޔާ ސްކޫލްގެ މިހާރުގެ އެންމެހައި ދަރިވަރުންނަށާއި، ހީވާގި މުވައްޒަފުންނަށާއި، ބެލެނިވެރިންނަށް، އަދި އެންމެހައި ބޭފުޅުންނަށް، މި މުނާސަބަތުގައި ތަހުނިޔާއާއި މުބާރަކްބާދީ އަރިސްކުރުން.\nއާދެ، އަޅުގަނޑަށް ލިބިގެންދިޔަ ވަރަށް ބޮޑު އުފަލެއް، ވަރަށް ބޮޑު ހިތްހަމަޖެހުމެއް، ތިޔަބޭފުޅުންގެ މިފަދަ މުހިންމު ޙަފްލާއެއް ޝަރަފުވެރިކޮށްދިނުމުގައި ބައިވެރިވުމުގެ ފުރުޞަތު ލިބުނީތީ. އާދެ އެކަމަށްޓަކައި އަމީނިއްޔާ ސްކޫލްގައި ޝާމިލުވާ އެންމެހައި ފަރާތްތަކަށް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން.\nއާދެ، މިވަގުތަކީ އެހާގިނަ ވާހަކަތަކެއް ދައްކަން ތަންކޮޅެއް ދަތި ވަގުތަކަށްވެފައި، އަދި އަޅުގަނޑުމެންގެ ކުރިމަތީގައި ޢިޝާ ނަމާދު އޮތުމުން، އަޅުގަނޑުގެ ވާހަކަ ވަރަށް ކުރުކޮށް ގެންދެވޭތޯ މަސައްކަތްކުރާނަން.\nއާދެ، އަޅުގަނޑުމެންނަށް މިއަދު މި ޕެރޭޑުން، މި ފާހަގަކުރެވިގެން މިދިޔައީ، އެއްވެސް ޝައްކެއްނެތް، ތިޔަބޭފުޅުން ތިޔަ ދައްކަވައިދެއްވި އެކުވެރިކަން. އަޅުގަނޑުމެންގެ ޤައުމުގައި އަޅުގަނޑުމެން އެކަމަކަށްޓަކައި އަބަދުވެސް ފަޚުރުވެރިވާ ކަމަކީ، އަޅުގަނޑުމެންގެ އެއްބައިވަންތަކަން. ޚާއްޞަކޮށް، އަމީނިއްޔާ ސްކޫލްގެ މި ދުވަސް، އާދެ، 75 އަހަރު ގުނަމުންދާއިރު، މި މުނާސަބަތު ފާހަގަކުރުމަށްޓަކައި އެކިގޮތްގޮތުން ސްކޫލަށް ޚިދުމަތް ކުރައްވާ އަދި ވަކިން ޚާއްޞަކޮށް އަޅުގަނޑު ފާހަގަކުރަން، ކުރީގެ އިސްދަރިވަރުން އެ ކުރެއްވި މަސައްކަތް. އަޅުގަނޑު ދަންނަވަން އޮތީ، ތިޔަބޭފުޅުންގެ މަޤްޞަދު ވަރަށް ރަނގަޅަށް ހާމަވެ، އެކަންތައް ވަރަށް ބޮޑު ކާމިޔާބެއްގެ ގޮތުގައި އަޅުގަނޑުމެންނަށް ފާހަގަކުރެވިއްޖެއޭ.\nއާދެ، ތިޔަބޭފުޅުންގެ މަޤްޞަދަކަށް ވެގެންދާނީ، އަމީނިއްޔާ ސްކޫލް 75 އަހަރު ގުނަމުންދާއިރު، ތިޔަބޭފުޅުންގެ އޮތް އެކުވެރިކަމާއި، އަމީނިއްޔާ ސްކޫލުން އުފެއްދި ދަރިވަރުންގެ މުހިންމުކަމާއި، ޤައުމުގެ ތަރައްޤީގައި އެބޭފުޅުން އެ ކުރެއްވި ޚިދުމަތްތައް ފާހަގަކޮށް، އެކަންތައް މިއަދުވެސް އަޅުގަނޑުމެން ހަނދާނަށްގެނެސް، އެކަން ފާހަގަކުރުން. އެހެންކަމަށްވަންޏާ، އަޅުގަނޑު ދަންނަވާނީ، ވަރަށް ފުރިހަމައޭ. ތިޔަ އެންމެހައި ބޭފުޅުން ވޭތުވެދިޔަ އަހަރުތަކެއްގެ ތެރޭގައި، އަޅުގަނޑު ގަބޫލުކުރަނީ ރެޔާއި ދުވާލު، ތިޔަބޭފުޅުން މަސައްކަތްތަކެއް ކުރެއްވީ މިއަދުގެ މި މުނާސަބަތު، މިކަންތައްތައް ފާހަގަކުރުމަށްޓަކައި. ކުލަގަދަ ގޮތަކަށް ފާހަގަކޮށް، މެސެޖްތަކެއް ދިނުމަށްޓަކައި. އަޅުގަނޑު ގަބޫލުކުރަނީ، އަޅުގަނޑުމެންގެ މުޅި ޤައުމަށްވެސް މިއަދު ފެނިގެންދާނެ، އަމީނިއްޔާ ސްކޫލްގެ އިސް ދަރިވަރުންނާއި، މިހާރުގެ ދަރިވަރުންނާއި، މެނޭޖްމަންޓާއި އަދި ބެލެނިވެރިން އެ ކުރެއްވި މަސައްކަތުން އެ މެސެޖް ވަރަށް ރަނގަޅަށް ފޯރުކޮށްދީފިކަން.\nއަޅުގަނޑު މިއަދު ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ދަންނަވާލަން އޮތީ، އަޅުގަނޑުމެން އެކަމެއްގެ މަތީގައި އަބަދުމެ ދޫކޮށްނުލާ ތިބެންޖެހޭނެ ކަމަކީ، އަޅުގަނޑުމެންގެ ރިވެތިވެގެންވާ އަޚްލާޤޭ. އާދެ، އަޅުގަނޑުމެންނަކީ ތާއަބަދަށް އިސްލާމްދީނުގެ ޞައްޙަ ޢަޤީދާގެ މަތީގައި އެ ހިދާޔަތު ލިބިގެން ތިބި އެކުވެރި ބައެއް. އަޅުގަނޑުމެން އެގޮތުގެ މަތީގައި ދެމިތިބުމުގެ ނަތީޖާއަކީ، އަޅުގަނޑުމެންނަށް މި ލިބެމުންދާ ކާމިޔާބު. އަޅުގަނޑުމެންނަކީ އަބަދުވެސް ހަމަޖެހުމަށް ބާރުއަޅާ ބައެއް. ހަމަޖެހުމަށް ލޯބިކުރާ ބައެއް.\nއާދެ، ތިޔަބޭފުޅުންނަށް ފާހަގަކުރެއްވޭނެ، މިއަދުގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެންމެ އިސްކަމެއް ދެއްވަނީ ތަޢުލީމީ ނިޒާމް ހަރުދަނާކުރުމަށްޓަކައި. އަޅުގަނޑުމެންނަށް އެކި ގޮތްގޮތުން، މުޅި ރާއްޖޭގެ އެކި ހިސާބުތަކަށް ބަލައިލިޔަސް، ސްކޫލްތަކަށް ބަލައިލިޔަސް، ދަރިވަރުންގެ ކަންތައްތަކަށް ބަލައިލިޔަސް އެބަ ފެނޭ، އެ މަނިކުފާނު އެ ދެއްވާ ސަމާލުކަން. އަޅުގަނޑު މިއަދު ހަމަ ލޮބުވެތި އެންމެހައި ޓީޗަރުންނާއި، އެންމެހައި ބެލެނިވެރިންގެ ކިބައިން އެދެން އޮތީ، އިތުރު މަސައްކަތްތަކެއް އަޅުގަނޑުމެން ކުރަމާ ހިނގާށޭ. އަމީނިއްޔާ ސްކޫލުން އުފެއްދެވި އެތައް ބަޔަކު، އެތައް ދަރިންނެއް، އާދެ، އަމީނިއްޔާގެ، އަޅުގަނޑު ދަންނަވާނީ، ޢިލްމީ ދޮރާށިން އެ ހިޔާވަހިކަން ލިބިގެން މުޅި ޤައުމަށް ޚިދުމަތް ކުރެއްވި، އަޅުގަނޑުގެ ކުރިމަތިންވެސް އަޅުގަނޑަށް އެބަ ފެނޭ، ވަޒީރުކަން ކުރެއްވި ބޭފުޅުން، ޕްރިންސިޕަލްކަން ކުރެއްވި ބޭފުޅުން، ސަރުކާރުގެ އެކި މަތީ މަޤާމުތައް އަދާކުރެއްވި ބޭފުޅުން އަދި އަދާކުރައްވަމުން ގެންދަވާ ބޭފުޅުން. މިއީ، އަޅުގަނޑުމެން ކުރިއަށް އޮތް ތާނގައި މިއަށްވުރެ ބޮޑަށް ބާރުއަޅައި، ކުރިއަށް ގެންދަންޖެހޭ ކަމެއް.\nއާދެ، އިރާދަކުރެއްވިއްޔާ އަމީނިއްޔާގެ ކުރިއަށް އޮތް ދުވަސްތަކުގައި، އަޅުގަނޑު ގަބޫލުކުރަނީ، އިތުރު ގިނަ ދަރިންތަކެއް ޤައުމަށް ނެރެ، ޤައުމުގެ އެންމެ މުހިންމު މަސައްކަތްތަކުގައި މަޝްޣޫލުވެގެން، އަޅުގަނޑުމެންނަށް ތަރައްޤީ، އަޅުގަނޑުމެންނަށް ހަމަހަމަކަމާއެކު މުޅި ދިވެހި ޤައުމުގެ ރައްޔިތުން ބޭނުންވާ ކަންތައްތައް ކުރުމަށް އެކަމަށް މަސައްކަތްކޮށް އެކަން ކާމިޔާބު ކުރެވޭނެ.\nއަދިވެސް އެއްފަހަރު އަޅުގަނޑު ވަރަށް ޚާއްޞަ ޝުކުރެއް، ވަކިން ޚާއްޞަކޮށް، އަމީނިއްޔާގެ އިސް ދަރިވަރުން، ކުރީގެ ދަރިވަރުން އެ އަދާކުރެއްވި ރޯލުތަކާއި، އެ ދަރިވަރުން އާދެ، މިއަދު ޤައުމުގެ އެންމެ މުހިއްމު މަޤާމުތަކުގައި ތިއްބެވިއިރު، އެކަންތައް ހަމަ ފާހަގަކުރަން. އާދެ ތަޢުލީމީ ދާއިރާއަށް، އިޤްތިޞާދީ ދާއިރާއަށް، އިޖުތިމާޢީ ދާއިރާއަށް، އެކި ގޮތްގޮތުން ގިނަގުނަ ޚިދުމަތްތަކެއް ކުރައްވަމުން އެބަ ގެންދަވާ. މިއީ ވަކި ބޭފުޅެއްގެ ނަން އަޅުގަނޑުމެން ފާހަގަނުކުރި ނަމަވެސް، އަޅުގަނޑުމެން ޖުމްލަކޮށް، ހުރިހާ ބޭފުޅުންނަށް ޝުކުރު ދަންނަވަންޖެހޭ ކަމެއް. އަޅުގަނޑުގެ ވަރަށް ކައިރިން އަޅުގަނޑަށް އެބަ ފެނޭ، ވަރަށް ޒިންމާދާރު، ވަރަށް ނަމޫނާ، ވަރަށް ޚިދުމަތްތެރި، ވަރަށް ރަނގަޅު މަސައްކަތްތަކެއް ކުރެއްވި ބައެއް. އަޅުގަނޑު ވަކި ބޭފުޅެއްގެ ނަން ނުދެންނެވިޔަސް، އަޅުގަނޑަށް ހީވަނީ މިހާރު އެއީ ކޮން ބޭފުޅުންނެއްކަން އެނގިވަޑައިގަންނަވާނެހެން. މިއަދުގެ މި ޙަފްލާގައި ހުރިހާ ބޭފުޅުންނެއް ނެތް. މިއަދުގެ މި ޙަފްލާގައި ހުރިހާ ބޭފުޅުންނަކަށް ބައިވެރިވެވަޑައެއްނުގެންނެވޭ. އެހެންވީމާ، އެ ފަރާތްތައްވެސް އަޅުގަނޑުގެ މި ލިސްޓުގައި ނަން ނުދެންނެވިޔަސް އަޅުގަނޑު ހިމަނަން.\nއާދެ، ކުރިއަށް އޮތް ދުވަސްތަކުގައިވެސް، ގިނަ ކަންތައްތަކުގައި އަޅުގަނޑުމެން މަސައްކަތް ކުރަން އެބަޖެހޭ. އަޅުގަނޑުމެންގެ ޤައުމު ބިނާކުރެވެން އޮތީ، އަޅުގަނޑުމެން އެކުގައި ކުރެވޭ މަސައްކަތުން. އަޅުގަނޑުމެން ވަކިވަކިވެގަނެގެން، އަޅުގަނޑުމެންނަށް ހޯދޭނެ ކާމިޔާބެއް ނޯންނާނެ. އަޅުގަނޑުމެންނަކީ ނަސީބުވެރި ބައެއް. އަޅުގަނޑުމެންނަކީ ސައްތައިންސައްތަ މުސްލިމް ޤައުމެއްގެ ގޮތުގައި اللَّـهُ سُبْحَانَهُ وَتَعَالَىٰ އެ ނަސީބު އަޅުގަނޑުމެންނަށް މިންވަރުކުރެއްވި ބައެއް. އަޅުގަނޑުމެންނަކީ ކުދި ޖަޒީރާތަކެއްގެ މަތީގައި، އެކުވެރިކަމާއި އެއްބައިވަންތަކަން، އަބަދުވެސް ޖެހިގެން ހުންނަ ގޭގެ މީހާގެ ނުވަތަ ހުންނަ ރައްޓެއްސެއްގެ އެހީތެރިޔާގެ އެހީތެރިކަން ހޯދަމުންދާ ބައެއް. އަބަދުވެސް އެކަންތައް އެއީ އަޅުގަނޑުމެންގެ ޘަޤާފަތެއް. އަޅުގަނޑުމެން، އެ ރީތި އަޚްލާޤް އަބަދުވެސް ދަމަހައްޓަން އެބަޖެހޭ. އާދެ، އަޅުގަނޑުމެންނަށް ގެއްލޭނެ އެއްވެސް އެއްޗެއް ނޯންނާނެ، މީހަކަށް އިޙްތިރާމް ކުރުމުން، މީހަކަށް ހެޔޮވުމުން. ރަނގަޅު ކަމެއް، ކިތަންމެ ރަނގަޅަށް ކުރިޔަސް، އަޅުގަނޑުމެންނަށް ގެއްލިގެންދާނެ އެއްޗެއް ނޯންނާނެ.\nއެހެންވީމާ، އަޅުގަނޑު މިއަދު ޤައުމުގެ އެންމެހައި ރައްޔިތުންނަށް ދަންނަވަން އޮތީ، ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ އެންމެ އިސްކަމެއް ދެއްވަނީ، ހަމަހަމަކަމަށް، ތަފާތުނުކުރުމަށް، ހަމަޖެހުމަށް، އަމާންކަމަށް. ހުރިހާ އެންމެންނާ ދޭތެރޭގައިވެސް އެއް އުސޫލަކުން ކަންތައްތައް ކުރެވިގެންދިޔުމަށް. އެހެންވީމާ، އަޅުގަނޑު ދަންނަވަން އޮތީ، އަޅުގަނޑުމެންގެ މި އޮތް އެކުވެރިކަން އަޅުގަނޑުމެން ދަމަހައްޓަން އެބަޖެހެޔޭ. އެއްވެސް ޙާލެއްގައި އަޅުގަނޑުމެންގެ ތެރޭގައި ބައިބައިކޮށްލުމާއި، އަޅުގަނޑުމެންގެ ތެރޭގައި ރުޅިވެރިކަން އުފެދޭނެ، އަޅުގަނޑުމެން އެކަކު އަނެކަކަށް އިޙްތިރާމް ނުކުރުން އެއީ، އަޅުގަނޑުމެން ކޮށްގެންވާނެ ކަމެއް ނޫނޭ.\nޤައުމު ކުރިއަރައިގެންދާން އަޅުގަނޑުމެން ބޭނުން. އަޅުގަނޑުމެންގެ މުސްތަޤުބަލަކީ މިތިބަ ކުދިން. މިތިބަ ދަރިވަރުން. އަޅުގަނޑުމެން މިއަދު މިތިބި ހުރިހާ މަޤާމުތަކެއްގައި މާދަމާ ތިއްބަވާނީ އެކުދިން. އެހެންވީމާ، އަޅުގަނޑުމެންގެ ތެރެއިން ކޮންމެ މީހަކު، އެ ނަމޫނާ މިއަދު ދައްކައިދޭން އެބަޖެހޭ. އަޅުގަނޑުމެންނަށް އެ ނަމޫނާ ދައްކައިނުދެވިއްޖެ ކަމަށްވަންޏާ، އެއީ އަޅުގަނޑުމެން ފެއިލްވީ. އަޅުގަނޑުމެންނަކީ ފެއިލިއަރުންނެއް ނޫން. އަޅުގަނޑުމެން ގަބޫލުކުރަންޖެހޭނެ ޙަޤީޤަތަކީ، ދިވެހިންނަކީ ހުނަރުވެރި ބައެއްކަން. ދިވެހީންގެ ހުނަރު އަޅުގަނޑުމެންނަށް މާކުރިން ފެށިގެން މިއަދާ ހަމައަށްވެސް ވަނީ ފެނިގެން ގޮސްފައި. އެއް މަސައްކަތެއް، ބޭރު މީހަކާ އެއްކޮށް ކުރަން ޖެހިއްޖެ ކަމަށްވަންޏާ، އެއީ ސްކޫލެއްގައި ކިޔެވުން ކަމަށްވިޔަސް، މަސައްކަތަކަށްވިޔަސް، އަބަދުވެސް އަޅުގަނޑުމެންނަށް ފާހަގަކުރެވެނީ، ރަން އަކުރުން ދިވެހީންގެ ނަން.\nއެހެންވީމާ، މިއަދު އަޅުގަނޑުމެންގެ ޒިންމާ، އަޅުގަނޑުމެން ވަރަށް ރަނގަޅަށް އަދާކުރަން އެބަޖެހޭ. އެއްގޮތަކަށްވެސް މަސައްކަތަށް ފަރުވާކުޑަކުރާ ބައެއްގެ ގޮތުގައި އަޅުގަނޑުމެން ވެގެނެއްނުވާނެ. އަޅުގަނޑުމެން، ބެލެނިވެރިންނާއި މުދައްރިސުން ބަލަންވީ، ސްކޫލްގެ ދަރިވަރުންނަށް ފުރިހަމަ ތަރުބިއްޔަތެއް ދިނުމަށް. ރަނގަޅު ދިރިއުޅުމަކަށް އަޅުގަނޑުމެން ތައްޔާރުކޮށްދޭން އެބަޖެހޭ. ހަމައެކަނި ކުލާސްރޫމްތެރޭގައި ދެވޭ ތަޢުލީމުގެ އިތުރަށް، ހުނަރާއި، ކުރިއަށް އޮތް ދުވަސްތަކުގައި ޤައުމު ހިންގުމަށްޓަކައި އެކުދިން ތައްޔާރުކުރުމުގެ މަސައްކަތްތައް އަޅުގަނޑުމެން ކުރަން އެބަޖެހޭ. މަސައްކަތްތެރި، ޤައުމަށް ޚިދުމަތް ކުރެވޭނެ މީހަކަށް، ކޮންމެ މީހަކުވެސް ހަދަން އެބަޖެހޭ. މިއަދު އަޅުގަނޑުމެން ބަލަންވީ، އަޅުގަނޑުމެންނަށް ޤައުމަށްޓަކައި ކޮށްދެވޭނީ ކޮންކަމެއްތޯ. އަޅުގަނޑުމެންނަށް މި ޤައުމަށް، އަޅުގަނޑުމެންގެ ވާޖިބު، މިއީ އެއްވެސް ޝައްކެއްނެތްގޮތުގައި، އަޅުގަނޑުމެންގެ ކޮނޑުގައި، އަޅުގަނޑުމެންގެ ބޮލުގައި، އެޅިފައި އޮތް ޒިންމާއެއް. އަޅުގަނޑުމެން މިއަދު މިކަން ނުކޮށްފި ކަމަށްވަންޏާ، މިކަން ކުރާނެ ބޭރު އެހެން ބަޔަކު ނާންނާނެ.\nއެހެންވީމާ، ޤައުމުދެކެ ލޯބިވުމާއި، އަޅުގަނޑުމެން އެންމެން އެއްކޮށް އުޅުމާއި، އަޅުގަނޑުމެން އިސްލާމްދީނަށް ޙުރުމަތްތެރިކޮށްހިތައި، އަޅުގަނޑުމެންނަށް ލިބިފައި މިވާ ނަސީބު، ތާއަބަދަށް ދެމެހެއްޓުމުގެ މަސައްކަތް ކުރުމަކީ، އެއީ އަޅުގަނޑުމެންގެ މައްޗަށް އޮތް އެންމެބޮޑު ވާޖިބު.\nއާދެ، އަޅުގަނޑުގެ ވާހަކަކޮޅު ނިންމާލާނީ، އަމީނިއްޔާ ސްކޫލުން ތަޢުލީމު ހާސިލު ކުރައްވައި، އެ ހިޔާވަހިކަމުން މުޅި ދިވެހިރާއްޖެއަށް އެކި ކަންކޮޅުތަކުގައި އެކި ކަންކަމުގައި ޚިދުމަތްކޮށްދެއްވި އެންމެހައި ފަރާތްތަކަށް ވަރަށް އިޚްލާޞްތެރިކަމާއެކު ޝުކުރު ދަންނަވަމުން. އަދި މިފަދަ އުފާވެރި ދުވަސްތަކެއް ރައްޔިތުންނަށް ގެނެސްދިނުމަށްޓަކައި މިއަދު މި ފެނިގެން މިދިޔަފަދަ ނަމޫނާއެއް ދެއްކުމަށްޓަކައި އަމީނިއްޔާގެ އިސް ދަރިވަރުންނާއި، މިހާރުގެ ދަރިވަރުންނާއި، ބެލެނިވެރިންނާއި އަދި މިކަމަށް އެހީތެރިވެދެއްވި އެންމެހައި ފަރާތްތަކަށް ފަށްފަށުން ޝުކުރު އަދާކުރަމުން. ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ، ތަޢުލީމަށްޓަކައި ކުރައްވަމުން ގެންދަވާ މަސައްކަތްތަކަށްޓަކައި، އެ މަނިކުފާނަށް ތިޔަ އެންމެހައި ބޭފުޅުންގެ ނަންފުޅުގައި ޝުކުރު އަދާކުރަމުން.\nއަޅުގަނޑުގެ ދުޢާއަކީ އަޅުގަނޑުމެން މި ކުރާ މަސައްކަތް، އަޅުގަނޑުމެން ހެޔޮ ނިޔަތުގައި، ޤައުމަށް ހެޔޮގޮތްތައް ހޯދައިދިނުމަށްޓަކައި، އަޅުގަނޑުމެންގެ ޅަދަރިން ހެޔޮގޮތުގައި ތަރުބިއްޔަތު ކުރުމަށްޓަކައި މި ކުރާ މަސައްކަތުގައި اللَّـهُ سُبْحَانَهُ وَتَعَالَىٰ ބަރަކާތްލެއްވުން. އަދި އަޅުގަނޑުމެންގެ ޤައުމަކީ އަމާން ޤައުމެއްގެ ގޮތުގައި ލައްވައި، ރައްޔިތުންނަށް ފާގަތި ދުވަސްތަކެއް މިންވަރު ކުރެއްވުން.


Ronaldo quarantine ge usoolaa hilaafu vejje? - One Online\nރޮނާލްޑޯ ޔުވެންޓަސް ޖާޒީގައި --- ފޮޓޯ/ ގެޓީ\nރޮނާލްޑޯ ކަރަންޓީނު އުސޫލާ ހިލާފުވެއްޖެ؟\nޕޯޗުގަލްގެ ތަރި، ކްރިސްޓިއާނޯ ރޮނާލްޑޯ އިޓަލީގެ ކަރަންޓީނު އުސޫލުތަކާ ހިލާފުވެފައިވާ ކަމުގެ ތުހުމަތުތަކެއް ފެންމަތި ކޮށްފިއެވެ.\nމީގެ ތިން ދުވަސްކުރިން ރޮނާލްޑޯ ކޮވިޑް 19 އަށް ޕޮޒިޓިވް ވެފައި ވަނީ ގައުމީ ޓީމާއެކު މަސައްކަތް ކުރަމުން ދަނިކޮށެވެ. ޕޮޒިޓިވް ވުމާއެކު ރޮނާލްޑޯ އަމިއްލައަށް އެކަހެރިވެފައިވާއިރު، އޭނާ ވަނީ އަމިއްލަ ޖެޓުގައި އަނބުރާ އިޓަލީއަށް ގޮސް ކަރަންޓީނު ފުރިހަމަ ކުރަން ފަށާފައެވެ. ޕޯޗުގަލްގައި އެއް ދުވަސް މަޑުކުރުމަށްފަހު ރޮނާލްޑޯ އަނބުރާ އިޓަލީއަށް ދިޔަ ދިޔުމާއި ގުޅިގެން އިޓަލީގެ ކުޅިވަރާ ބެހޭ ވަޒީރު ވަނީ ސެރެއާ އޭގެ އޮފިޝަލުންނަށް ސުވާލުތަކެއް ކުރިމަތި ކުރައްވާފައެވެ.\n"ސިއްހީ އިދާރާތަކުގެ ލަފައެއް ނެތި، ކޮވިޑް ޖެހިފައިވާ މީހަކަށް ދަތުރުކޮށް، އިޓަލީއަށް އެރުމަކީ ހުއްދަ ކަމެއް ނޫން،" އިޓަލީގެ ކުޅިވަރާ ބެހޭ ވަޒީރު، ވިންސެންޒޯ ޕަޑަފޯރާ ވިދާޅުވެފައި ވެއެވެ.\nއިޓަލީގެ ކުޅިވަރާ ބެހޭ ވަޒީރަށް ޔުވެންޓަސްއިން ވަނީ ހާއްސަ ރައްދެއް ދީފައެވެ. ޖުމްލަ ފަސް ފަހަރު ދުނިޔޭގެ މޮޅު ކުޅުންތެރިޔާގެ މަގާމު ހޯދާފައިވާ ރޮނާލްޑޯގެ ދިފާއުގައި ޔުވެންޓަސްއިން ބުނެފައި ވަނީ ރޮނާލްޑޯގެ ޖެޓް، ޕޯޗުގަލްއިން އިޓަލީއަށް ދަތުރުކުރީ ސިއްހީ އިދާރާތަކުން ނަގަން ޖެހޭ ހުއްދަތައް ނަގައި، އެކަމަށް ފެހި ސިގްނަލް ލިބިގެން ކަމަށެވެ.\nޔުވެންޓަސްއިން އިތުރަށް ބުނެފައި ވަނީ ޕަޑަފޯރާއަށް ރޮނާލްޑޯގެ އައިސޮލޭޝަން ކަންކަން ހަމަޖެހިފައި އޮތްގޮތް ރަނގަޅަށް ސާފު ނުވެ އޮތް ކަމަށް ދެކޭ ކަމަށާއި، މިހާރު ކްލަބުން އުންމީދުކުރަނީ ރޮނާލްޑޯގެ ނެގެޓިވް ޓެސްޓަކަށް ކަމަށެވެ. ރޮނާލްޑޯއަށް ލީގުގެ ބައެއް މެޗުތައް ގެއްލޭނެކަން ޔަގީން ވެފައިވާއިރު، އެންމެ ބޮޑަށް ދެކެވެމުން އަންނަ ވާހަކައަކީ މިމަހު 28 ވަނަ ދުވަހު ބާސެލޯނާއާ ދެކޮޅަށް ކުޅޭ މެޗުގައި ރޮނާލްޑޯއަށް ކުޅެވޭނެތޯ ދެކެވެމުން އަންނަ ވާހަކައެވެ.\nއެ މެޗަކީ ރޮނާލްޑޯއާއި ބާސާގެ ކެޕްޓަން ލިއޮނަލް މެސީގެ ބޮޑު ކުރިމަތިލުމެއްގެ ގޮތުގައި ސިފަކޮށްފައިވާ މެޗެކެވެ. ޗެމްޕިއަންސް ލީގު ގްރޫޕް ސްޓޭޖުގެ އެ މެޗަށް ރޮނާލްޑޯ އެނބުރި އަންނާނެ ކަމަށް ބެލެވެއެވެ.\nއިންޓަނޭޝަނަލް ބްރޭކްގެ ދެ މެޗެއް ކުޅުމަށްފަހު ރޮނާލްޑޯ އަނބުރާ އިޓަލީއަށް ދިޔައީ ސުވިޑެން މެޗުގެ ކުރިންނެވެ ޕޯޗުގަލްއިން އެ މެޗުން ފަސޭހަ ކަމާއެކު ކާމިޔާބުކުރި އިރު، މެޗުގެ އިތުރުން ގައުމީ ޓީމަށް ކުޅޭ މެޗުތައް މިހާރު ރޮނާލްޑޯއަށް ވަކިން ހާއްސަ އެވެ. މިހާތަނަށް ގައުމީ ޓީމަށް 101 ގޯލް ޖަހައިދީފައިވާ ރޮނާލްޑޯގެ އުންމީދަކީ އިރާނަށް ކުޅުނު އަލީ ދާއީގެ ރެކޯޑު މުގުރާލުމެވެ. ގައުމީ ޓީމަށް އެންމެ ގިނަ ގޯލް ޖެހި ކުޅުންތެރިޔާގެ ރެކޯޑު އަލީ ދާއީ އަތުގައި އޮތީ 109 ގޯލް ޖަހައިގެންނެވެ.\nގުޅޭ ޓެގު ކްރިސްޓިއާނޯ ރޮނާލްޑޯ ކޮވިޑް 19 ސިއްހަތު ފުޓްބޯޅަ


ވާލްޑް ޓްރެވަލް އެވޯޑުގައި ރާއްޖެއަށް ގިނަ ނޮމިނޭޝަންތަކެއް\nވާލްޑް ޓްރެވަލް އެވޯޑްސްގައި ރާއްޖެއަށާއި ދިވެހި ކުންފުނިތަކަށް ގިނަ ނޮމިނޭޝަންތަކެއް\n19 ޖުލައި 2021 - 22:18 0\nރ. ފަސްމެންދޫގައި ތަރައްގީކޮށްފައިވާ އެމެރަލްޑް މޯލްޑިވްސް ރިސޯޓް: މިދިޔަ އަހަރު ދުނިޔޭގެ ލީޑިން ނިއު ރިސޯޓް އެވޯޑް ކާމިޔާބުކުރީ މި ރިސޯޓުން -- ފޮޓޯ: އެމެރަލްޑް ރިސޯޓްސް\nވާލްޑް ޓްރެވަލް އެވޯޑްސްގައި އިންޑިއަން އޯޝަން ކެޓެގަރީން ރާއްޖެއަށާއި ރާއްޖޭގެ ރިސޯޓުތަކާއި ކުންފުނިތަކަށް ގިނަ ނޮމިނޭޝަންތަކެއް ލިބިއްޖެ އެވެ.\nމިފަހަރު ބާއްވާ 28 ވަނަ ވާލްޑް ޓްރެވަލް އެވޯޑުގައި ޑެސްޓިނޭޝަން ކެޓަގަރީން ރާއްޖެއަށް ވަނީ 10 ނޮމިނޭޝަން ލިބިފަ އެވެ.\nއަދި ހޮޓެލް އެންޑް ރިސޯޓް ކެޓެގަރީން ރާއްޖޭގެ ރިސޯޓްތަކަށާއި ރިސޯޓް ވިލާތަކަށް 40 އަށް ވުރެ ގިނަ ނޮމިނޭޝަން ލިބުނެވެ.\nއޭގެ އިތުރުން ޓްރެވަލް އެޖެންސީ އެންޑް ޓުއާ އޮޕަރޭޓާ ކެޓަގަރީން ނުވަ ނޮމިނޭޝަން އަދި އެއާ އާއި ކްރޫޒް ކެޓަގަރީން ލިބުނު އަށް ނޮމިނޭޝަން ހިމެނެ އެވެ.\nއިންޑިއަން އޯޝަން ޑެސްޓިނޭޝަން ކެޓަގަރީން ރާއްޖެ ނޮމިނޭޓްވީ ދާއިރާތައް:\nލީޑިން ޓޫރިޒަމް ބޯޑް (އެމްއެމްޕީއާރްސީ)\nލީޑިން އެޑްވެންޗާ ޓޫރިޒަމް ޑެސްޓިނޭޝަން\nލީޑިން ބީޗް ޑެސްޓިނޭޝަން\nލީޑިން ކްރޫޒް ޑެސްޓިނޭޝަން\nލީޑިން ޑައިވް ޑެސްޓިނޭޝަން\nލީޑިން ގްރީން ޑެސްޓިނޭޝަން\nލީޑީން ހަނީމޫން ޑެސްޓިނޭޝަން\nލީޑިން ސަސްޓެއިނަބަލް ޓޫރިޒަމް ޑެސްޓިނޭޝަން\nލީޑިން ވެޑިން ޑެސްޓިނޭޝަން\nރާއްޖޭގެ ރިސޯޓްތަކަށް ލިބުނު ނޮމިނޭޝަންތަކުގެ ތެރޭގައި ގިނައީ ޑެސްޓިނޭޝަން ކެޓެގަރީން ރާއްޖެ ނޮމިނޭޓްވީ ކެޓެގަރީތަކެވެ. އޭގެ އިތުރުން ލީޑިން ޑައިވް ޑެސްޓިނޭޝަން، ލީޑިން ފެމިލީ ރިސޯޓް އަދި ލަގްޒަރީ ރިސޯޓް ކެޓެގަރީތަކުން ގިނަ ނޮމިނޭޝަންތައް ލިބުނީ ރާއްޖޭގެ ރިސޯޓްތަކަށެވެ.\nދިވެހި ކުންފުނިތަކަށް ލިބުނު ނޮމިނޭޝަންތަކުގެ ތެރޭގައި ލީޑިން ޓްރެވަލް އެޖެންސީ، ލަގްޒަރީ ޓުއާ އޮޕަރޭޓާ، ޑެސްޓިނޭޝަން މެނޭޖްމަންޓް ކޮމްޕެނީގެ އިތުރުން ޓުއާ އޮޕަރޭޓާ ކެޓެގަރީގެ ނޮމިނޭޝަންތައް ހިމެނެ އެވެ.\nއަދި ލީޑިން އެއާޕޯޓް ކެޓެގަރީން ވެލާނާ އިންޓަނޭޝަނަލް އެއާޕޯޓަށް ލިބުނު ނޮމިނޭޝަން އާއި އެއާލައިން ކެޓަގަރީތަކުން މޯލްޑިވިއަންއަށް ލިބުނު ފަސް ނޮމިނޭޝަންގެ އިތުރުން ސީޕްލޭން އޮޕަރޭޓާ ކެޓެގަރީން ޓްރާންސް މޯލްޑިވިއަން އެއާވޭސްއަށް ލިބުނު ނޮމިނޭޝަން ފާހަގަކޮށްލެވެ އެވެ.\nޓްރާންސް މޯލްޑިވިއަންގެ ފްލައިޓެއް: މި އެއާލައިނުން ވަނީ ވާލްޑްސް ލީޑިން ސީޕްލޭން އޮޕަރޭޓަ އެވޯޑް ކާމިޔާބުކޮށްފައި -- ފޮޓޯ: ހުސެއިން ޝަޔާހް/އަދަދު\nމިހާރު މި އެވޯޑުގެ ނޮމިނީތަކަށް ވޯޓު ލުން ވަނީ ހުޅުވާލާފަ އެވެ. ވޯޓު ލުން ބަންދު ވާނީ ސެޕްޓެމްބަރު 1 ވަނަ ދުވަހު އެވެ. އަދި ވާލްޑް ޓްރެވަލް އެވޯޑްސް ވެބްސައިޓުގައި ރަޖިސްޓާކޮށްގެން ވޯޓު ލެވޭނެ އެވެ. ކޮންމެ އެކައުންޓަކުން ލެވޭނީ އެއް ވޯޓެވެ.\nރާއްޖެއިން ވަނީ މީގެ ކުރިން ވެސް ވާލްޑް ޓްރެވަލް އެވޯޑްގައި އިންޑިއަން އޯޝަން ކެޓެގަރީން ގިނަ އެވޯޑްތަކެއް ކާމިޔާބުކޮށްފަ އެވެ. ޓްރެވަލް އެވޯޑުގެ ވާލްޑް އެވާޑްސްއަށް ނޮމިނޭޓް ވަނީ މީގެ ތެރެއިން ސަރަހައްދީ އެވޯޑްތައް ކާމިޔާބު ކުރާ ފަރާތްތަކެވެ.\nމިދިޔަ އަހަރު ރާއްޖެއިން ވަނީ ފުރަތަމަ ފަހަރަށް ވާލްޑްސް ލީޑިން ޑެސްޓިނޭޝަން އެވޯޑް ކާމިޔާބުކޮށްފަ އެވެ. އޭގެ އިތުރުން ރާއްޖެއިން ވަނީ 2003 ވަނަ އަހަރުން ފެށިގެން ވާލްޑްސް ލީޑިން ބީޗް ޑެސްޓިނޭޝަން އަދި ލީޑިން ޑައިވް ޑެސްޓިނޭޝަން އެވޯޑް އެތައް ފަހަރަކު ކާމިޔާބުކޮށްފަ އެވެ.\nއެއާޕޯޓަށް ބާރުބޮޑުވެ އިމިގްރޭޝަން ކައުންޓަރުތަކަށް ތާށިކަން\nޖުލައި މަހު ރާއްޖެއަށް އެއް ލައްކަ ޓޫރިސްޓުން ޒިޔާރަތްކޮށްފި\nއެކުޅިވަރުގެ ބަދަލުގައި އެސްޓީއޯއިން ބިމެއް ތަރައްގީކުރަނީ


COVID-19: Maruvi meehun ge adhadhu7lakka ah vure mahchah | ThePress\nކޮވިޑް-19: މަރުވި މީހުންގެ އަދަދު7ލައްކައަށް ވުރެ މައްޗަށް\n05 August 2020, 08:55\nރަޝިއާގެ ވެކްސިނަށް ސަމާލުވުމަށް ޑަބްލިއުއެޗްއޯއިން ވަނީ އިންޒާރުކޮށްފައި\nހަނގުރާމަ ދިގުލާ ގޮސްފައިވާ ޔަމަނުގައި ކޮވިޑް-19 އަށް އިންފެކްޓްވި މީހުންގެ ތެރެއިން4ބައިކުޅަ 1 ބައި މީހުން އެބަލީގައި މަރުވި / ފޮޓޯ: ގެޓީއިމޭޖަޒް\nދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމުގައި މިހާތަނަށް މަރުވި މީހުންގެ އަދަދު7ލައްކައަށްވުރެ މައްޗަށް އަރައިފިއެވެ.\nލިބިފައިވާ އެންމެ ފަހުގެ ތަފާސް ހިސާބުތަކަށް ބަލާއިރު، ކޮވިޑް-19 ޖެހިގެން މިހާތަނަށް 704365 މީހެއްގެ ފުރާނަ ވަނީ ގެއްލިފައެވެ. ކޮވިޑް-19ގައި އެންމެ ގިނަ ބަޔަކު މަރުވެފައިވަނީ އެމެރިކާ (160290)، ބްރެޒިލް (96096)، މެކްސިކޯ (48869)، އިނގިރޭސިވިލާތް (46299) އަދި އިންޑިއާ (39820) އިންނެވެ.\nމިހާތަނަށް 18701672 މީހަކު ކޮވިޑް-19އަށް ޕޮޒިޓިވްވެފައިވާއިރު، އެކްޓިވް ކޭހުގެ ގޮތުގައި ރެކޯޑް ކޮށްފައި ވަނީ 6081976 ކޭހެވެ. މިވަގުތު އެކްޓިވް ކޭސްތައް އެންމެ ގިނަ ގައުމުތަކުގެ ތެރޭގައި ހިމެނެނީ އެމެރިކާ، ބްރެޒިލް، އިންޑިއާ، ރަޝިއާ އަދި ސައުފް އެފްރިކާއެވެ.\nކޮވިޑް-19އިން ދިފާއުވުމަށް ވެކްސިނެއް އަދި އުފެއްދިފައި ނުވާއިރު، ރަޝިއާއިން ވަނީ މި އަހަރުގެ އޮކްޓޯބަރު މަހުގެ ތެރޭގައި ފުޅާ ދާއިރާއެއްގައި ވެކްސިން ދިނުމުގެ މަރުހަލާ ފަށާނެ ކަން އިއުލާން ކޮށްފައެވެ. ނަމަވެސް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)އިން ވަނީ މިކަމަށް ސަމާލުވުމަށް އިންޒާރު ކޮށްފައެވެ. އެގޮތުން، ކޮވިޑް-19އިން ދިފާއުވުމަށް ދުނިޔޭގެ އެކި ކަންކޮޅުތަކުގައި ތަހުލީލު ކުރަމުންދާ ވެކްސިންތަކުގެ ތެރެއިން އެންމެ ފަހު މަރުހަލާއާ ހިސާބުގައި އުޅެނީ6ވެކްސިނެއް ކަމަށާ، އޭގެ ތެރޭގައި ރަޝިއާގެ ވެކްސިން ނުހިމެނޭ ކަމަށް ޑަބްލިއުއެޗްއޯއިން ވަނީ ބުނެފައެވެ.\nކޮވިޑް-19އަށް ކަނޑައެޅިގެން ވަކި ފަރުވާއެއްވެސް އަދި ހޯދިފައެއް ނުވެއެވެ. ބަލި ޖެހޭ މީހުންނަށް ފަރުވާ ދެނީ، ހަށިގަނޑުން ފެންނަ އަލާމާތްތަކަށް ބަލައިގެންނެވެ. މިހާތަނަށް ބަލި ޖެހުނު މީހުންގެ ތެރެއިން 11915331 މީހަކަށް ޝިފާ ލިބި، ރަނގަޅުވެފައި ވާ ކަމަށް ރެކޯޑްތަކުން ދައްކައެވެ.\nރަޝިޔާ ކޮވިޑް-19 ވެކްސިން ދުނިޔެ ދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ) ސިއްހަތު


Sheela aai Rishmyg eh style akah | Mihaaru\nޝީލާ އާއި ޔޫއްޕެ "ބައިވެރިޔާ" ގެ ޝޫޓިންގައި: ޝީލާގެ ލުކް ރިޝްމީގެ "ވިޝްކާ" އާ ވަރަށް އެއްގޮތް.\nރިޝްމީ "ވިޝްކާ" ގެ ޝޫޓިން ތެރޭގައި.\nޝީލާ އާއި ރިޝްމީ އެއް ސްޓައިލަކަށް\n27 ޖޫން 2016 - 09:41 10 comments\nރިޝްމީ ރަމީޒް "ވިޝްކާ" ގެ ރޯލުން ފެނިގެންދާ ކްރައިމް ޑްރާމާގެ ފުރަތަމަ ޓީޒާ އާންމުކުރުމާ އެކު ގިނަ ބަޔަކު އެންމެ ބޮޮޑަށް ފާހަގަކުރި އެއް ކަމަކީ ރިޝްމީ ފެންނަ ގޮތް ތަފާތުވުމެވެ. އޭނާ ފިލްމުން މި ފަހަރު ފެނިގެން ދާނީ، ކުރިން ފެނިގެން ނުދާ ފަދަ ތަފާތު ގޮތަކަށެވެ. ހާއްސަކޮށް ރިޝްމީގެ ހެއާ ސްޓައިލް މި ފަހަރު ވަރަށް ތަފާތެވެ.\nއޭގެ ހުރިހާ ވެސް ކްރެޑިޓެއް ރިޝްމީގެ "ވިޝްކާ" އަށް ހާއްސަކޮށްގެން ނެގި މޭކަޕް އާޓިސްޓް ހުސައިން އަނީސް (ޖަސްޓިން) އަށެވެ.\nޔާރާ ޕްރޮޑަކްޝަނުން ގެނެސްދޭ "ވިޝްކާ" އަންނަ އޮގަސްޓް މަހު ސިނަމާ އަށް އަންނަ އިރު، ފިލްމުގެ ފަސްޓްލުކް ބޮލީވުޑްގެ ފިލްމް "އަކިރާ" އާ އެއްގޮތް ވާހަކައަކީ ވެސް ފާޑު ކިޔާ މީހުންގެ ސަމާލު ކަމަށް އައިސްފައި އޮތް ކަމެކެވެ. މެއި މަހުގެ ތެރޭގައި "ވިޝްކާ" ފޭސްބުކް ޕޭޖް އާންމުންނަށް ދޫކޮށްލި އިރު، ބަތަލާ ސޮނާކްސީ ސިންހާގެ "އަކިރާ" ގެ ޕޯސްޓަރު ދައްކާލީ މި މަހުގެ 20 ގަ އެވެ. ދެ ފިލްމުގެ ފަސްޓްލުކް ވެސް އޮތީ ގާތްގަނޑަކަށް އެއް ތައްގަނޑަކަށެވެ. މި ދެ ފިލްމުގެ ޓައިޓްލް ލިޔެފައި ވަނީ ހަމަ އާންމުކޮށް ފެންނަ ގޮތަކަށް ކަމަށް ވާތީ މިއީ އެހާ ބޮޑު ކަމަކަށް ހެދޭކަށް ނެތެވެ.\nއަނެއްކާ ވެސް މިއޮތީ "ވިޝްކާ" އާ ގުޅުވައިގެން އެހެން ވާހަކަ އެވެ. މި ފަހަރު ރިޝްމީ އާއި ބަތަލާ ޝީލާ ނަޖީބްގެ އިސްތަށިގަނޑު އެއްގޮތްވި ވާހަކަ އެވެ.\nޝީލާގެ މި ސިފަޔަކީ އޭނާ މިހާރު ޝޫޓް ކުރަމުން އަންނަ ފިލްމް "ބައިވެރިޔާ" އިން ފެނިގެންދާ ގޮތެވެ. މި ފިލްމަކީ ނިއުމާ މުހައްމަދާއި އިސްމާއީ ޝަފީއު ޕްރޮޑިއުސްކޮށް، ޔޫސުފް ޝަފީއު (ޔޫއްޕެ) ޑައިރެކްޓް ކުރާ ކޮމެޑީއެކެވެ.\nފިލްމުގެ ޝޫޓިންގެ ތެރެއިން ނަގާފައިވާ ފޮޓޯއެއް ފޭސްބުކް ޕޭޖުން ފެނުމާ އެކު، ގިނަ ބަޔަކަށް އެންމެ ބޮޑަށް އަޅައިގަތީ އޭނާގެ ހެއާ ސްޓައިލެވެ. ހަމަ ރިޝްމީގެ ސްޓައިލެވެ.\nއެހެންވެ ޝީލާ މިއޮތީ ރިޝްމީ ކޮޕީކޮށްފައި ކަމަށް ބުނެވިދާނެ ހެއްޔެވެ؟ ޝީލާގެ އިސްތަށިގަނޑު ސްޓައިލްކޮށްފައި އޮތް ގޮތާއި އިސްތަށިގަނޑުގެ ކުލަ ރިޝްމީގެ "ވިޝްކާ" އާ ހަމަ ދާދި އެއްގޮތެވެ.\nރިޝްމީ ބުނި ގޮތުގައި "ވިޝްކާ" ލުކް ކަމުގޮސްގެން ވަރަށް ގިނަ ފޭނުން އޭނާ އަށް ކޮމެންޓްކޮށްފައިވެ އެވެ. އެހެންވެ ފާޑު ކިޔާ މީހުން ބުނާނީ ޝީލާ އަށް އެ ލުކް މާ ބޮޑަށް ކަމުގޮސްގެން ކޮޕީކުރީ ކަމަށެވެ.\nޝީލާ މިކަމަށް ރައްދު ދޭނެ ގޮތަކަށް އިންތިޒާރުކޮށްލަމާ ހިނގާށެވެ. އޭނާއަކީ އަބަދު ވެސް ތަފާތު ގޮތްގޮތަށް ފިލްމުތަކުން ފެންނަ ބަތަލާއެއްކަން ފާހަގަކޮށްލަން ވެސް ޖެހެ އެވެ.\nއެގޮތުން "ޒުލޭހާ" ގައި ޝީލާ ފެނިގެންދާ ބުޅި އިސްތަށިގަނޑާއި "ޒަލްޒަލާ އެނބުރި އައުން" އިން ފެނިގެންދާ ކުރު، ފަން އިސްތަށިގަނޑުގެ ލުކް ހަނދާނަށް ގެންނަން ޖެހެ އެވެ. އެކްސްޕެރިމަންޓް ކުރުމަކުން ގޯހެއް ނެތެވެ.


- 1 year ago0- ލުބާނާ ހުސެއިން\n"ދަރިފުޅާ…" ހުސްނާ ދެތިން ފަހަރަކު ގޮވާލުމުން އާރާއަށް ޚިޔާލީ ދުނިޔެއިން ބޭރަށަ ނުކުމެވުނެވެ. "ކޮންކަމަކާ ތި ވިސްނަނީ؟" ހުސްނާ ސުވާލު ކުރަމުން އައިސް ޖޯލީގައި އިށީނެވެ. އާރާ އޮތީ އުނދޯލީގައި އޮށޯވެލައިގެން ނެވެ. "ބައްޕަ މިއަދު ހެނދުނު ބުނި ވާހަކައާ މެދު މި ވިސްނަނީ" އާރާ ފުންކޮށް ނޭވާއެއް ލަމުން ބުނެލިއެވެ. "ދަރިފުޅު ދާން ބޭނުމިއްޔަ ވަޒީފާ ހޯދާނީ. ބައްޕަ އެދުނީތީއެއް ނޫން" ހުސްނާ ޖޯލިން ތެދުވަމުން ބުނެލިއެވެ. މަންމަ ދިއުމުން އަނެއްކާވެސް އާރާއަށް މާޒީއާއި މެދު ވިސްނާލެވުނެވެ. ވިސްނަމުން ދިޔަ ވަރަކަށް އާރާގެ ހިތް ނުތަނަވަސް ވާން ފެށިއެވެ. އާރާ އަށް ފާހަގަ ކުރެވެނީ މިހާރު މަގުމަތިން ފެނުނަސް މުހީން އަޅާ ނުލާ ކަމާއި އަދި މުހީން އާރާއަށް އެހާ ސަމާލުކަން ނުދޭކަމެވެ.\nހަވީރު ފިންޏަށް ރީތިވެނަލަ ހެދިގެން އާރާ ނުކުމެލީ އާރާގެ ރަހުމަތްތެރި އިންޝާއާއި އެކު ހިނގާލަން ދިއުމަށެވެ. އާރާ ގެއިން ނުކުމެގެން ގޮސް އިންޝާގެ ގެ އިންނަ މަގަށް އަޅާލެވުނީ މުހީން ކުރިމަށްޗަށެވެ. އާރާ ފެނުމާއެކު މުހީން ހީލާފައި ބުންޏެވެ. "މަންޖެ ހާދަ ނަލައޭ. ކީއްވެ ފިހާރައިން ކެނޑުނީ؟". "ހަމަ ނޭނގިގެންތަ ތި އެހީ؟" އާރާ އަށް ބޭއިޚްތިޔާރުގައި ޖަވާބުދެވުނެވެ. އާރާގެ ޖަވާބުން ވީނުވީ ހޯދަން މުހީން ބޭނުން ވިއެވެ. "އެނގޭނަމަ ނާހާނެއެއްނު މަންޖޭ" މުހީން ވާހަކަ ދިގުކުރުމުގެ ނިޔަތުގައި ބުންޏެވެ. "އަހަރެންގެ ނަމުން އަހަރެންނަށް ގޮވާ. މަންޖެ ފިހާރައިން ފެނުނީމަ ކިޔާފައި މަގުމަތިން އާރާ ކިޔާފަ" އާރާއަށް މިހާ ހިސާބަށް ބުނެވުނުތަނާ މުހީން ވާހަކަ ދައްކަން ފެށިއެވެ. "އަހަރެން މަންޖެ އާއި މަގުމަތިން ދިމާވިތަ؟ ކީކޭ ތި ކިޔަނީ؟ ބަލަ އަހަރެން އަދި މަންޖެ ރީއްޗޭ ބުންޏަކަސް އަދި ތިވަރު ވާކަށް ނުވެއެއްނު. މި އަންހެން ކުދިންނަށް ހީވާކަހަލަ ދެން މީހަކު އެއްޗެކޭ ބުނެފިއްޔަ އެމީހަކު އެއުޅެނީ ފަހަތުން އަޅައިގަނެގެން ނެއްޓެން ނޭނގިގެންނޭ. އަހަންނަށް އަދި މިއެނގުނީ މަންޖެއަށް އާރާ ކިޔާކަންވެސް" މުހީން ހިސާބަކަށް ނުރުހި ހުރެ މިހެން ބުނެފައި އާރާގެ ކުރިމަތިން ދުރަށް ދިޔައެވެ.\nއާރާ އަށް މުހީން ދެއްކި ވާހަކައާއި މެދު ވިސްނަން ހުރެވުނީއެވެ. އެ ދެރޭ މަތިން މުހީން އުޅުނުގޮތް މުހީން އިންކާރު ކުރީތީއެވެ. މަގުމަތިން ދިމާވުމާއި އާރާގެ ގެއަށް އައުންވެސް މުހީން އެދިޔައީ ނުކުރާކަމަކަށް ބުނެފައެވެ. އާރާ މައްޗަށް ބަލަންހުރެ ފުން ނޭވާއެއް ވައިގެތެރެއަށް ދޫކޮށްލުމަށް ފަހު ކުރިއަށް ހިނގައިގަތެެވެ. އިންޝާގެ ގެއާއި ހަމައަށް އާދެވުނު އިރު އިންޝާހުރީ ދޮރުމަށްޗަށް ނުކުމެއެވެ. ދެކުދިން އެކުގައި ހިނގަމުންގޮސް ގޮނޑުދޮށަށް ފޭބިއެވެ. މޫދު ކައިރިއަށް ދަމުން އާރާ އޭނާގެ ފައިވާން އަތަށް ނެގިއެވެ. އަދި ލައިގެން ހުރި ޖިންސުގެ ފައިކުރިވެސް އޮޅާލިއެވެ. މޫދުގެ ރާޅު ޖަހާ ފަށުގައި ހިނގަމުން އާރާ އައެވެ. އަދިވެސް އޭނާއަށް މުހީން ދެއްކި ވާހަކަތަކާއި މެދު ވިސްނެނީއެވެ.\n"އޭ އާރާ. އަަހަރެން މި ގަސްގާތު ހުއްޓަ ފޮޓޮއެއް ނާގާދީބާ!" އިންޝާ އާރާއަށް ގޮވާލަމުން ބުނެލިއެވެ. އާރާ އޭނާގެ ފޯނުގެ ކެމެރާ ހުޅުވައިގެން އިންޝާގެ ފޮޓޯ ނަގަމުން ދިޔައެވެ. ދެކުދިން ސަކަރާތް ޖަހަން ތިއްބައި އިރުއޮއްސެން ކައިރިވެއްޖެއެވެ. "އިންޝާ ސަންސެޓް ގެ ފޮޓޮއެއް ނަގާފަދޯ ގެއަށް ދާނީ؟" އާރާ އަހާލިއެވެ. އިންޝާ އެއްބަސް ވިއެވެ. "އޭ އާރާ. މަގޭ މޯޑް އެހެރަ އަންނަނީ. މަޑުކޮށްލައްޗޭ. މީޓް ކޮއްލާފަ އަންނާނަން" އިންޝާ މިހެން ބުނެފައި މޯޑް ކައިރިއަށް ދިޔައެވެ. އެ ދެ މީހުން ތިބީ އާރާއާއި ތަންކޮޅެއް ދުރުގައި ހުރި ގަހެއްގެ ކައިރީގައެވެ. އާރާ ވެލިގަނޑު މަތީ އިށީނދެފައި ފޯނު ނަގާ އޮށްސެމުންދާ އިރާއި ދިމާކޮށް ފޮޓޯ ނަގަން ފެށިއެވެ.\nރަތްވިލާ އޮށްސެމުން ދާ މަންޒަރު ހީވަނީ ކުޅަދާނަ ކުރެހުން ތެރިއެއްގެ އަތުން ކުރަހާލާފައިވާ ޚިޔާލީ މަންޒަރެއް ހެނެވެ. އާރާ އެކި ގޮތްގޮތަށް އިރުގެ ފޮޓޯ ނަގަމުން ދިޔައެވެ. "އާރާ…" ވައި އަޑަކުން މީހަކު އާރާގެ ކަންފަތް ކައިރީ ބުނެލިއެވެ. އާރާ ހީކުރީ އިންޝާ ގޮވާލީ ކަމަށެވެ. "އިންޝާ ގޮވިންތަ؟" އާރާ އިންޝާއަށް އަޑުއިވޭވަރަށް ބުނެލިއެވެ. "ނުގޮވަން… އިރުވެސް އޮއްސިއްޖެދޯ. ހިނގާދާން ދެން" އާރާ އާއި ދިމާއަށް އަންނަމުން އިންޝާ ބުނެލިއެވެ. "އަހަންނަށް ހީވި މީހަކު ގޮވިހެން" އާރާ ތެދުވެ ގައިން ވެލި ފޮޅަމުން ބުނެލިއެވެ. "ހީވި ގޮތެއް ކަމަށް ވާނީ" އިންޝާ އެއްވެސް ޝައުގުވެރި ކަމެއް ނެތި ބުނެލިއެވެ. އާރާވެސް އެކަމަކާ އެހާ ބޮޑަށް އަޅައެއް ނުލައެވެ.\nއާރާ އާއި އިންޝާ ވާހަކަދަށްކަމުން އިންޝާގެ ގެއާއި ދިމާއަށް ދިޔައެވެ. "ދެކުދިން ހާދަ އޮލަ ވާހަކައެއްގަ؟ އިންޝާ ނައިސްގެން މަންމަ މިހުންނަނީ. އާރާ ވެސް އާދޭ އެތެރެއަށް. ސައިބޮއެގެން ދާންވާނީ." އިންޝާގެ މަންމަ ހައްވަ ގޭގެ ދޮރުމަތީ ހުރެގެން ވާހަކަ ދެއްކިއެވެ. އިންޝާ އާއި އެކު އާރާވެސް ގޭތެރެއަށް ވަނެވެ. ސައިބޮއެގެން އާރާ ގެއަށްދާން ވެގެން ފޯނު ނަގާ ގަޑިއަށް ބަލާލިއިރު ގަޑިން ހަތެއް ޖެހުމާއި ކައިރިވެއްޖެއެވެ. "އިންޝާ އަހަރެން ދެން ދަނީ އިނގޭ. ލަސްވެސް ވެއްޖެ… އަނދިރިވެސް ވެއްޖެ ދޯ" ގޭގެ ދޮރާށިން ނުކުންނަމުން އާރާ ބުނެލިއެވެ. "އޯނޯ… މިރޭ ހަންޑި އާރާ ގެންދާނެ…" ތޫލި އަޑަކުން އިންޝާ ސަމާސާ ކޮށްލިއެވެ. "އަދިވެސް މީނަ އަހަރެން ބިރުގަންނަވަނީ ދޯ" އާރާ ބިރުގަންނަ ކަން ދައްކަމުން ބުނެލިއެވެ.\nއެއްވެސް ހިލަމެއްނެތް އަނދިރި މަގުތަކުން ހިނގަމުން އާރާ ދިޔައެވެ. ގެއާއި ދާދި ކައިރިވެފައި ހުއްޓައި ދޫޏެއް އާރާގެ ފަހަތުން އުދުހިފައި އައިސް ގޭގެ ފާރުމައްޗަށް ތިރިކުރިއެވެ. "އާރާ…" ގޯތިތެރެއިން ހިނގާފައި އައިސް އޭނާ ގެއަށް ވަންނަނިކޮށް މީހަކު ގޮވާލިއެވެ. އާރާ ގޯތިތެރެއަށް ބަލާލިއެވެ. އާރާގެ ލޮލުގައި އަޅައިގަތީ ފާރުމަތީގައިން ދޫންޏެވެ. އެ ދޫނި ހުރީ އޭނާއާއި ދިމާއަށް ބަލާށެވެ. އާރާ ލޯ ކުޑަކޮށްލާފައި ފަނޑުއަލީގެ ތެރެއިން އެއީ ކޮންކަހަލަ ދޫންޏެއްތޯ ބަލާލިއެވެ. ނަމަވެސް ބެލިބެލިހެން އެ ދޫނި ތަފާތުކަން ފާހަގަވާން ފެށިއެވެ. ކާޅެއްހާ ކަޅު ދޫންޏެއް ނަމަވެސް ކާޅަކަށްވުރެ އެ ދޫނި ބޮޑެވެ. ކޮވެލީގެ ލޯ ހާ ރަތް ދެލޮލެވެ. ދޫނީގެ ފިޔަގަނޑުގައި ފެހިކުލައިގެ ދަޅައެއް ހުއްޓެވެ. އާރާއަށް އެ ދޫނި އާދަޔާ ޚިލާފުކަން ފާހަގަވުމާއެކު ބިރު ގަތެވެ.\nގޭތެރެއަށް ވަދެ ދޮރުލައްޕާފައި އިރުކޮޅަކު ދޮރުގައި ލެގިލައިގެން އެ ދޫންޏާއި ދޭތެރޭގައި ވިސްނަން އާރާ ހުއްޓެވެ. މިހެން އިރުކޮޅަކު ހުރުމަށްފަހު އެ ދޫނި ފެނޭތޯ ކުޑަދޮރުން ބޭރުބަލާލިއެވެ. ނަމަވެސް އެ ދޫނި ފެންނާކަށް ނެތެވެ. އާރާ ގޭގެ ގޯތިތެރެއަށް ނަޒަރު ހިންގާލިއެވެ. އާރާ ސިއްސައިގެން ގޮސް ފަހަތަށް ޖެހެވުނެވެ.\nއާރާ 12 13weeks ago\nއާރާ 1104 weeks ago\nއާރާ90 1 month ago\nއާރާ 8 1 1 month ago\nއާރާ73 1 month ago\nތިން ދަރިންގެ ސަބަބުން އަހަރެންގެ ޙަޔާތް ބަދަލުވިގޮތް03 months ago\nއާރާ50 1 year ago\nއާރާ40 1 year ago\nއާރާ30 1 year ago\nއާރާ20 1 year ago\nއާރާ 1 1 1 year ago


Dr. Waheed ge Column: Fuvahmulakugai kiyai ulhunu gandu mauloodhu - One Online\nމައުލޫދަކަށް ތައްޔާރުވެގެންދާ ދިވެހި ކަނބަލުންތަކެއް --\nޑރ. ވަހީދުގެ ކޮލަމް: ފުވައްމުލަކުގައި ކިޔައި އުޅުނު ގަނޑު މައުލޫދު\nއިހު ޒަމާނުގައި ރާއްޖޭގެ ރަށް ރަށުގައި އެކިއެކި މުނާސަބަތުތަކާއި ނުވަތަ ކަންކަމާ ގުޅުވައިގެން ބޮޑު މައުލޫދު ކިޔައި އުޅުނެވެ. އޭގެ ތެރެއިން ބައެއް މައުލޫދަކީ ރާވެރިން މައުލޫދު، އަންހެނުން މައުލޫދު، ބާރަ މައުލޫދާއި މަދަރުސާ މައުލޫދު ފަދަ މައުލޫދު ތަކެވެ. މި މައުލޫދު ތަކަކީ ރަށު މީހުންގެ އިތުރަށް، ކައިރީ ރަށްރަށުގެ މީހުންނަށް ވެސް ދައުވަތު ދީގެން ބާއްވައި އުޅުނު އިޖުތިމާއީ މުނާސަބަތު ތަކެކެވެ. އޭގެ ސަބަބުން ގުޅުންތައް ބަދަހިވެ ބައެއް ކައިވެނިވެސް ރޭވިގެން ދިޔައެވެ.\nމީލާދީގޮތުން 1960 ގެ އަހަރުތަކާ ޖެހެންދެން ފުވައްމުލަކުގައި ވެސް ގަނޑުމާލޫދެއް ކިޔަމުން އައެވެ. އެއީ އެ ދުވަސްވަރު އެރަށުގެ ޘަޤާފަތުގެ ވަރަށް ކުލަގަދަ ހިއްސާއެކެވެ. ކުދިބޮޑު ޒުވާން މުސްކުޅި އެއްމެހާ މީހުންހެން އެ މައުލޫދުގެ ކަންކަން އިންތިޒާމު ކުރުމުގައި ބައިވެރިވެ އުޅުނޫއެވެ.\nމާލޫދު ބާއްވަން ރާވަނީ އިރުވައިގެ ފަހުބައިގައެވެ. އެއީ ކޮޅުނބުން އަންނަ އޮޑިފަހަރު ލަފައި މުދާބާލާ ދުވަސްވަރާ ދިމާކޮށެވެ. އެ ޒަމާނުގައި ކޮޅުނބު ދަތުރުކޮށް އުޅުނީ އަހަރަކު އެއް ފަހަރުއެވެ. ރާއްޖެއިން ފުރާނީ ހުޅަނގުގެ ފަހުކޮޅުގައި، ކަނޑުމަތިން ހޭނަކަތް ލައިގަންނަ ގޮތަށެވެ. ކޮޅުނބުން ފުރާނީ އިރުވައިގެ ދެ ހަޅަ ޖަހައި ނިމި މަޑުވީމައެވެ.\nއެ ޒަމާނުގައި ހަނޑުލާއި ހަކުރާއި ފުށާއި އަވެއްޔާއި ހަވާދުގެ ބާވަތްތަކާއި ސައިފަތާއި ބިސްކޯދު ގެންނަނީ ކޮޅުނބުންނެވެ. ފޭރާމާއި ސއިބޯންޏާއި ރީތިވާ ސާމާނާއި އަތަރު ގެންނާނީ ވެސް އެތަނުންނެވެ. އަދި ގެއަށް ބޭނުންވާ ފަރުނީޗަރާއި ބަދިގެއަށް ބޭނުންވާ ތެލިތައްޓާއި ސާފުތެލާއި ވެސް ކޮޅުނބުން ގެންނާނެއެވެ.\nއެ ޒަމާނުގައި ރާއްޖެތެރޭގައި ހޮސްޕިޓަލާއި ސިއްޙީ މަރުކަޒު ތަކެއް ނުހުރެއެވެ. ވީމާ ގެއަށް ބޭނުންވާ ބޭސް ގެންނަނީ ވެސް ބޭރުންނެވެ. އޭގެތެރޭގައި ޑޮކްޓަރީ ހުންބޭހާއި ބާމާއި ދިވެހި ބޭހުގެ ބާވަތްތައް ވެސް ހިމެނުނެވެ. މާލޫދުގެ ޖާފަތަށް ކައްކަން ބޭނުންވާ އެއްޗެތި ވެސް ގެންނަނީ އޮޑިފަހަރުގައެވެ. އަދި މި ނޫން ވެސް އާއްމު ދިރިއުޅުމަށް ބޭނުންވާ ތަކެތި ގެންނަނީ މި ދަތުރުތަކުގައި ބޭރުންނެވެ. އެހެންކަމުން އޮޑިފަހަރު ލެފީމާ ރަށުތެރެ ތިޔާގިވެ ހީވާނީ ޢީދެއް އައިސްގެން އުޅޭ ހެނެވެ. އެހެންކަމުން އިރުވައި ނިމޭ ހިސާބަކީ މައުލޫދު ބޭއްވުމަށް އެއްމެ މުނާސަބު ދުވަސް ވަރެވެ.\nފުވައްމުލަކަކީ އެހެން ރަށެއް ނެތް ވަކި އަތޮޅެކެވެ. ވީމާ އެހެން އަތޮޅުތަކާ ޚިލާފަށް އެމީހުންނަށް އެހެން ރަށްރަށަށް ދައުވަތު ދިނުމުގެ ފުރުސަތެއް ނޯވެއެވެ. ވީމާ އެމީހުން މާލޫދަށް ކޭން ތައްޔާރު ކުރަނީ އަވަށްތައް، ދެ އަރިއަށް ބަހާލައިގެންނެވެ. އެއީ މާދަޑި އަރިއާއި ފުނާޑި އަރިއެވެ. މާދަޑިއަރީގައި ހިމެނޭ އަވަށްތަކަކީ ދަޑިމަގާއި ދިގުވާޑާއި ހޯދަޑާއި މާދަޑެވެ. ފުނާޑިއަރީގައި ހިމެނެނީ މިސްކިތްމަގާއި މާލެގަމާއި ދޫޑިގަމާއި ފުނާޑެވެ. އެއް އަރީގައި ކައްކާ ކޭންތަކަށް އަނެއްއަރީގެ ގޭގެއަށް ދައުވަތު ދޭނެއެވެ. ކޭން ކެއްކުމުގައި، ދައުވަތު ލިބޭ އެއް އަރީގެ މީހުން ދައުވަތު ދޭ އަނެއް އަރީގެ ގޭގެއަށް ގޮސް އެހީތެރިވެއެވެ. މިހެން ގޮސް އުޅުމަކީ ވަނީ ވަރަށް ބޮޑު މަޖާގަނޑަކަށެވެ. ކުރީގެ ގުޅުންތައް އާރޯވެ އާގުޅުންތައް އުފެދޭ ކަމަކަށެވެ.\nކައްކާ ދުވަސް ކަނޑައަޅަނީ ދެ އަރީގެ ބޮޑުން މަޝްވަރާކޮށްގެނެވެ. އާއްމުކޮށް މައުލޫދަށް ކައްކަނީ ބުރާސްފަތި ދުވަހެއްގައެވެ. އެއީ ހުކުރުވިލޭރޭ މައުލޫދު ކިޔުމުގެ ގޮތުންނެވެ.\nމައި ކެއުމަކަށް ކައްކަނީ ބަތާއި ކުކުޅުރިހައެވެ. އެއާއިއެކީގައި ފިޔާ ސަޓަންޏާއި ބިލިމަގު ސަޓަންޏާއި ޕާޕަރު ހުންނާނެއެވެ. ފޮނިއެއްޗެއްސަށް ތައްޔާރުކުރަނީ ހަނޑުލު ބޮނޑިބަތާއި ސާގު ބޮނޑިބަތާއި ބާރުލީ ބޮނޑިބަތާއި ހަލުއިދާއާއި ފުށުން ކައްކާ ކިރެވެ. ބުއިމަކަށް ހަދަނީ އިސްބަގޫލު ފަންޏެވެ. އެ ހަދާނީ އެސެންސާއި ކާކުލައާއި ފިނިފެން އަޅައިގެން ވަރަށް މީރުކޮށެވެ. މީގެ އިތުރުން ދޮންކެޔޮ ވެސް ހުންނާނެއެވެ. މައުލޫދަށް ދޮންކެޔޮ ދޮންކުރުމަކީ ވެސް ކޮށްއުޅުނު ވަރަށް މުހިންމު ކަމެކެވެ. އެކަން ކުރަނީ ވަޅުގަނޑެއް ކޮނެގެން އެއަށް ކެޔޮގަނޑުލައި މަތި ބަންދުކޮށްގެނެވެ.\nކައްކައި ނިމިގެން ބަތް އަޅަނީ ކޭން ތައްޓަކަށެވެ. ތަށީގައި ފުންޏެއްހެން ނަގައި ބަތްތައް އޮމާން ކުރެއެވެ. ދެން ތަށި ލަނީ މަލާފަތަކަށެވެ. ގޭގޭގައި ކާ ކޭންތަކުގައި މަލާފަތް ބޭނުމެއް ނުކުރާނެއެވެ. ކޭންތައްޓަކީ ބޭރުން ގެންނަ މުށި ތައްޓެކެވެ. މަލާފަތަކީ ރާއްޖޭގެ އުފެއްދުމެކެވެ. އެ ހުންނާނީ ލިޔެލާޖަފައި ވަރަށް ރީތިކޮށް ޑިޒައިންކޮށްފައެވެ. ފުވައްމުލަކަކީ ލިޔެލާޖެހުން އެހާ ގިނައިން ނުކުރާ ރަށަކަށް ވާތީވެ، މަލާފަތް ގެންނަނީ އުތުރުގެ އަތޮޅުތަކުން، ޚާއްސަކޮށް މާޅޮސްމަޑުލުންނެވެ.\nކޭން އޮމާންކޮށްފައި އޭގެ މަތީގައި ދެތިން ބިސްގަނޑު ފަތުރައެވެ. ދެ ބާވަތުގެ ބިސްގަނޑު، ގަރޮ (ލޮނު) އާއި ފޮނި، ހުންނާނެވެ. ކުކުޅުގެ މޭކުރަނޑި ކުދިކޮށް ކޮށައިފައި ވަކި ތައްޓަކަށް އަޅައި މަތިޖަހާފައި ބިސްގަނޑުގެ ދަށަށްލައެވެ. އަދި ބިލެތްކަފައި ފޯކާއި ކަރަންފުލާއި ކާފޫރު ތޮޅިއާއި ފޮނިތޮށްޓާއި ބިލެތް މަލާފަތަކަށް އަޅާފައި ބަހައްޓާނެއެވެ.\nހަރުގެއަށް ގެންދާ ކޭމުގެ އިތުރުން ގޭގޭގައި ވަކި ކޭން ތައްޔާރުކުރާނެއެވެ. އެއަށް ދައުވަތު ދެނީ އަނެއް އަރީގެ މީހުންނަށެވެ. ކޭމަކަށް6މީހުންވާ ގޮތަށެވެ. ކެއުމަށްފަހު ބަކީ ހުންނަ އެއްޗެތި، ކައްކަން އެހީތެރިވި އަނެއް އަރީގެ މީހުން އެ މީހުންގެ ގޭގެއަށް ގެންދަން ދޭނެއެވެ. އެ ކޭންތަކަށް ދައުވަތުދެނީ އަސުރު ނަމާދަށް ފަހު ރަށުތެރެއަށް ނުކުމެ ގޮވައިގެންނެވެ. ކޭން ކާނީ ހަވީރު 4.30 ގައެވެ.\nމާލޫދު ހަރުގެއަށް ގެންދަނީ އިސްކޭމާއި ދަށު ކޭމެވެ. އެއީ ރަށުގެ ބޮޑުންނަށް ދެތިން އިސް ކޭމާއި މާލޫދު ކިޔާ މީހުންނަށް ހަތަރުފަސް ދަށު ކޭމެވެ. ހަރުގޭގައި ކޭން ތައްޔާރުކުރަނީ ބުރާސްފަތި ދުވަހު މަޣުރިބު ނަމާދުން ފައިބާ ގަޑިއަށެވެ.\nއިހުގައި މާލޫދު ކިޔައި އުޅުނީ އެކަމަށް ހަދާ ހަރުގެއެއްގައެވެ. ހަރުގެ ހަދަނީ ދަނޑި ފަނުންނެވެ. މަތި ހިޔާކުރަނީ އޯލެއިން (ތޮށަލިން) ނެވެ. ބިތުގައި ރޯފަންޖަހައި ކުލަކުލައިގެ ފޮތި ދަމާނެއެވެ. ފުރާޅުގެ ދަށުގައި ފޮތިން ސަނދުވާ ހަދާނެއެވެ. އަދި އޭގެ ދަށުގައި ކުލަފޮތި ދަމައި ޒީނަތްތެރި ކުރާނެއެވެ. ބިންމަތީގައި ކުނާ ފަތުރައި ބާލީސް ޖަހާނެއެވެ. މާލޫދު ފޮތްތައް ބަހައްޓަނީ ބާލީސް މަތީގައެވެ. ފަހުންފަހުން އައިސް މިގޮތަށް ހަރުގެ ނުހަދައެވެ. މާލޫދުކިޔުން ބަދަލުވީ މަދަރުސާތަކަށެވެ.\nމަޣުރިބު ނަމާދުން ފައިބައިގެން ގެއަށް ގޮސް ތައްޔާރުވެގެން ދައުވަތު ލިބޭ ރަށުގެ ކަމުވޮށިވެގެން ވާ މީހުންނާއި މައުލޫދު ކިޔާ މީހުން ހަރުގެއަށް ދާނެއެވެ. ދިޔައިމާ އިސްތިޤުބާލުކޮށް ކޮންމެ މެހުމާނަކު އޭނާ އިންނަންވާ ކޭމަކަށް ގެންގޮސްދޭނެއެވެ. ކޭމެއްގައި ތިބޭނީ އެއް ފަންތީގެ މީހުންނެވެ. ކޭމަށް އަރާނީ ކޮންމެ މީހަކު ވެސް އަނެއް އަރީގެ ކޭމަކަށެވެ. ކާން ފެއްޓުމުގެ ގޮތުން ކޮންމެ މީހަކު ވެސް ބިސްގަނޑުން އެތިކޮޅަކާއި މޭކުރަނޑި ތަށިން އެތިކޮޅަކާއި ކާނެއެވެ. ދެން އަމިއްލަ ތައްޓަށް ބަތާއި ރިހަ އަޅައިގެން ކާން ފައްޓާނެއެވެ. ކައި ނިމިގެން ބިލެތް މަލާފަތުން ބިލެތް ބަހާނެއެވެ. ބިލެތް ހުރި ވަރަކުން ކޮންމެ މީހަކަށް ވެސް ބިލެތް ލިބޭނެއެވެ. ދުފައި ނިމިގެން އަތަރުލުން އޮންނާނެއެވެ.\nކެއުން ނިމުނީމާ ޞަލަވާތް ފާތިހާއިން މާލޫދު ފަށާނެއެވެ. ދެން މާލޫދު ބުރިތަކާއި ޅެންބައިތައް ކިޔަމުން ގެންދާނެއެވެ. އާއްމުކޮށް ކިޔަނީ ސުބުޙާނަ މައުލޫދާއި ބަރުޒަންޖީ މައުލޫދެވެ. ޢިޝާ ނަމާދު ވަގުތު ޖެހުނީމާ ސަލާމް ޅެންބައި ކިޔައި ނަމާދަށް މެދުކަނޑާލާނެއެވެ. ނަމާދުން ނިމިގެން އައިސް އަލުން ކިޔަން ފަށައި މެންދަމާ ހަމައަށް ކިޔާނެއެވެ. ދެން މާލޫދުކިޔާ މީހުން ގެއަށް ގޮސް، އެނބުރި އަންނަނީ ފަތިސް ނަމާދުވަގުތުގައި ދަމު ކޭމަށެވެ\nމާލޫދު ހުއްޓުން އޮންނާނީ ހުކުރު ދުވަހު ހަވީރުއެވެ. މާލޫދު ހުއްޓުމަށްފަހު އޮންނާނީ ހުއްޓާ ކޭމަށް އިންސާފު ކުރުމެވެ. ހުއްޓާކޭން ތައްޔާރު ކުރަނީ މާލޫދު ނިމޭ ގަޑިއަށެވެ. އެކޭމުގައި ހުންނަނީ މައިގަނޑު ގޮތެއްގައި ފޮނި އެއްޗެއްސެވެ. ރޫސިއާބަތާއެކު ދޮންކޭލާއި ކަރުހަކުރު ހުންނާނެއެވެ. ހެދިމަހާއި (ކަނޑުކުކުޅު) ކުކުޅު، ހިކިކޮށް ހަދާފައި ހުންނާނެއެވެ. އެ ހުންނާނީ ބައިބައި ވަކި ނުކޮށް ކުކުޅު އޮތްގޮތަށެވެ. ބުއިމަކަށް ހުންނާނީ ކަޅުސައެވެ. މީގެ އިތުރުން ފޮނި އެއްޗެއްސާއި ބިސްގަނޑު ހުންނާނެއެވެ. މިކަން ހިނގަމުންދާއިރު ގޭގޭގައި ވެސް ހުއްޓާ ކޭން ކެއުން އޮންނާނެއެވެ.\nގަނޑުމާލޫދު ކިޔުން ހުއްޓުނީ 1960 ހިސާބުގައެވެ. އޭގެ އެއްމެ ބޮޑު ސަބަބަކީ އޮޑިފަހަރުގައި ބޭރަށް ދިޔުން މަނާ ވުމެވެ. އަދި ބޭރުން ވަޑައިގެންނެވި ޝައިޚުން އެއީ ބިދުއައެއް ކަމަށް ވިދާޅުވުމެވެ.\nގުޅޭ ޓެގު އާޓްސް މިނިސްޓަރ އާދަކާދަ އާއި ސަގާފަތް ފުވައްމުލައް ސިޓީ ދިވެހިރާއްޖޭގެ ތާރީޚު\nއިސްލާމީ ސިޔާސަތު، އިސްލާމްދީނުގެ ޝޫރާއީ ނިޒާމު - 01\nފުވައްމުލަކުގެ ދަރީންނޭވެ! ފުވައްމުލައް ދަސްކުރާށެވެ! ބިއްސާވެލީގެ ވައްތަރުތަކާއި އުފެދޭ ގޮތް


އުއްތަމަ ފަނޑިޔާރު މުއުތަސިމް އަދުނާން ---\nމައްސަލައެއްގެ ގޮތް ނިންމަން ވާނީ މާތް ރަސްކަނލާގެ އަންގަވާފައިވާ ގޮތަށް އަދުލުވެރިކަމާއެކުގައި ކަމަށާއި އެއްވެސް ހަސްމެއްގެ ދޭތެރޭ ތަފާތު ކުރުންތައް ގެންގުޅެގެން ނުވާނެ ކަމަށް އުއްތަމަ ފަނޑިޔާރު މުއުތަސިމް އަދުނާން ވިދާޅުވެއްޖެއެވެ.\nކްރިމިނަލް ކޯޓާއި މެޖިސްްޓްރޭޓް ކޯޓުތަކެއްގެ ފަނޑިޔާރުން ހުވާކުރުމަށް ބޭއްވި ރަސްމިއްޔާތުގައި އުއްތަމަ ފަނޑިޔާރު ވިދާޅުވީ ފަނޑިޔާރުން މިއަދު ކުރެއްވި ހުވާގެ ވާޖިބު އަދާ ކުރައްވަން ޖެހޭނެ ކަމަށެވެ. ފަނޑިޔާރުން ހުވާ ކުރުމުގެ ރަސްމިއްޔާތު ގުރުއާނުގެ ބަރަކާތުން ފެށިއިރު ކިޔެވި އާޔަތްތަކާއި ގުޅޭ ގޮތުން ވާހަކަދައްކަވަމުން އުއްތަމަ ފަނޑިޔާރު ވިދާޅުވީ އެ އާޔަތްތަކުން އަދުލަށް ހުކުމްކުރުމުގެ މުހިންމުކަން އެނގިގެން ގޮސްފައިވާ ކަމަށެވެ.\nއަދުލު އިންސާފު ގާއިމްކުރުމުގެ ޒިންމާ އަކީ ބޮޑު އަދި އެހާމެ ޒިންމާ ބޮޑު މަސްއޫލިއްޔަތެއްކަން ފާހަގަކުރައްވާ އެމަނިކުފާނު ވަނީ މިސާލު ޖައްސަވައިފައެވެ. އެގޮތުން އިންސާނުންގެ ބޯމަތީގައި އޮތް އުޑަށްވުރެ އަދުލު އިންސާފު ގާއިމް ކުރުމުގެ ޒިންމާ އަކީ ލުއިވާނެ އެއްޗެކޭ ނުދަންނަވާނެ ކަމަށް އެމަނިކުފާނު ވިދާޅުވިއެވެ.\n"ތެދުވެރިވާންޖެހޭނެ. ދެ ހަސްމުން ދޭތެރޭ ތަފާތުކުރުމެއް އޮވެގެން ނުވާނެ،" އަދުލު އިންސާފު ގާއިމް ކުރުމުގެ ބާރުގެ ވެރިޔާ ވިދާޅުވިއެވެ.\nއެމަނިކުފާނު ވިދާޅުވީ އިސްލާމްދީނަށް ހުރުމަތްތެރިކޮށް ހިތުމުގައި ވެސް ފަނޑިޔާރުންނަކީ އެހެން އެންމެންނަށް ނަމޫނާ ދައްކާ ބަޔަކަށް ވާން ޖެހޭ ބައެއް ކަމަށެވެ. އެކަމުގައި ވެސް މުހިންމުކަން ދޭންވީ ހުސް އެކަނި ކޯޓުތަކުގައި ނޫން ކަމަށާއި ކޯޓުން ބޭރުގައި އުޅުއްވާއިރު ވެސް އިސްލާމްދީނުގެ ރިވެތި އަދަބުތަކުގައި ހިފައި އޭގެ މަތީ ދިރިއުޅުން ބައްޓަންކުރުމަށް އެމަނިކުފާނު ވަނީ ނަސޭހަތްތެރިވެވަޑައިގެންފައެވެ.\nޙުވާޔާިންސާފުތެދުވެރިކަން ޮންނަނީމިހާރު ޑަސްޕިނުގައެއީމިސަރުކާރާ މިސަރުކާރުގެ މުވައްޒަފުން އަދިކޯލިސަންގެ އާދަ\nLeaveaReply to Halaaku ރައްދު ކެންސަލް


އިސްލާމްދީން ބާރުއަޅަނީ ތިމާއާއި، އަނެކުންވެސް ބަލިތަކުން ރައްކާތެރިކުރުމަށް: ޚުތުބާ |\nއިސްލާމްދީން ބާރުއަޅަނީ ތިމާއާއި، އަނެކުންވެސް ބަލިތަކުން ރައްކާތެރިކުރުމަށް: ޚުތުބާ\nއިސްލާމްދީން ބާރުއަޅަނީ ތިމާއާއި، އަނެކުންވެސް ބަލިތަކުން ރައްކާތެރިކުރުމަށް ކަމުގައި މިއަދުގެ ހުކުރު ހުތުބާގައި ބުނެފިއެވެ.\nމިއަދުގެ ހުތުބާގައިވަނީ ފުރިހަމަ ޞިއްޙަތެއްގައި ހުރުމަށްޓަކައި ސަބަބުތަކުގައި ހިފުމުގެ މުހިންމުކަމުގެ މައްޗަށް ތަފްސީލީ ގޮތެއްގައި އަލި އުޅުވާލާފައެވެ. ޚުތުބާގައިވަނީ ބަލިތަކުން ރައްކާތެރިވުމަށް އަމިއްލަ ސާފުތާހިރުކަމަށާއި، ތިމާއާއި އަނެކުންގެ ރައްކާތެރިކަމަށް އަޅަންޖެހޭ ފިޔަވަޅުތަކަށް ޚާއްސަ ސަމާލުކަމެއް ދިނުމަށް ގޮވާލާފައެވެ. އަދި ސިއްހަތާއި ދުޅެހެޔޮކަމަކީ އިންސާނާގެ ހަޔާތުގެ ދުޅަހެޔޮކަމުގެ ފީތާ ކަމުގައި ޚުތުބާގައި ބުނެފައިވެއެވެ.\nބަލިމަޑުކަމަކީ މީސްތަކުން އިމްތިޙާން ކުރެއްވުމަށް ޓަކައި މާތް ﷲ ކުރިމަތި ކުރައްވާ ކަންތައްތަކުގެ ތެރޭގައި ހިމެނޭ ކަމަކެވެ. އެކަލާނގެ އަޅުތަކުން އިމްތިޙާން ކުރައްވަނީ އެކަލާނގެ މަތިވެރިކަމާއި ކުޅަދުންވަންތަކަން ދެއްކެވުމަށެވެ. އެކަލާނގެއަށް ގޮންޖެހޭނެ ފަރާތެއް ނުވާކަން އެންގެވުމަށެވެ. އެކަލާނގެ އަޅުންގެ އީމާންކަމުގެ ތެދުވެރިކަމާއި އިޚްލާޞްތެރިކަން ބެއްލެވުމަށެވެ. މުސްލިމުންނާ ކުރިމަތި ކުރައްވާ އިމްތިޙާނުތަކާ ކުރިމަތިލާން ވާނީ ﷲ ކަނޑައަޅުއްވާފައިވާ މަންހަޖާ އެއްގޮތްވާ ގޮތުގެ މަތިންނެވެ. ﷲގެ ޙަޟްރަތަށް އެބުރި ރުޖޫޢަވެ ތައުބާވެގެންނެވެ. ﷲ އަންގަވާފައިވާ ގޮތަށް ފިޔަވަޅު އަޅައިގެންނެވެ. ބަލިމަޑުކަމެއް ނަމަ ބޭސް ފަރުވާކޮށްގެންނެވެ. ބައްޔެއް ފެތުރެމުންދާނަމަ އެ ބައްޔަކުން ރައްކައުތެރިވުމަށް ބޭނުންވާ ވެކްސިނާއި ރައްކައުތެރިވުމަށްޓަކައި އަޅަން ޖެހޭ ފިޔަވަޅުތައް އަޅައިގެންނެވެ. ޢާއްމު ޞިއްޙަތާ ބެހޭ އިދާރާތަކުން ދޭ އިރްޝާދުތަކަށް ތަބާވެ ބޯލަނބައިގެންނެވެ. އޭރުން ކީރިތި ﷲ ބަރަކާތް ލައްވާނެތެވެ.\n– ހުތުބާގައި ބަޔާން ކޮށްފައިވެއެވެ.\nމިއަދު މުޅި ދުނިޔެއަށް ކުރިމަތިވެރިވެފައިވާ ކޯވިޑް19 ގެ ޙާލަތު އިތުރަށް ގޯސްވެ ބަލިޖެހޭ މީހުންގެ ޢަދަދު ދުވަހަކަށްވުރެ ދުވަހެއް މަތި ވަމުންދާއިރު މިއީ އަޅައިނުލާ ދޫކޮށްލެވޭ ވަރުގެ ކުޑަކަމެއް ނޫންކަމަށް ހުތުބާގައިވެއެވެ. ފަރުވާކުޑަ ކޮށްގެން ފަރުޖެއްސެން އޮތް ކަމަކަށް މިކަން ހެދެން ނެތްއިރު، މިކަމުން އަރައިގަތުމަށް ގިނަގިނައިން އަތްދޮވުމާއި، ގައިދުރުކަން ބެހެއްޓުމާއި، ތަންތަނަށް އެއްވެ ނޫޅުން ފަދަ، ކަމާބެހޭ ފަރާތްތަކުން އަންގާ އެންގުންތަކަށް އިޙްތިރާމް ކުރަންޖެހޭކަމަށް ހުތުބާގައިވެއެވެ.\nއަދި ވެކްސިން ދިނުމަކީ މިކަމުން މުޅި މުޖުތަމަޢު ސަލާމަތް ކުރުމަށްޓަކައި ސަބަބެއްކަމުގައި ޞިއްޙީ މާހިރުން މާހިރުން ލަފާ ދެއްވަމުންދާއިރު، އަދި ޤައުމީ ފެންވަރުގައި ފަށާފައިވާ ވެކްސިން ދިނުމުގެ ޕްރޮގްރާމު ފުރިހަމަ ކުރުމަށް ޑަކްޓަރުންނާއި، ކަމާބެހޭ އިދާރާތަކުން ބާރުއަޅުއްވަމުންދާއިރު މިކަމަށް އިޖާބަ ދިނުމަކީ މުހިންމު ކަމެއްކަމަށް ހުތުބާގައި ބުނެފައިވެއެވެ. އިސްލާމްދީން ގޮވައިލަނީ ތިމާ ބަލިތަކުން ރައްކާތެރިވެ އަނެކުންވެސް ބަލިތަކުން ރައްކާތެރިކުރުމަށެވެ.\nއިސްލާމްދީނަކީ ފަރުދުންގެ ޙައްޤުތައް ރައްކައުތެރިކޮށްދޭ ފަދައިން ޖަމާޢަތުގެ ޙައްޤުތައްވެސް ރައްކައުތެރިކޮށްދޭ މަތިވެރި ދީންކަމަށްވާއިރު، ދީނުގައި ކަނޑައަޅުއްވާފައިވާ ޙައްޤުތަކަށް އިޙްތިރާމް ކުރުމަށް އިސްލާމްދީން އަބަދުވެސް ގޮވާލާކަމަށް ޚުތުބާގައި ވެއެވެ. ސާފު ތާހިރުކަމަކީ އިޖްތިމާއީ އެހެން އަގުތައް ފަދަ އަގަކަށްވާއިރު، ކޮންމެ މީހަކު އެމީހެއްގެ މަސްއޫލިއްޔަތު މި ކަމުގައި އަދާކޮށްފިނަމަ ބަލިތަކުން ރައްކާތެރިވެ ބަލިތަކުން ސަލާމްވުމުގެ ފުރުސަތު ބޮޑުވެގެންދާނެކަމަށް ހުތުބާގައި ބަޔާން ކޮށްފައިވެއެވެ.\nކޯލިޝަން ސަރުކާރަކީ ރިޔާސީ ނިޒާމު ދަންނަ މަފްހޫމެއް ނޫން


އެޑްމިން – Page 203 – Liyuntheringe Gulhun\nVisitors online  502:users  0guests  467bots  35The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n4 ޖުލައި 20133 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 6276\nޝާކިރުގެ.. ކޮޅުނބުގެ ހަދިޔާ\nޙަސަން ޝާކިރު މުޙައްމަދު ބޭރު ޤައުމަކަށް ނުވަތަ ރަށަކަށް ދެވިއްޖެނަމަ ޢާއިލާގެ މީހުންނަށާއި ގާތްމީހުންނަށް ހަދިޔާއެއް ގެނެސްދިނުމަކީ، ވަރަށް ގިނަބައެއްގެ އާދައެކެވެ. އެ އާދަކާދައަށް ތަބާނުވާކަށް އަޅުގަނޑުވެސް ނެތީމެވެ.\nއެކަމަކު މިފަހަރު މިދެވުނީ ކުޅުދުއްފުއްޓަކަށް ނޫނެވެ. އެހެންވީމާ ހާލުފޮޅިކޮޅެއް ލިބޭ ގޮތެއް ނުވިއެވެ. އަދި މިދެވުނީ، ދިއްގަރަކަށް ވެސް ނޫނެވެ. އެހެންނޫންނަމަ މީރު ރިހާކުރުކޮޅެއް ލިބުނީހެވެ. އަދި ކޮބައިތޯއެވެ. މިދެވުނީ ތޮއްޑޫއަކަށް ވެސް ނޫނެވެ. ވީމާ، ކަރައެއް ވެސް ނުލިބުނެވެ. ހޯނޑެއްދުއަށް ދެވުނު ނަމަ، ކުޅިގަދަ ވިފުކު މިރުސްކޮޅެއް ލިބުނީހެވެ. އައްޑޫ ބޮނޑިއެއްވެސް ލިބުނީހީ އައްޑޫއަށް ދެވުނު ނަމަތާއެވެ. ކުރާނެކަމެއްނެތްތާއެވެ.\nވޭނާއި ހިތާމައާއި މުޞީބާތުގެ ފަރުވާ (6)\n4 ޖުލައި 2013ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 3363\nفضيلة الشيخ نصرالله مصطفى(28 ޖޫން 2013 (ހުކުރު) ދުވަހު ޝާއިޢުކުރި ބަޔާ ގުޅޭ)ﷲ ވަޙީ ކުރައްވާފައިވެއެވެ: “ادفع بالتي هي أحسن فإذا الذي بينك وبينه عداوة كأنه ولي حميم . وما يلقاها إلا الذين صبروا وما يلقاها إلا ذو حظ عظيم” (سورة فصلت :34-35) މާނައީ:”އޭގެއިން ތިބާ ހެޔޮ ގޮތުގައި ދިފާޢުވާށެވެ، އެހިނދު އެމީހެއްގެ ހިތުގައި ޢަދާވާތްތެރިކަމާއި ދެކޮޅުވެރިކަން ވާމީހާ އޯގާވެރި މިތުރެއް ކަމަށް ވެގެންދާނެއެވ”ެ. މިކަމެއް ލިބިނުގަނެވޭނެއެވެ-މަޢާފްކޮށް ހެޔޮކޮށް ހިތުން ފަދަ ހެޔޮޢަމަލްތައްލިބިނުގަނެވޭނެއެވެ- ކެތްތެރީންނަށް މެނުވީ، އަދި އެކަން ލިބިގަނެވޭމީހާއީ ވަރަށް މަތިވެރި ނަޞީބުވެރިއެކެވެ.”\n3 ޖުލައި 20131 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 5469\nމީހެއްގެ ނަސީބާއި ބަދުނަސީބު\nއެއް ރަށެއްގައި މީހެއްގެ އަތުގައި ވަރަށް ރީތި އަހެއް އޮތެވެ. އެ އަހުގެ ރީތިކަމުން ރަށުގެ އެންމެން ވެސް އެއަސްބަލަން އައިސް އުޅެއެވެ. އަދި އެ ރަށުގެ ރަސްގެފާނު އެ އަސް ބައްލަވައިގަންނަވަން ބޭނުންފުޅުވެގެން އުޅުއްވިއެވެ. އެމީހާ ބުނި ކޮންމެ އަގެއް ދެއްވާނޭ ކަމުގައި ވެސް އެންގެވިއެވެ. ނަމަވެސް އޭނާ އެ އަސް ވިއްކާކަށް ބޭނުމެއްނުވެއެވެ.\nމަކަރާއި ހީލަތްތެރިންގެ ކިބައިން ތިބާ ފައިސާއަށް ރައްކާތެރިވާށެވެ.\n3 ޖުލައި 20133 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 3734\nއަޙްމަދު ނާފިޢު، ބ.ދަރަވަންދޫދިވެހިރާއްޖެއަކީ އަންޒަމާނުއްސުރެ އަމާން، ޞުލްޙަވެރި ތަނެއްގެ ގޮތުގައި ދުނިޔޭގެ ލޯތަކުން ދެކެމުން އައިސްފައިވާ ޤައުމެކެވެ. އެވޭލާގައި، ކާބަފައިން ފަންޖިފުޓިތަކުގައި ދިރިއުޅުން ހޭދަކުރަމުން އައިއިރު އެކާބަފައިން އަތުގައި ބޮޑެތި އަލަމާރިތަކާއި ތިޖޫރީ ތަކެއް ނެތެވެ. އެހެންނަމަވެސް، ކާބަފައިން ހޯދާފައިވާ މުދާކޮޅާއި ފައިސާކޮޅު ގެއްލިގެން ނުދާނެކަމުގެ ފުރިހަމަ ޔަޤީންކަން އެކާބަފައިންނަށް ލިބިފައި އޮތެވެ. ލޯބޯ ފިއްސައިގެން ހޯދާ ފައިސާކޮޅު އަމާނާތްތެރިކަމާއި ރައްކާތެރިކަމާއެކު ހާމަކަން ބޮޑު ގޮތެއްގައި ގޭގައި ފެންނާނެހެން ބެހެއްޓިފައިހުރެއެވެ. ގެއްލިގެން ހޯދާ ނުފެނިގެން އުޅޭކަށް ނުޖެހެއެެވެ. އަދި އެއްވެސް އޮޅުވާލުމެއްނެތި މަސައްކަތްކޮށްފިނަމަ ހައްޤުވާ އުޖޫރަ ބަރާބަރަށް އެމީހަކަށް ލިބެމުންދެއެވެ.\n2 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2656\nއިބްރާހީމް ޝާކިރު ސ.ހިތަދޫ އައްޑުއަތޮޅުގެ ވިޔަފާރިޔާމެދު، ކިތަންމެ ފެންގޮތެއްގައި ނަމަވެސް، ޚިޔާލެއް ފައުޅުކޮށްލުމުގައި، އަޅުގަޑުގެ މަޤްޞަދު މާތެވެ. ނިޔަތް ތެދުވެރިއެވެ. އާދޭހެވެ! ރާއްޖޭގައި ތާރީޚީ ޙަރަކާތް ތެރިކަން، ފެތުރެމުން ހިގަމުންގޮސް ދިވެހިރާއްޖޭގެ އެންމެ ދެކުނަށްއޮތް އައްޑުއަތޮޅުގައިވެސް، އޭގެ ރޫޙު މިހާރުވަނީ، މަތިވެރި ދަރަޖައަކަށް އުފެދިފައެވެ. ދުނިޔޭގެ އެންމެ ބިޔަ ޢިމާރާތް\n2 ޖުލައި 20131 ޚިޔާލުޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 8738\nއާ ޤަރުނުގެ ދުނިޔޭގެ މަރުކަޒު\nދުނިޔޭގައި މިހާތަނަށް ބިނާކުރެވުނު އެންމެ ބިޔަ އިމާރާތް “ނިއު ސެންޗަރީ ގްލޯބަލް ސެންޓަރު”ގެ ނަމުގައި ޗައިނާގައި ހުޅުވައިފި އެވެ. އެ ޤައުމުގެ ސިޗުއާން ޕްރޮވިންސްގެ ވެރިކަންކުރާ ޗެންގޑޫ ޝަހަރުގައި މި ބިޔަ ޢިމާރާތް ހުޅުވުނީ މި ދިޔަ ޖޫން މަހު 28 ގައެވެ.\nއޭރުގެ ފަތްފުށްތަކުން…. (35)\n1 ޖުލައި 20131 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 6419\nމިއީ، މީގެ 36 އަހަރުކުރިން ނުކުތް “އަމާޒު” ގެ 51 ވަނަ އަދަދު (އޮކްޓޯބަރ 1976) ގައި އޮނަރަބްލް އައްޝައިޚުލްއުސްތާޛު މުޙައްމަދު ޖަމީލު ދީދީ ލިޔުއްވާފައިވާ ލިޔުއްވުމެކެވެ. އައްޝައިޚް މުޙައްމަދު ޖަމީލު ދީދީ (ރަޙިމަހުﷲ) އަކީ، ދިވެހި އަދަބީ އުފެއްދުންތެރިކަމުގެ ފަންނުގައި އެންމެ ފުންނާބު އުސް ބޭފުޅުންގެތެރޭގައި ފާހަގަކޮށްލެވޭނޭ ބޭފުޅެކެވެ. އަދަބީ ފަންނުގެ ހުރިހާ ރޮނގެއްގައި ފައިހަމަކުރެއްވި ބޭފުޅެކެވެ. ރަސްމީ ގޮތުންނާއި އަމިއްލަފުޅުގޮތުންވެސް ދީނީ މަޖައްލާތައް ނެރުއްވާފައިވެއެވެ. ގިނަ ޢަދަދެއްގެ ހުކުރު ޚުޠުބާ ލިޔުއްވާފައިވެއެވެ. ހަމައެއް ނަމައެއް ނެތެވެ.\n1 ޖުލައި 20134 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 6791\nހަމައެއް ނަމައެއް ނެތެވެ.\nމިހާރަކަށް އައިސް ވަރަށް ގިނައިން އިވޭ އެއްއަޑަކީ ހަމައެއް ލަމައެއް ނެތޭ ކިޔެމުންދާ އަޑެވެ. ނަމަވެސް އަޅުގަނޑަށް އެނގިފައިވާގޮތުގައި މިއީ މިބަސްބުނާ ރަނގަޅު ގޮތެއް ނޫނެވެ. ރަނގަޅުގޮތަކީ ހަމައެއް ނަމައެއް ނެތިއޭ ބުނުމެވެ. މަރްޙޫމް ޝައިޚް މުޙަންމަދު ޖަމީލްވެސް ވިދާޅުވެފައިވަނީ މިގޮތަށެވެ. އެކަން ބަޔާންކުރައްވައި އެމަނިކުފާނު ލިޔުއްވާފައިވެސް ވާނެއެވެ.\nކޯރސިކާގެ އަސްތަބީލާއަކުން – މިސުރުގެ ސިންގާ ސަނާ އަށް (16)\n30 ޖޫން 2013ބަހާއި އަދަބު, ވާހަކައެޑްމިން\nކަނީރު ޢަބްދުއްރަޙީމް (ކަނީރު)(24 ޖޫން 2013 (ހޯމަ) ދުވަހު ޝާއިޢުކުރި ބަޔާ ގުޅޭ)—– އަނެއްކާ މިއީ އަހަރެންގެ ފަހު ވަގުތު ޖެހުނީބާވައެވެ؟ މިފަދަ އެތަކެއް ވިސްނުންތަކެއްގައި ގޮސް ބީބަރަސް އޭނާގެ ފޭލިގެއަށް ވަނެވެ. ވަނުމާއި އެކު އޭނާއަށް ފެނުނީ ކުފާސެވެ. އޭނާ އޮތީ ދަތުރުގެ އުނދަގޫތަކާ ވަރުބަލީގެ ސަބަބުން ނިދިފައެވެ.\n30 ޖޫން 2013ޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 3281\nދިވެހި ނަން: ގުލްހަޒާރު\nޙަސަން ސަޢީދުގުލްހަޒާރުމަލަކީ ” ޑަފޮޑިލްސް” ކިޔާމަލުގެ ޢާއިލާއިން ފުރަތަމަ ތަޢާރުފުވީ މަލެވެ. މި މަލުގެ ނަމަކަށް ޕޮއެޓަސް ޑަފޮޑިލް އާއި، ނަރްގިސް އާއި، ޕީޒެންޓްސްއައި އާއި، ފިންޑާރް ފްލާވަރް އާއި، ޕިންކްސްޓަރް ލިލީ، ކިޔައި އުޅެތެވެ.


SunOnline: Lanka ge parliamentary inthihaabun Rajapaksa ge dhebeinnah kaamiyaabee\nލަންކާގެ ޕާލިމެންޓަރީ އިންތިހާބުން ރާޖަޕަކްސަގެ ދެބެއިންނަށް ކާމިޔާބީ\nރުގިއްޔާ މުހައްމަދު މޫސާ 06 Aug 2020, 21:10\nލަންކާގެ ރައީސް ގޯޓާބަޔަ ރާޖަޕަކްސަ އާއި ބޭބޭފުޅު އަދި ބޮޑުވަޒީރު މަހިންދަ ރާޖަޕަކްސަ -- ފޮޓޯ: އޭޕީ\nކޮލަމްބޯ (އޮގަސްޓު 6): ސްރީލަންކާގެ ޕާލިމެންޓު އިންތިހާބުގެ ވަގުތީ ނަތީޖާއިން ރައީސް ގޯޓާބަޔަ އަދި ބޮޑުވަޒީރު މަހިންދަ ރާޖަޕަކްސަގެ ޕާޓީން ކުރި ހޯދައިފި އެވެ.\nލަންކާގައި އިއްޔެ ބޭއްވި އިންތިހާބުގައި ވޯޓު ލާން 16.2 މިލިއަން މީހުން ރެޖިސްޓާ ކުރި އިރު އޭގެ ތެރެއިން 71 ޕަސެންޓު މީހުން ވޯޓުގައި ބައިވެރިވި އެވެ. އަދި އޭގެ ތެރެއިން ހަ މިލިއަން ވޯޓު މިހާރު ގުނާފައިވާ އިރު 98 ގޮނޑިއެއްގެ ނަތީޖާ ވަނީ އެގިފަ އެވެ. އޭގެ ތެރެއިން 72 ގޮނޑި ކާމިޔާބު ކޮށްފައި ވަނީ ރާޖަޕަކްސަގެ ޕޮޑުޖަނަ ޕާޓީ (އެސްއެލްޕީޕީ)އިންނެވެ. އަދި މިދިޔަ އަހަރުގެ ރިޔާސީ އިންތިހާބުގައި ގޯޓާބަޔައާ ވާދަ ކުރެއްވި ސަޖިތު ޕްރޭމަދާސަގެ ޔުނައިޓެޑް ޕީޕަލްސް ފްރޮންޓް (އެސްޖޭބީ) އެލަޔަންސަށް ލިބިފައި ވަނީ 23 ގޮނޑި އެވެ.\nމީގެ އިތުރުން ލަންކާގެ ޓަމިލް ދަރިކޮޅުގެ ރައްޔިތުން ތަމްސީލުކޮށްދޭ އައިޓީއޭކޭއިން ވަނީ މިހާތަނަށް ތިން ގޮނޑި ހޯދާފަ އެވެ.\nއެ އިންތިހާބުގައި ކުރީގެ ބޮޑުވަޒީރު ރަނިލް ވިކްރަމަސިންހަގެ ޔުނައިޓެޑް ނެޝަނަލް ޕާޓީ (ޔޫއެންޕީ)އިން ވާދަ ކުރާނީ އެސްޖޭބީއާ އެއްކޮށް ކަމަށް މީގެ ކުރިން ނިންމާފައި އޮތް ނަމަވެސް، އެންމެ ފަހު ވަގުތު އެ ޕާޓީން ވަނީ އެސްޖޭބީން ވަކިވެފަ އެވެ. އަދި މިހާތަނަށް ގުނާފައިވާ ވޯޓުން ޔޫއެންޕީއަށް އެންމެ ގޮނޑިއެއްވެސް ލިބިފައި ނުވެ އެވެ.\nމިދިޔަ އަހަރުގެ ނޮވެމްބަރު މަހު ރައީސް ކަމަށާއި ބޮޑުވަޒީރު ކަމަށް ވަޑައިގެންނެވި ރާޖަަޕަކްސަގެ ދެބެއިންގެ އަމާޒަކީ ލަންކާގެ ގާނޫނު އަސާސީއަށް ބަދަލުތައް ގެނެވޭނެ ވަރަށް، ވެރިކަން ކުރާ ޕާޓީން ޕާލިމެންޓުގެ ގޮނޑިތައް ކާމިޔާބު ކުރުމެވެ. އެގައުމުގެ 225 މެމްބަރުން ތިއްބަވާ ޕާލިމެންޓުން އަގުލަބިއްޔަތު ލިބޭނީ 150އަށް ވުރެ ގިނަ ގޮނޑި ކާމިޔާބު ކުރާ ޕާޓީއަކަށެވެ.\nއެސްއެލްޕީޕީން ވެރިކަމަށް އިސްވެފައި ވަނީ އެގައުމުގެ ރައީސްގެ ބާރުތައް ކުޑަކުރަން 2015 ވަނަ އަހަރު، ކުރީގެ ރައީސް މައިތިރިޕާލަ ސިރިސޭނާގެ ސަރުކާރުގައި ފާސްކުރި ގާނޫނީ އިސްލާހަށް ބަދަލު ގެންނާނެ ކަމުގެ ރިޔަސީ ވައުދާ އެކުގަ އެވެ. އެ އިސްލާހުގެ ދަށުން ރައީސްގެ ބައެއް ބާރުތައް ވަނީ ބޮޑުވަޒީރާއި އެހެނިހެން އިދާރާތަކާ ހަވާލުކޮށްފަ އެވެ.\nއިއްޔެގެ އިންތިޚާބުގެ ވޯޓުލުން ބޭއްވުމަށް އެންމެ ފުރަތަމަ ތާވަލު ކުރީ މިދިޔަ އަހަރުގެ އޭޕްރީލް މަހަށެވެ. ނަމަވެސް ކޮވިޑް-19ގެ ބަލިމަޑުކަމާ އެކު ލަންކާ ދެ ފަހަރެއްގެ މަތިން ފުރަބަންދު ކުރަން ޖެހުމާ އެކު ދެ ފަހަރެއްގެ މަތިން އިންތިހާބު ފަސް ކުރަން ޖެހުނެވެ. އަދި އެ އިންތިހާބު ބޭއްވީ ކޮރޯނާވައިރަސް ފެތުރިދާނެތީ ހާއްސަ ރައްކާތެރިކަމުގެ ފިޔަވަޅުތަކާ އެކުގަ އެވެ. އަދި އެ ފިޔަވަޅުތައް ޓެސްޓު ކުރުމަށް އެގައުމުން މީގެ ކުރިން ބައެއް ސަރަހައްދުތަކުގައި 'މޮކް އިންތިހާބެއް' ބޭއްވި އެވެ.


Bali nuve Barca ah league ninmaa nulevunu\nބަލިނުވެ ބާސާއަށް ލީގް ނިންމާ ނުލެވުނު\nމެޗަކުން ބަލި ނުވެ ސްޕެނިޝް ލީގް ނިންމާލުމަށް ޗެމްޕިއަން ބާސެލޯނާއިން އަޒުމު ކަނޑައެޅި ނަމަވެސް ލެވަންޓޭ އަތުން 5-4 ބާސެލޯނާ ބަލި ވެއްޖެ އެވެ.\nސްޕެނިޝް ލީގް ތާރީހްގައި، މެޗަކުން ބަލި ނުވެ ލީގް ނިންމާލާފައި ވަނީ ރެއާލް މެޑްރިޑުންނެވެ. އެ ޓީމުން ވަނީ 1931/1932 ސީޒަންގައި މެޗަކުން ބަލި ނުވެ ލީގް ނިންމާލާފަ އެވެ. އޭރު ލީގްގައި ވާދަ ކުރެވޭނީ 10 ޓީމަށެވެ. ނަމަވެސް 20 ޓީމަށް ވާދަ ކުރެވޭ ގޮތަށް ލީގްގެ ގަވާއިދަށް ބަދަލު ގެނައި ފަހުން އެއްވެސް ޓީމަކުން މެޗަކުން ބަލި ނުވެ ލީގް ނިންމާލެވިފައެއް ނުވެ އެވެ.\nމެޗުގައި ބާސެލޯނާ އަށް ދިމާވި އެންމެ ބޮޑު މައްސަލަ އަކީ ވައިސް ކެޕްޓަން ލިއޮނަލް މެސީ ނުކުޅުމެވެ. މެސީ ނުކުޅޭ މެޗުތަކުގައި ބާސެލޯނާ އަށް އަބަދުވެސް މައްސަލަ ކުރިމަތި ވެއެވެ. ނަމަވެސް ރޭގެ މެޗުގައި ފިލިޕޭ ކްޓީނިއޯ ވަނީ ހެޓްރިކު ހަދާފަ އެވެ. ލެވަންޓޭގެ އެމެނުއެލް ބޯޓެންގް ވެސް ވަނީ ހެޓްރިކު ހަދާފަ އެވެ.\nލެވަންޓޭއިން ވަނީ ފުރަތަމަ 30 މިނެޓް ތެރޭގައި ދެ ލަނޑުގެ ލީޑެއް ނަގާފަ އެވެ. ފުރަތަމަ ލަނޑު ހަ ވަނަ މިނެޓްގައި ކާމިޔާބު ކުރީ ބޯޓެންގް އެވެ. ދެ ވަނަ ލަނޑު އޭނާ ކާމިޔާބު ކުރީ 30 ވަނަ މިނެޓްގަ އެވެ. ބާސާގެ ފުރަތަމަ ލަނޑު 39 ވަނަ މިނެޓްގައި ކާމިޔާބު ކުރީ ކްޓީނިއޯ އެވެ.\nދެ ވަނަ ހާފުގެ ފުރަތަމަ 10 ވަރަކަށް މިނެޓް ތެރޭގައި ލެވަންޓޭއިން ތިން ލަނޑު ޖެހި އެވެ. އެ ޓީމުގެ ތިން ވަނަ ލަނޑު ދެ ވަނަ ހާފުގެ ފުރަތަމަ މިނެޓްގައި ކާމިޔާބު ކުރީ އެނިސް ބާރުދީ އެވެ. ބޯޓެންގް ހެޓްރިކް ހެދީ 49 ވަނަ މިނެޓްގަ އެވެ. އެ ޓީމުގެ ފަސް ވަނަ ލަނޑު 56 ވަނަ މިނެޓްގައި ކާމިޔާބު ކުރީ ބަރުދީ އެވެ.\nބާސާގެ އަނެއް ތިން ލަނޑު ކާމިޔާބު ކުރީ ކްޓީނިއޯގެ އިތުރުން ލުއިސް ސުއަރޭޒް އެވެ. ކްޓީނިއޯ ލަނޑު ޖެހީ 59 ވަނަ މިނެޓާއި 64 ވަނަ މިނެޓްގައެވެ. ލިބުނު ޕެނަލްޓީ އަކުން ސުއަރޭޒް ލަނޑު ކާމިޔާބު ކުރީ 71 ވަނަ މިނެޓްގަ އެވެ.\nސްޕެނިޝް ލަލީގަގައި ކޮންމެ ޓީމަކަށްވެސް ބާކީ އޮތީ އެންމެ މެޗެކެވެ.


ހިއުމަން ރައިޓްސް ކޮމިޝަނުން މާލޭ ޖަލަށް ކުރި ޒިޔާރަތް: "ބައެއް ގޮޅިތަކުގައި ޖާގަ ނެތް ވަރަށް ގައިދީން ބައިތިއްބާފައިވޭ"\nކ. މާފުށީ ޖަލުން ބޭސް ފަރުވާ އަށް މާލެ ގެންނަ ގައިދީން ވަގުތީ ގޮތުން ބައިތިއްބާ މާލޭ ޖަލުގެ ބައެއް ގޮޅިތަކުގައި ޖާގަ ނެތް ވަރަށް ގައިދީން ބައިތިއްބައިފައިވާ ކަމަށް ހިއުމަން ރައިޓްސް ކޮމިޝަނުން ބުނެފި އެވެ.\nބަންދުގައި ތިބި މީހުންގެ އިންސާނީ ހައްގުތަކަށް އުނިކަމެއް އައިސްފައި ނުވަތަ ގެނެސްފައިވޭތޯ ދިރާސާކޮށް، ކަމާ ބެހޭ ފަރާތްތަކަށް ހުށެހެޅުމަށްޓަކައި މިދިޔަ މަހުގެ ތެރޭގައި ކުރި ޒިޔާރަތަށް ފަހު މިދިޔަ ހަފުތާގައި ނެރުނު ރިޕޯޓްގައިވާ ގޮތުން މާލޭ ޖަލުގައި އެންމެ ގިނަވެގެން ބޭއްތިއްބޭނީ ގިނަވެގެން 100 ގައިދީންނެވެ. އެހެން ނަމަވެސް އެ ކޮމިޝަނުން ބެލިއިރު މާލޭ ޖަލުގެ ގޮޅިތަކުގައި 148 ގައިދީން ބަންދުކޮށްފައި ތިބި ކަމަށް އެ ކޮމިޝަނުގެ ރިޕޯޓުގައި ވެ އެވެ.\n"ގޮޅިތަކުގައި ބައިތިއްބަން ޖެހޭ ވަރަށް ވުރެ އިތުރަށް ގައިދީން ބޭތިއްބުމުގެ ސަބަބުން ނިދާނެ އެނދު ނެތި ބައެއް ގައިދީން ތަށިމުށިމަތީގައި ނިދަން ޖެހި އެކަމުގެ ސަބަބުން ގޮޅީގެ ތެރޭގައި ހިނގައި ހަދާނެ އިތުރު ޖާގަ ނޯންނަކަން،" އެ ރިޕޯޓްގައި ފާހަގަކޮށްފައި ވެ އެވެ. "ހަތަރު މީހުންގެ ޖާގައިގެ ގޮޅިތަކުގައި ހަތް މީހުންނާއި ނުވަ މީހުންނާ ދެމެދުގެ އަދަދަކަށް ގައިދީން ތިބިކަން. އަދި 24 މީހުންގެ ދެ ގޮޅީގެ ތެރެއިން އެއް ގޮޅީގައި 26 މީހުން ތިބި އިރު އަނެއް ގޮޅީގައި 27 މީހުން ތިބިކަން."\nއެ ރިޕޯޓުގައިވާ ގޮތުން މާފުށީ ޖަލުން ޑޮކްޓަރަށް ދެއްކުމަށް ގެންނަ މީހުންނާއި ވަގުތީ ގޮތުން ބަންދުކުރާ މީހުން ވަގުތީ ގޮތުން ބޭތިއްބުމަށް ހާއްސަކޮށްފައިވާ އެއް ނަމްބަރު ގޮޅީގައި ބޯފެނާއި ގޮދަޑި އާއި ފާހާނާއެއް ވެސް ނެތެވެ.\nމީގެ އިތުރުން ވެސް ހިއުމަން ރައިޓްސް ކޮމިޝަނުން ބުނީ ޖަލުގެ މުވައްޒަފުންގެ ފަރާތުން އެނގުނު ގޮތުގައި އަރުވާލުމަށް ހުކުމްކޮށްފައި ތިބި ތިން މީހަކު ވެސް އެ ޖަލުގައި އެބަތިއްބެވެ. އަދި އެކި ބާވަތްތަކުގެ ކުށްކުރާ މީހުން މަސްހުނިކޮށް ގޮޅިތަކުގައި ބައިތިއްބައިފައި ތިބިކަން ވެސް އެ ކޮމިޝަނުގެ ރިޕޯޓްގައި ފާހަގަކޮށްފައި ވެ އެވެ.\n"ޖަލު ގަވާއިދު"ގައިވާ ގޮތަށް ގަވާއިދުން ބޭސް ފަރުވާ ނުކުރެވޭ ކަމަށާއި ގަޑިން ގަޑިއަށް ބޭސް ކާން ނުލިބުމުގެ އިތުރުން ބައެއް ފަހަރު އެކެއްގެ ބޭސް އޮޅިގެން އަނެކަކަށް ދިނުން ފަދަ ކަންތައް ހިނގަމުން އަންނަ ކަމަށް ވެސް އެ ކޮމިޝަނުގެ ރިޕޯޓްގައިވެ އެވެ. އެ ކޮމިޝަނުން ބުނީ "ޖަލު ގަވާއިދު"ގައިވާ ގޮތުގެ މަތިން ގޮޅިން ބޭރަށް ނެރެ ހިނގަން ފުރުސަތު ދޭން ޖެހޭނެ ކަމުގައި ވީ ނަމަވެސް ޖަލު ހުޅުވުނީއްސުރެ އެ ފުރުސަތު ގައިދީންނަށް ދީފައި ނުވާ ކަމަށެވެ.\n"...ގައިދީންނަށް ލިބެން ޖެހޭ ފޯނުކޯލު ނުލިބޭކަން. ޖަލު ހެދިފައި ހުރި ގޮތުން ވާރޭ ވެހޭ ވަގުތު ކޮރިޑޯތެރެއަށް އެޅޭފެން ޖަލުގެ ގޮޅިތަކުގެ ތެރެއަށް ވަންނަ ކަމާއި އަދި ވާރޭ ވެހޭ ވަގުތު ގޮޅިތަކުގެ ތެރެއަށް ފެން ވިއްސާކަން. ގޮޅިތަކުގެ ފާހާނާ ހާމައަށް ހުރުމުގެ ސަބަބުން ބޮޑުކަމުދާ ވަގުތުތަކުގައި ގޮޅިތެރޭގެ ވަސް ނުބައިވެ، ކައިބޮއި ހެދުމަށް ދަތިވާކަން،" ހިއުމަން ރައިޓްސް ކޮމިޝަނުގެ ރިޕޯޓްގައި ފާހަކޮށްފައިވެ އެވެ.\nއެ ކޮމިޝަނުގެ ރައީސްގެ އިތުރުން އިސްވެރިން ބައިވެރިވެވަޑައިގަތް އެ ޒިޔާރަތަށް ފަހު، ޖަލުގެ މުވައްޒަފުންނާއި ގައިދީންގެ އިތުރުން އެ ކޮމިޝަނަށް ފާހަގަ ކުރެވުނު ކަންތައް އިސްލާހު ކުރުމަށް ހުށަހަޅައިފައިވާ ކަމަށް ވެސް އެ ކޮމިޝަނުން ބުންޏެވެ.\nއިސްލާހުކުރަން ޑިޕާޓްމަންޓް އޮފް ޕެނިޓެންޝަރީ އަށް ހުށަހަޅައިފައިވާ ކަންތައްތަކުގެ ތެރޭގައި ޖަލުގެ ސަލާމަތީ ކަންތައް ބެލެހެއްޓުމަށް ބޭނުންވާ މިންވަރަށް މުވައްޒަފުން އިތުރު ކުރުމާއި ތަފާތު މައްސަލަތަކުގައި ހުކުމްކޮށްފައި ތިބި ގައިދީންގެ ކުށުގެ ބާވަތްތަކަށް ބަލައި ގައިދީން ފަންތިކޮށް ގޮޅިތަކުގައި ބޭތިއްބުން ހިމެނޭ ކަމަށް އެ ރިޕޯޓުގައި ވެ އެވެ. މީގެ އިތުރުން ވެސް ގިނަ ކަންތައް އިސްލާހު ކުރުމަށް އަންގައިފައިވާނެ ކަމަށް އެ ކޮމިޝަނުގެ ރިޕޯޓުގައި ވެ އެވެ.\nހިއުމަން ރައިޓްސް ކޮމިޝަނުން ބުނި ގޮތުގައި މާލޭ ޖަލަށް ޒިޔާރަތްކޮށް ހުށަހަޅައިފައިވާ ކަންތައްތަަކަކީ ޖަލުގެ ކަންތައް ހަރުދަނާ ކުރުމުގެ ގޮތުން އިސްލާހު ކުރަން ޖެހޭ ކަމަށް އެ ކޮމިޝަނަށް ފެންނަ ކަންކަމެވެ.\nމީގެ އިތުރުން ބުނީ ގައިދީންގެ ކެއުމާއި ޖަލުގެ އިދާރީ ދޮރާށީގެ ސަލާމަތީކަންކަން ހުރީ ރަނގަޅަށްކަން ފާހަގަ ކުރެވުނު ކަމަށެވެ. އަދި ޖަލުގެ ސާފުތާހިރުކަން އެކަށީގެންވާ ފެންވަރެއްގައި ހުރިކަން ވެސް އެ ރިޕޯޓުގައި ހިއުމަން ރައިޓްސް ކޮމިޝަނުން ފާހަގަކޮށްފައި ވެ އެވެ.\nއަރުޝީފަށް ނެގީ 22/03/2017 18:21\nއެންމެފަހުން އަޕްޑޭޓްކުރީ 22/03/2017 18:21\nބަރުލަމާނީ ނިޒާމު ގެނައުމަށް ތާއީދުކުރަން އިދިކޮޅު ކޯލިޝަނުން ނުނިންމާ: ޢަބްދުއްރަޙީމް\nޙުސައިން އަފްޝަން 10 މިނެޓު ކުރިން